SunOnline: Salma aai Quran gai vaa reethi vaahakathah 26\nސަލްމާއާއި ގުރްއާނުގައިވާ ރީތި ވާހަކަތައް 26\nއިޔާޒު ނަސީމް 19 May 2020, 13:14\n"ﷲ އަހަރެމެންނަށް މަގެއް ދައްކަވައިފާނެ. އަދި އަހަރެމެންގެ ކިބައިން މި މުސީބާތް ދުރުކުރައްވައިފާނެ." ރާބިޙު ބުންޏެވެ.\n"ވީމާ ﷲއަށް ދުޢާ ކުރޭ! އިހުލާސްތެރިކަމާ އެކު ﷲއަށް ޓަކައި ސޯލިހު އަމަލެއް ކޮށްފައި ވާ ނަމަ އެ އަމަލެއް މެދުވެރިކޮށް ވެސް ދުޢާ ކުރެވޭނެ. ތިޔަ ދެ މީހުންނަކީ ފެންނަ ގޮތުގައި ރަނގަޅު އަދި ހެޔޮލަފާ ދެ މީހުން." ޢައްމާރު ބުންޏެވެ.\n"ކީއްވެ އަހަރެމެން ދެ މީހުން އެކަނި. އަހަރެމެންނާ އެކު ދުޢާ ކުރުމުގައި އާރުކާޓީ ބައިވެރި ނުވާން ވީ ކީއްވެ؟" ޒިޔާދު އެހިއެވެ.\n"އަހަރެންނަށް ސޯލިހު އަމަލެއް ކުރެވިފައި ވި ނަމަ، ދުޢާ ކުރުމުގައި އަހަރެން އިސް ނެގީމުސް." ޢައްމާރު ބުންޏެވެ.\n"ﷲއަށް ޓަކައި އިހުލާސްތެރި ކަމާ އެކު އަހަރެން ކުރި އެއް ކަން ހަނދާނަށް އެބަ އާދޭ. އަހަންނަށް ހީވާ ގޮތުގައި އެއީ ސޯލިހު އަމަލެއް." ރާބިޙު ބުންޏެވެ.\n"ކޮބާ އެ އަމަލަކީ؟" ޒިޔާދު އެހިއެވެ.\n"އަހަރެން އުޅުނީ ގެރިބަކަރި ހުއިހެއްޕުމާއި އޭގެ ކިރު ވިއްކުމުގައި. އަހަރެންގެ މަންމައާއި ބައްޕައަކީ އުމުރުން ދުވަސް ވެ މުސްކުޅި ވެފައި ތިބި ދެ މީހުން. އެއް ދުވަހަކު ހެނދުނު އަހަރެން ކިރު ފެލާން ހުއްޓައި މީހަކު އައި އަދި އެމީހާ އެހި ތިޔަ ކިރުފޮދު ތިމަންނާއަށް ނުވިއްކާނަން ހޭ؟" ރާބިޙު ކިޔައި ދޭން ފެށިއެވެ.\n"ތިޔަ ކިރުފޮދު އަހަންނަށް ނުވިއްކާނަން ތަ؟"\n"ސާހިބާ! މާފު ކުރައްވާ!" ރާބިޙު ބުންޏެވެ.\n"އަހަރެންގެ ނަމަކީ އަރްސާމް. އަހަރެންނަކީ އެންމެ ބޮޑެތި ވިޔަފާރިވެރީންގެ ތެރޭގައި ހިމެނޭ މީހަކީން." އަރްސާމް ބުންޏެވެ.\n"ސާހިބާ އަރްސާމް. އަޅުގަނޑުގެ އާދައަކީ ކޮންމެ ދުވަހަކު ވެސް ކިރު ފެލުމަށް ފަހު އެންމެ ފުރަތަމައަށް ގޮޮސް އަޅުގަނޑުގެ މަންމައާއި ބައްޕައަށް ކިރު ބޯން ދިނުން. ދެން ހުންނަ ކިރުން އަޅުގަނޑުގެ ގޭގެ އަހުލުވެރީންނަށް ދީފައި ބާކީ ވާ ކިރު ނޫނީ އަޅުގަނޑެއް ނުވިއްކަން." ރާބިޙު ބުންޏެވެ.\n"އެންމެ ރަނގަޅު! ކޮންމެ ދުވަހަކު ތިބާގެ އާދައަކީ ތިޔައީ ކަމަށް ވަންޏާ އަހަންނަށް ޔަގީން ވާ ގޮތުގައި ތިބާގެ މަންމައާއި ބައްޕައަށް އަދި ގޭގެ އަހުލުވެރީންނަށް ބޭނުން ވަނީ ކިހާ މިންވަރެއްގެ ކިރު ކަން މިހާރު ވެސް ތިބާއަށް އެނގޭނެ. ވީމާ އެ މިންވަރު ބަހައްޓާފައި ދެން ހުރި ބައި އަހަންނަށް ވިއްކާ! އަހަރެން އެބަ ޖެހޭ ވަރަށް އަވަހަށް ދާން." އަރްސާމު ބުންޏެވެ.\n"ސާހިބާ! އަޅުގަނޑު އަމިއްލަ ނަފްސަށް ކޮށްފައި ވާ އަހުދެއް އެންމެ ފުރަތަމައަށް އަޅުގަނޑުގެ މަންމައާއި ބައްޕައަށް ކިރު ބޯން ދިނުމަކީ. އޭގެ ފަހުގައި ނޫނީ އެހެން ކަމެއް ނުކުރުމަކީ." ރާބިޙު ބުންޏެވެ.\n"ތިޔަ ގެއްލުވާލަނީ ވިޔަފާރީގެ ރަނގަޅު ފުރުސަތެއް. އަހަރެން މިއައީ ވީ އެންމެ ރަނގަޅު އަގެއްގައި ކިރު ގަންނާން. ތިބާއަކީ ގެރިބަކަރި ވަރަށް ރަނގަޅަށް ބަލަހައްޓާ އަދި އެތަކެތީގެ ސިއްހަތާ މެދު ވެސް ވަރަށް ފަރުވާތެރި މީހެއް ކަމަށް އެއްމެން ވެސް ބުނޭ. އަދި ކިރު ފެލުމުގައި ސާފުތާހިރުކަން އެންމެ ފުރިހަމައަށް ކަށަވަރު ކުރާ މީހެއް ކަމަށް ވެސް ބުނޭ. އެހެން ވެގެން ތިބާގެ ގާތަށް ކިރު ގަންނާން މި އައީ ވެސް." އަރްސާމު ބުންޏެވެ.\n"އެންމެ ރަނގަޅު ވިޔަފާރިއަކީ ﷲއަށް ޓަކައި އާޚިރަތަށް އެދިގެން ކުރެވޭ ވިޔަފާރި. މަންމައާއި ބައްޕައަށް ކިރު ބޯން ދިނުމަކީ ﷲގެ ރުއްސެވުން އެދިގެން އަޅުގަނޑު ކުރާ ކަމެއް." އެހެން ބުނެފައި ރާބިޙު އޭނާގެ މައިފުނަގެއާ ދިމާއަށް ހިނގައިގަތެވެ.\n"ރާބިޙު މިއަދު ހާދަ ލަސް ވެއްޖެއޭ!" ރާބިޙުގެ ބައްޕަ ބުންޏެވެ.\n"އޭ ސަލްމާނު! އަހަރެމެންގެ ދަރިފުޅު ރާބިޙު އަދި ލަހެއް ނުވޭ. އަހަރެމެން ދެ މީހުން މުސްކުޅި ވެ އުމުރުން ދުވަސް ވީމާ އިންތިޒާކީ މާ ދިގު އެއްޗަކަށް ވަނީ." ރާބިޙުގެ މަންމަ ބުންޏެވެ.\n"އޭ ލޯބިވާ ޢަތީޤާ! އަހަރެން މުސްކުޅިއޭ ނުބުނޭ. ތިޔަހެން ބުނީމާ އަހަރެންގެ ހިތަށް ތަދު އެބަ ވޭ. މުސްކުޅި ވިއްޔާ މުސްކުޅި ވީ އަހަރެން މުސްކުޅިއޭ ބުނާ މީހަކު. އަހަރެންގެ ހިތް އަދިވެސް ޒުވާން. ތިބާ ދެކެ ލޯބި ނުވާ ނަމަ މިހާރު ވެސް އެންމެ ޒުވާން ކުއްޖަކާ ..." އެ ހިސާބަށް ބުނެފައި ސަލްމާނު ލޯ މަރައިލިއެވެ.\n"އަހަރެން ނޫޅެން މުސްކުޅި ނުވާ ކަމަށް ހެދޭ ކަށް. އަހަރެން މުސްކުޅި ވެއްޖެ. އަދި ތިޔައީ އަހަންނަށް ވުރެ ދިހަ އަހަރު ދޮށި މީހެއް. އެ ކަން ހަނދާން ނައްތައި ނުލާ! ސަލްމާނު! ސަލްމާނު! ނިދުނީ ތަ؟" ޢަތީޤާ ބުންޏެވެ.\n"އަހަރެމެންގެ ކުޑަކުޑަ ދަރިފުޅު ރާބިޙު ލަސް ވީ ކީއްވެ؟ އޭނާގެ އެކުވެރީންނާ އެކު އޭނާ ކުޅެނީ ކަން ނޭނގެ!" ނިދި ޖެހިފައި އިން ސަލްމާނު ލޯ ހުޅުވާލާފައި ބުންޏެވެ.\n"ރާބިޙަކީ މިހާރު ކުޑަ ކުއްޖެއް ނޫނޭ. މީހަކާ އިނދެ އޭނާއަށް ދަރިއަކު ވެސް ލިބިއްޖެ." ޢަތީޤާ ބުންޏެވެ.\n"ދަރިއެކޭ. ތިޔައީ ކާކު؟ މިގޭގައި ކީއް ތިޔަ ކުރަނީ؟" ސަލްމާނު އޭނާގެ އަންހެނުންގެ ގާތު އެހިއެވެ.\n"އަނެއްކާ ވެސް ހަނދާން ނެތުނީ. އެކަމަކު އަދިވެސް ޒުވާން ކަމަށް ދައުވާ ކުރާނެ." ޢަތީޤާ ބުންޏެވެ. އެބައެއް ފަހަރަށް ސަލްމާނަށް އޭނާގެ އަންހެނުންގެ ނަން ވެސް ހަނދާން ނެތެވެ. އޭނާ ހަނދާން ނުނެތެނީ ﷲއަށް ޒިކުރު ކުރުމާއި އޭނާގެ އަމިއްލަ ނަމާއި އޭނާގެ ދަރިފުޅު ރާބިޙުގެ ނަން އެކަންޏެވެ. އެ ވަގުތަކީ ރާބިޙު އައިސް އޭނާގެ މައިފުނަގޭގެ ދޮރުމައްޗަށް މަޑު ކޮށްލި ވަގުތެވެ. މަންމައާއި ބައްޕަގެ ސަމާސާ ވާހަކަތައް އަޑު އަހާން ކުޑަ އިރުކޮޅަކު ހުރެފައި ގެއަށް ވަދެ އޭނާ ސަލާން ގޮވައި ލިއެވެ.\n"އައްސަލާމު ޢަލައިކުމް! މަންމައާއި ބައްޕަ ކިހިނެއް؟ ލަސް ވީތީ ވަރަށް ބޮޑަށް މާފަށް އެދެން." ރާބިޙު ބުންޏެވެ. އެހެން ބުނެފައި ފުރަތަމަ ކިރު ތަށި އޭނާގެ މަންމައަށް ދިއް ކޮށް ލިއެވެ. "މަންމާ. މި ކިރު ތަށި ހިއްޕަވާ! މިއީ ތާޒާ ކިރު. އަދި މިހިރީ ކަދުރު."\n"ދަރިފުޅާ މަންމަ ބަނޑުހައެއް ނޫން. އަދި ކަރެއް ވެސް ނުހިއްކާ." ރާބިޙުގެ މަންމަ ބުންޏެވެ.\n"ނޫން. މަންމާ! އަޅުގަނޑަށް ޓަކައި. އެންމެ ކޯވަރެއް ނަމަވެސް. އަޅުގަނޑުގެ އަމަލުގައި ބަރަކާތް ލައްވާނީ އޭރުން." ރާބިޙު ބުންޏެވެ.\n"ދަރިފުޅަށް ﷲ ބަރަކާތް ލައްވާށި! އަދި އަހަރެމެން ދެ މީހުންނާ މެދުގައި ދަރިފުޅު ތިޔަ ބަހައްޓާ އޯގާވެރިކަމަށް ޓަކައި ﷲ ދަރިފުޅަށް ހެޔޮ ޖަޒާ ދެއްވާށި." ރާބިޙުގެ މަންމަ ލޯތްބާ އެކު ބުންޏެވެ.\n"އޭ މިހިރަ ކުޑަކުޑަ ކުއްޖާ! އަހަންނަށް ކިރު ފޮދެއް ދީ ބަލަ!" ރާބިޙުގެ ބައްޕަ ސަލްމާނު ބުންޏެވެ.\n"އަޅުގަނޑުގެ ބައްޕަ އަދި ސާހިބާ! ބުނުއްވި ގޮތެއް. ކިރުފޮދު ހިއްޕަވާ! އުފާވެރިކަން ގެނެސް ދޭ އަދި ފުރިހަމަ ސިއްހަތަކަށް މަގު ފަހި ކޮށް ދޭ އެއްޗެއް ކަމުގައި ލައްވާށި!" އޯގާވެރިކަމާއި ކިޔަމަންތެރިކަމާ އެކު ރާބިޙު އޭނާގެ ބައްޕައަށް ކިރު ތަށްޓެއް ދިއް ކޮށް ލަމުން ލޯތްބާ އެކު ބުންޏެވެ.\n"ކޮބާ އަހަރެންގެ ފައިވާން؟ އަހަރެން ފާޚާނާއަށް ދާން ވެއްޖެ." ކިރު ތަށި ބޮއިލުމަށް ފަހު ސަލްމާނު ބުންޏެވެ.\n"ހިންގަވާ ބައްޕާ! އަޅުގަނޑު ބައްޕަ އުފުލާލައިގެން ގެންގޮސް ދެން ތޯ؟" ރާބިޙު އެހިއެވެ.\n"ކީއް ކުރަން؟ އަހަންނަށް ހިނގާފައި ދެވޭނެ." ރާބިޙުގެ ބައްޕަ ބުންޏެވެ.\n"އަޅުގަނޑު ދާނަން ބައްޕަގެ އަތުގައި ހިފައިގެން. އަޅުގަނޑަށް އޭރުން ބައްޕައާ ވާހަކަ ދައްކައި ވެސް ލެވޭނެ." ރާބިޙު ބުންޏެވެ.\n"އަހަރެމެން ދެ މީހުން އެއްކޮށް މި ތަނުން ގޮސްފިއްޔާ އެހެރަ ބީރަށްޓެހި އަންހެން މީހާ ވައްކަމެއް ނުކުރާނެ ތަ؟" ރާބިޙުގެ ބައްޕަ ސަލްމާނުގެ އަނގައިން ބޭރު ވާ ބައެއް ޖުމްލަތައް އަންނަނީ އޭނާގެ އަމިއްލަ އިހުތިޔާރުން ބޭރުގައެވެ. އެ ކަން ރާބިޙަށް އެނގެއެވެ.\n"އެއީ އަޅުގަނޑުގެ މަންމަ ނޫން ތޯ؟ ބައްޕަގެ ލޯބިވާ ޢަތީޤާ. އެއީ ބީރަށްޓެއްސެއް ނޫން." ރާބިޙު ހިނިތުން ވުުމާ އެކު ބުންޏެވެ.\n"އެހެން ތަ؟ އެއީ ދަރިފުޅުގެ މަންމަ ތަ؟ އެހެން ވެއްޖެއްޔާ ހިނގާ ދާން. ބިރެއް ނެތް." ރާބިޙުގެ ބައްޕަ ސަލްމާނު ބުންޏެވެ.\nބައްޕަ ފާޚާނާއިން ނިމިގެން ދޮރު ހުޅުވުމުން ރާބިޙު ބައްޕަގެ އަތުގައި ހިފައިގެން އައިސް އުނދޯލީގައި ބޭންދުމަށް ފަހު، މަންމައާއި ބައްޕައަށް ސަލާމް ކޮށް ލުމަށް ފަހު މިސްރާބު ޖެހީ އޭނާގެ އަމިއްލަ ގެއަށެވެ.\nރާބިޙު ސަލާމް ގޮވާލާފައި ގެއަށް ވަނުމާ އެކު ރާބިޙުގެ ދަރިފުޅު އައިސް ލޯބިން ބައްދައިލިއެވެ.


Beyruge thajuribaakaarun ge bas: Kulhudhuffushi kulhi adhives himaayaiy kureveyne | Mihaaru\nރިޕޯޓް / ކުޅުދުއްފުށި އެއާޕޯޓް\nސައިންސްވެރިންގެ ބަސް: ކުޅުދުއްފުށީ ކުޅި އަދިވެސް ހިމާޔަތް ކުރެވޭނެ\nކުޅުދުއްފުށީ ކުޅީގެ ތަހުލީލުތައް ކުރަނީ: މަސްތައް މަރުވީ ލޮނުގެ މިންވަރު މަތިވެގެން ކަމަށް ބެލެވޭ -- ފޮޓޯ: ސޭވް މޯލްޑިވްސް\n17 އެޕްރީލް 2019 - 07:43\nއެތައް ބަޔަކު ނުރުހުމާއި ކަންބޮޑުވުން ފާޅުކުރަމުން ދަނިކޮށް އެއާޕޯޓް އަޅަން ހދ. ކުޅުދުއްފުށީ ކުޅީގެ 30 ޕަސެންޓް ވަނީ ހިއްކައިފަ އެވެ. ނުހިއްކާ އޮތް 70 ޕަސެންޓަށް ނޭދެވޭ އަސަރުތަކެއް ކޮށް، ނެތި ހިނގައިދާނެ ކަމުގެ ބިރު އުފެދުނެވެ. ކުޅުދުއްފުށީ ކުޅިއަކީ ރާއްޖޭގައި އޮތް އެންމެ ބޮޑު މަށި ކުޅީގެ އިތުރުން ރާއްޖެ އިން ނެތުމުގެ ބިރު އޮތް ގިނަ ގަސްތަކެއް ވެސް ހިމެނޭ ސަރަހައްދެކެވެ.\nކުޅީގެ މިހާރު އޮތް ބައި ހިމާޔަތް ކުރުމަށް މަސައްކަތް ކުރާ ފަރާތްތަކުން މިވަނީ ބައިނަލްއަގުވާމީ ތަޖުރިބާކާރުންގެ އެހީ ހޯދައިފަ އެވެ. ބޭރުގެ އެ ޓީމު މިދިޔަ ހަފްތާގައި ކުޅުދުއްފުއްޓަށް ގޮސް ތަފާތު ތަހުލީލުތައް ކުރި އެވެ.\nކުޅުދުއްފުށީ ކުޅީގެ ބައެއް ހިއްކައިގެން އެއާޕޯޓް އަޅާފައި\nމެންގްރޫވް އެކްޝަން ޕްރޮޖެކްޓާއި އިންޓަނޭޝަނަލް ޔޫނިއަން ފޯ ކޮންޒިވޭޝަން އޮފް ނޭޗާ (އައިޔޫސީއެން) ގެ ސައިންސްވެރިންގެ ޓީމުގައި ނެޝަނަލް ޔުނިވާސިޓީ އޮފް ސިންގަޕޯގެ ޕްރޮފެސާ، ޑޭން ފްރައީސް އާއި ޗައިނީސް ޔުނިވާސިޓީ އޮފް ހޮންކޮންގްގެ ޕްރޮފެސާ ޖޮއި ލީ ހިމެނެ އެވެ. އަދި ދުނިޔޭގެ އެކި ސަރަހައްދުތަކަށް ދަތުރުކޮށް ކުޅިތަކުގެ ހާލަތު ބަލާފައިވާ ދެ ތަޖުރިބާކާރުން ކަމަށްވާ އަލްފްރެޑޯ ކުއާޓޯ އާއި ޖިމް އެންރައިޓް ވެސް ވަޑައިގަތެވެ. ރާއްޖޭގެ ފަރާތުން އެކަމުގައި އިސްކޮށް އުޅުނީ ތިމާވެށީގެ ހިމާޔަތުގައި މަސައްކަތް ކުރާ "ސޭވް މޯލްޑިވްސް"ގެ ވޮލަންޓިޔަރުންނާއި އެންވަޔަރްމަންޓް މިނިސްޓްރީގެ ޓީމެކެވެ.\nކުޅުދުއްފުށީ ކުޅީގެ ތަހުލީލުތައް ކުރި ޓީމުން ތަން ބަލަނީ -- ފޮޓޯ: ސޭވް މޯލްޑިވްސް\nއެ ޓީމުން ވަނީ ކުޅުދުއްފުށީ ކުޅީގެ އަޑިން ވެލީގެ ސާމްޕަލްތައް ނަގައިފަ އެވެ. އަދި ކުޅީގެ އެކި ސަރަހައްދުތަކުން ފެން ނަގައިގެން އެ ފެން ވެސް ޓެސްޓް ކުރި އެވެ. ކުޅީގެ އެކި ހިސާބުތަކަށް އެރި ތަނުގެ ހާލަތު ވެސް ބަލާފައިވެ އެވެ.\nގަސްތައް ރަނގަޅު، ފެންގަނޑު ލޮނު\nސައިންޓިސްޓުންގެ ޓީމުގެ ނިންމުންތަކާ ހަވާލާދީ ސޭވް މޯލްޑިވްސްގެ ވޮލަންޓިއަރު ހުމޭޒާ އަބްދުލް ގަފޫރު (ހުމޭ) ވިދާޅުވި ގޮތުގައި ކުޅީގެ ގަސްތަކުގެ ހާލަތު މިހާރު ވެސް ވަރަށް ރަނގަޅެވެ. އެ ގަސްތަކުގެ ދިރުން ހުރިވަރާއި އޭގެ ސިއްހަތު ރަނގަޅު ކަމަށް ދިރާސާއިން ދައްކާ ކަމަށް އޭނާ ވިދާޅުވި އެވެ.\nގަސްތަކުގެ ހާލަތު ރަނގަޅު ނަމަވެސް ކުޅީގެ ފެންގަނޑުގައި ގިނަ މައްސަލަތަކެއް ހުރިކަން ޓީމަށް ވަނީ ފާހަގަކުރެވިފަ އެވެ. ހުމޭ ވިދާޅުވި ގޮތުގައި މޫދުގެ ލޮނުގަނޑަށް ވުރެ އެ ކުޅީގެ ފެނުގެ ލޮނުކަން ދެ ގުނަ މައްޗެވެ. އޭގެ ސަބަބުން އެ ފެންގަނޑުގައި އުޅޭ ދިރޭ ތަކެތީގެ ދިރުންތަކަށް އަސަރު ކުރެ އެވެ.\n"އެހެން އެވަނީ ފެންގަނޑު ބެދިފައި އޮންނާތީ. އެ ފެންގަނޑު ދައުރު ކުރާނެ ގޮތެއް ނެތް،" ތަފާތު ދިރާސާތަކުގައި މީގެ ކުރިން ވެސް ބައިވެރިވެފައިވާ ހުމޭ ވިދާޅުވި އެވެ.\nކުޅުދުއްފުށީ މަށި ކުޅި: ގުދުރަތީ ވަރަށް ބޮޑު ހިމާޔަތެއް -- ފޮޓޯ: ސޭވް މޯލްޑިވްސް\nވަރަށް ފަހުން ވަނީ ކުޅުދުއްފުށީ ކުޅިން ގިނަ އަދަދެއްގެ މަސް މަރުވެފަ އެވެ. އެކަން ދިމާވި ސަބަބެއް ކަމަށް ދިރާސާތަކުގެ އަލީގައި ހުމޭ ވިދާޅުވީ ލޮނުގެ މިންވަރު މައްޗަށް ދިއުމާއި ތަން ތިލަވުމެވެ.\n"އެއާޕޯޓް އެޅުމަށް ހިއްކިއިރު ނުހިއްކަން އޮތް ސަރަހައްދަށް ވެސް ވެލި އެޅި އެ ސަރަހައްދު ތިލަވެފައިވަނީ. އަނެއްކާ ކުޅި އެބަ ހިކޭ. ފެންގަނޑު އެހާ ހޫނު. އެހެންވެ ކަމަށް ޓީމުން އެބަ ބުނޭ މަސްތައް މަރުވަނީ،" ހުމޭ ވިދާޅުވި އެވެ.\nއެ ދިރާސާއާ ގުޅޭ ހާއްސަ ރިޕޯޓެއް އެކުލަވާލުމުގެ މަސައްކަތް ތަޖުރިބާކާރުން އަންނަނީ ކުރަމުންނެވެ. ތަފުސީލީ މައުލޫމާތު ލިބޭނީ އޭގެ ފަހުންނެވެ.\nއެ ޓީމުން ވަނީ ތިމާވެއްޓާ ބެހޭ ވަޒީރު، ޑރ. ހުސައިން ރަޝީދާއި އެ މިނިސްޓްރީގެ އިސް ބޭފުޅުންނާ އާދިއްތަ ދުވަހު ބައްދަލުކޮށް އެ ޓީމަށް ފާހަގަކުރެވުނު ބައެއް ކަންކަން ހިއްސާކޮށްފަ އެވެ.\nކުޅުދުއްފުށީ ކުޅި ދިރާސާކުރަން އައި ޓީމުން މިނިސްޓަރު ޑރ. ހުސައިން ރަޝީދާ ބައްދަލުކުރަނީ -- ފޮޓޯ: ސޭވް މޯލްޑިވްސް\nއޭގެ ތެރޭގައި ކުޅީގެ ގަސްގަހާގެހީގެ ހާލަތު ރަނގަޅު ކަމުން އެ ތަން ހިމާޔަތް ކުރުން މުހިންމު ކަން ފާހަގަކުރި އެވެ. އެއާޕޯޓް ޕްރޮޖެކްޓާ އެކު ވެސް އެކަން ކުރެވޭނެ ކަމަށާއި މިހާރު ދެން ކުރަންވީ ކަމަކީ ކުޅީގެ ނުހިއްކާ އޮތް ސަރަހައްދު ހިމާޔަތް ކުރުން ކަމަށް ޓީމުން ހުށައެޅި އެވެ. އެއީ ކުޅުދުއްފުށީގެ ތިމާވެއްޓަށް އެ ކުޅީގެ މުހިންމުކަމުންނެވެ.\nމީގެ ކުރިން ހަދާފައިވާ އެކި ދިރާސާތަކުން ވެސް އެނގޭ ގޮތުގައި އެއީ ކުޅުދުއްފުށީގެ ރައްކާތެރިކަމަށް ވަރަށް ހާއްސަ ތަނެކެވެ. ރަށުގައި ފެންބޮޑުވުމުގެ މައްސަލައަށް އެ ކުޅީގެ ސަބަބުން ބޮޑު ހައްލެއް ލިބެ އެވެ. ހަމައެއާ އެކު އެއީ ރާއްޖޭގެ އިތުރުން އެންމެ ބޮޑު އާބާދީއެއް އޮތް ރަށުގެ ފެން ފަށަލަ އާލާކުރުމަށް ވެސް މުހިންމު ނިޒާމެއް ކަމަށް ދިރާސާތަކުން ދައްކަ އެވެ.\nކުޅީގެ ފެންގަނޑަށް ދިމާވެފައިވާ މައްސަލަ ހައްލުކުރުމަށް މޫދާ ގުޅާލަން ސައިންސްވެރިންގެ ޓީމުން ލަފާ ދެ އެވެ. އަދި ކުޅީގެ ބައެއް ފުން ކުރުމަށް ވެސް ވަނީ އެދެ އެވެ. ނަމަވެސް އެކަންކަން ކުރަން ވީ ގޮތުގެ ތަފްސީލު އެނގޭނީ އެ ޓީމުން ތައްޔާރު ކުރާ ރިޕޯޓުންނެވެ.\nކުޅުދުއްފުށީ ކުޅީގެ ފެންގަނޑު: ސައިންސްވެރިންގެ ޓީމުން ވަނީ ހާލަތު ބަލާފައި -- ފޮޓޯ: ސޭވް މޯލްޑިވްސް\nޓީމުގެ ހޯދުންތަކާ ގުޅޭ ގޮތުން އެންވަޔަރްމެންޓް މިނިސްޓްރީގެ މީޑިއާ އޮފިޝަލަކު ވިދާޅުވީ ވިސްނުމަކީ އެރަށުގެ ރައްޔިތުންނާއި ތަޖުރިބާކާރުންނާ ގުޅިގެން އެ މަސައްކަތް ކުރުން ކަމަށެވެ. އެކަމައިގެން ކުރިއަށް ދާނެ ގޮތް ނިންމާނީ އެ ޓީމުން ހުށަހަޅާ ރިޕޯޓާ މެދު މަޝްވަރާ ކުރުމަށް ފަހު ކަމަށް ވެސް އޭނާ ވިދާޅުވި އެވެ.\nރާއްޖޭގެ އެންމެ ބޮޑު މަށި ކުޅި ހިމާޔަތް ކުރުމަކީ އެތައް ބައެއްގެ އެދުމެކެވެ. ކުޅުދުއްފުއްޓަށް ދުވަހަކު ނުދާ މީހުންނަށް ވެސް ތިމާވެށީގެ އެ ހިމާޔަތް ހަލާކުވުމަކީ ކަންބޮޑުވުމެކެވެ. އެހެންކަމުން ރާއްޖޭގެ ތިމާވެއްޓަކައި ކުޅުދުއްފުށީ މަށި ކުޅި ރީތިކޮށް އަދި ދިރުންތަކާ އެކު ބޭއްވުމަކީ ގިނަ ބައެއްގެ ވަރަށް ބޮޑު އުއްމީދެކެވެ.\nތިމާވެށި ހދ. ކުޅުދުއްފުށި އެންވަޔަރްމެންޓް މިނިސްޓްރީ ކުޅުދުއްފުށި އެއާޕޯޓް\n10 ކޮމެންޓް, 34 ރިއެކްޝަންސް\nދެމެހެއްޓެނިވި ތަރައްގީ އަކީ ދިވެހިން ބަލާ ގަންނަ ކަމެއް ނޫން.\nކުޅިޔެ އެބަހުއްޓެންނުން ތިކުޅި ދެންހުއްޓާލަބަލަ އެއާރޕޯޓު ނުހަދާއިރުވެސް ކުޅިޔަށް ކުނިއަޅާ ކުޅި ކުޅެފައޮތީ. ސިޔާސީ ކުޅިޔަކަށް ތިތަންހެދީ އޭރުގެ ސަރުކާރާ ދެކޮޅުމީހުންނާ މިހާރު ނޫސްކަހަލަ ބައެއް ނޫސްތަކުން. ތީ ރަސްފައްނުން ނަޖިސްއަރާ ފަދަ ކުޅިއެއް. ރަސްފަންނަކީވެސް ސިޔާސީ ކުޅިއެއް ތިކުޅިޔަކީވެސް ސިޔާސީ ކުޅިއެއް.\nޅެންވެރިކަމުގެ ވަށްޓަފާޅި އެބަހުރި.\nބޫޓްކޭމްޕް ، ކުޅުދުއްފުށި\nމި ކުޅި ފުންކޮއްލާފައި މޫދާ ގުޅާލުމަކީ ވަރަށް ސަޅި ކަމެއް ، މީގެ ކުރިން ވެސް މޫދާ ކުޅިޔާ ދޭދެރޭ ކޯރު ކަނޑާ އެހެން ހެދީމައި ފެންގަޑު ސާފުވެފައި ކުޅީގައި ބޭންގާ ފަނިހަންޖާ އާލާ ވޭ، އެއީ މި ތަޖުރިބާކާރުން އައުމުގެ ފަންސާސް އަހަރު ކުރިން ވެސް ކުޅުދުއްފުށީ މީހުން ކޮންއުޅުން ކަމެއް ، މި ސަރުކާރުން ކުރަން ވީ ކަމަކީ ކުޅި މޫދާ ގުޅާލާފައި ކުޅި ހުރަސް ކުރެވޭ ގޮތަށް ލަކުޑި ފާލަމެއް އެޅުން.\nއަތޮޅުހޮސްޕިޓަލް، ސްކޫލް،އެއަރޕޯޓް އަދި ކުޅިވެސް ބޭނުން. ހުރިހާމޮޅެއް ނުލިބޭނެ ދެން ތިޔަކުޅި ރަށުތެރޭގަ އާލާކުރޭ.\nދިވެހިން ނަށް ވާގޮތަކީ ރަށުން،ގޯތިއިންފާރު ކައިރިން'ހުރިހާ ކަމެއްލިބެންޖެހޭނެ އެހެންވީމަ ވާގޮއި ހަމަ އެހެންރަށެއްގަ އެޅިނަމަ އެވީނު.....ބަލަ ކުޜީގަ ވެސްތިހެންނޭ ވީ އަތޮޅު ވެރިކަން ކުރާ ރަށޭ ކިޔާފަ ސިއްހީމަރުކަޒު' އަތޮޅުުއޮފީސް'އަތޮޅު ސްކޫލް ހަމަ އާބާދީ ބޮޑުރަށުގަ އެކަމް ޚިދުމަތުގެ ރިކޯރޑް އެހެން ރަށްރަށުން'ކިހާ ހާލެއްގަ އަތޮޅުގެ އެހެން ރަށްރަށުގެ މީހުން އުޅުނީ މިހާރުވެސް އެގޮއި ދެން ކޮން ކުޅިޔެއް ހުރިހާ މޮޅެއް ހޯދަން އުޅެގެން ލިބޭނީ ހަމަ ކެހި..\nކޮބާ. ޜައިސް ޔާމީން އަކީ ފިސާރި ވެރިއެއް. މިކަމުންވެސް ދޭހަ ވަނީ ދިވެހިންނަށް ތަރައްގީ ކުރަން ނޭގޭކަން.\nޔާމީން ހަލާކުކޮށްލާފަ އޮތްތަނެއް ތީ ކިހިނެތް ދެން ހިމާޔަތްކުރާނީ. އޭރު ސަރުކާރުން ތިތަން ހިމާޔަތްކުރެވޭނެކަމާއި، މުޅި ކުޅި ހަލާކުކޮށްލަނީ ނޫންކަމަށް އެތައް ފަހަރަކު ބުނިނަމަވެސް މިހާރުނޫހުންވެސް އަދި އެހެން ފަރާތްތަކުންވެސް އެކަން ގަބޫލުނުކޮށް ޚަބަރު ފެތުރީ ހަމަ އިދިކޮޅަށް.\nއެއީ ކުޅުދުއްފުށިން މެޖޯރިޓީއެއް ލިބިދާނެތީ ރައްޔިތުން ރުޅިއަރުވާލަން ވެގެން ކީ އެއްޗިސް،\nއިންސާނުން ބިމުގާ ލެއްވިޔަސް، ބޭނުންވަނީ އުދުހެން. ހިތް އޮންނަނީ ސިދުރަތުލް މުންތަހާގަ. އެތަނުގެ އެހިތްގައިމުކަމާ އެރީތިކަން ދެނެއް ނުގެނެވޭނެ. ހުރިހާކަމެއްވެސް ހަލާކުގެ ތެރެއަށް އެއްލާލަނީ އަހަރެމެން އިންސާނުން.


Zakaaiy dhehkumah enme rangalhu gothakee Online koh dhehkun: Islamic Minister – Iru\nލަހޫ· 13 އެޕްރީލް 2021\nކޮވިޑްގެ މިހާލަތުގައި މިއަހަރުގެ ފިޠުރު ޒަކާތުގެ ގޮތުގައި ނަގުދު ފައިސާ ދެއްކުމުގެ ބަދަލުގައި އެންމެ ރަނގަޅު ގޮތަކީ އޮންލައިންކޮށް ފައިސާ ދެއްކުން ކަމުގައި އިސްލާމިކް މިނިސްޓަރ ޑރ. އަޙްމަދު ޒާހިރު އަލީ ވިދާޅުވެއްޖެއެވެ.\nޕީއެސްއެމް ނިއުސްގެ ރާއްޖެމިއަދު ޕްރޮގްރާމްގައި ވާހަކަފުޅު ދައްކަވަމުން އިސްލާމިކް މިނިސްޓަރ ޑރ.އަޙްމަދު ޒާހިރު އަލީ ވިދާޅުވީ މިއަހަރުވެސް ފިޠުރު ޒަކާތް ދެއްކުމަށްޓަކައި ލުއި ފަސޭހަ އިންތިޒާމުތަކެއް ހަމަޖައްސާފައިވާކަމަށެވެ. މިގޮތުން މިއަހަރުވެސް އޫރިދޫއާއި ދިރާގާއި ބޭންކް އޮފް މޯލްޑިވްސްގެ އިތުރަށް އިސްލާމިކް ބޭން މެދުވެރިކޮށްވެސް ޒަކާތް ދެއްކޭނެ އިންތިޒާމް ވަނީ ހަމަޖައްސާފައެވެ.\nމީގެ އިތުރުން އެހެން އަހަރުތަކެކޭ އެއްފަދައިން އިސްލާމިކް މިނިސްޓްރީއަށް ގޮސް ޒަކާތް ދެއްކޭނެ އިންތިޒާމްވެސް ހަމަޖައްސާފައިވާކަމަށް މިނިސްޓަރ ވިދާޅުވިއެވެ. މިނިސްޓަރ ވިދާޅުވީ ގޮވާމުން ޒަކާތް ދައްކާން ބޭނުންވާ ފަރާތްތަކަށް ރަމަޟާން މަހުގެ ފަހު ދިހައެއްގައި އެ ފުރުޞަތުވެސް ހުޅުވާލާނެކަމަށެވެ.\nމިނިސްޓަރ ވިދާޅުވީ ޒަކާތުގެ ގޮތުގައި ދައްކާ ފައިސާ ފަޤީރުންނަށް ބެހުމަށްފަހު އެމީހުންގެ އެކައުންޓްތަކަށް ޖަމާކުރުމުގެ އިންތިޒާމުތައް ހަމަޖައްސަވާފައިވާކަމަށެވެ. އަދި ނަގުދު ފައިސާ ދެއްކުމުގެ ބަދަލުގައި އޮންލައިންކޮށް ފައިސާދެއްކުމަށްވެސް މިނިސްޓަރ ވަނީ އިލްތިމާސްކުރައްވާފައެވެ.


ACC memberun vakikurumuge massalaige committee bahdhaluvun miadhu – adduLIVE\nއޭސީސީ މެމްބަރުން ވަކިކުރުމުގެ މައްސަލައިގެ ކޮމިޓީ ބައްދަލުވުން މިއަދު ހަވީރު\nDec 26, 2021, 11:30 އަބްދުﷲ ޔާމީން\nއޭސީސީގެ ރައީސް މަރިޔަމް ޝިއުނާ - ފޮޓޯ: މިހާރު\nއެންޓި ކޮރަޕްޝަން ކޮމިޝަން (އޭސީސީ)ގެ މެމްބަރުން ވަކިކުރުމުގެ މައްސަލައިގެ ކޮމިޓީ ބައްދަލުވުމެއް މިއަދު ހަވީރަށް އެޖެންޑާ ކޮށްފިއެވެ.\nމަޖިލީހުގެ މިނިވަން މުއައްސަސާތަކުގެ ކޮމިޓީ ބައްދަލުވުން އެޖެންޑާ ކޮށްފައިވަނީ މިއަދު ހަވީރު 04:30 އަށެވެ. އެ ބައްދަލުވުމަށް އެޖެންޑާ ކޮށްފައިވަނީ އޭސީސީގެ މެމްބަރުން މަގާމުން ވަކިކުރުމުގެ މައްސަލަ ދިރާސާކުރުމެވެ.\nއޭސީސީގެ މެމްބަރުން ވަކިކުރުމުގެ މައްސަލައިގައި އެންމެ ފަހުން ބޭއްވި ކޮމިޓީ ބައްދަލުވުމުގައި، ވަނީ މައްސަލައިގައި އޭސީސީގެ މެމްބަރުންނަށް ޖަވާބުދާރީ ވުމަށް ފަސް ދުވަހުގެ މުއްދަތެއް ދޭން ނިންމާފައެވެ.\nމައުލޫމާތު ލިބިފައިވާ ގޮތުގައި އޭސީސީގެ މެމްބަރުން ވަނީ ކޮމިޓީން އެންގިގޮތަށް ލިޔުމަށް ޖަވާބުދާރީ ވެފައެވެ.\nއޭސީސީގެ މެމްބަރުން ވަކިކުރުމަށް މިނިވަން މުއައްސަސާތަކުގެ ކޮމިޓީން ނިންމީ، ކޮމިޝަނާ ގުޅޭ ޕާފޯމަންސް އޮޑިޓެއް ހެދުމަށްފަހުއެވެ. އޭސީސީގެ މެމްބަރުން ވަކިކުރުމަށް ކޮމިޓީން ނިންމުމުން އެ މައްސަލަ މަޖިލީހުގެ ތަޅުމުގައި އިއުލާނުވެސް ކޮށްފައިވެއެވެ.\nއޭސީސީގެ ދެ މެމްބަރަކު މަގާމުން އިސްތިއުފާ ދެއްވާފައިވާއިރު، އެ މެމްބަރުން އިސްތިއުފާ ދެއްވާފައިވަނީ އޭސީސީގެ މެމްބަރުން ވަކިކުރުމުގެ މަސައްކަތް މަޖިލީހުން ފެށުމުންނެވެ. މިވަގުތު އޭސީސީގެ މެމްބަރުންގެ ގޮތުގައި ތިބީ މަރިޔަމް ޝިއުނާ، ފާތުމަތު އަނޫލާ، އަދި އައިޝަތު އަބްދުﷲއެވެ.


ހިތި ނިމުން – ۞ Haqqu.info\n03/06/2017 02/06/2017 އުއްމު ކުލްޘޫމް\nގިނަދުވަސްތަކެއް ނުވެ ޒުވާނާގެ މައިންބަފައިންނަށް މިކަންތައް އެނގިއްޖެއެވެ. އޭނާގެ ބައްޕަ ބުނާ ކަމުގައި ވެއެވެ. [މިގޭތެރެއިން އަބަދު މިއިވެނީ ކޮން ޤުރުއާނެއްގެ އަޑެއް ހެއްޔެވެ. މީހަކު މަރުވެގެން އުޅެނީ ހެއްޔެވެ.] ދަރިފުޅަށް އަންނަމުން އައި ބަދަލުތައް ފެނި ބައްޕައަށް ކެއްނުކުރެވުނެވެ. އެންމެ ފުރަތަމަ ދަރިފުޅު ގެންގޮސް އެގޮތް ދޫކޮށްލުމަށް ނަޞޭޙަތްތެރި ވިއެވެ. އެއަށްފަހު މަޖުބޫރުކުރުވައިގެން އެގޮތް ދޫކޮށްލާތޯ އުޅުނެވެ. އެންމެފަހުން ތަޅައި އަނިޔާކުރަން ފެށިއެވެ. އެހެނަސް ޒުވާނާ ކެއްތެރިކަމާއި އެކު ޘާބިތު ވަމުން ދިޔައެވެ. އޭނާއަށް މައިން ބަފައިންގެ ފަރާތުން ލިބިގެންވާ އެންމެހާ ނިޢުމަތްތައް އޭނާގެ ކިބައިން ނިގުޅާއިގަނެވިދާނެކަން އެނގިހުރެ ވެސްމެއެވެ. ފަޖުރުގެ ވަގުތައް ނަމާދުކުރުމަށް ބައްޕައާއި މަންމައަށް ގޮވައެވެ. ނަމާދު ނުކޮށް ނުނިދުމަށް ނަޞޭޙަތްތެރިވެއެވެ. މިޢަމަލުތަކުގެ ސަބަބުން ބައްޕަގެ ރުޅިވެރިކަން ގަދަވެ އިތުރު އަނިޔާތައް ދަރިފުޅަށް ދީ ގެއިންނެރެ ހަދައެވެ. ޒުވާނާ އެއްގޮތަކަށްވެސް އެމީހުންގެ ވާހަކަ ޤަބޫލު ނުކުރުމުން މައިންބަފައިން ކަންބޮޑުވެ ހަދާނެގޮތް ހުސްވިއެވެ.\nޒުވާނާއަށް ދަޢުވަތުދެނީ އިމާމުމީހާ ކަން ބައްޕައަށް އެނގުނު ހިނދު ބައްޕަ އިމާމު މީހާ ގާތަށް ގޮސް އޭނަޔާ ދިމާލަށް ބުންޏެވެ. [ކަލޭ އަހަރެންގެ ދަރި ހަލާކުކޮށްފީމުއެވެ.] އަދި އިމާމު ޖަވާބުގައި ބުނެއެވެ. [އަހަރެން ކަލޭގެ ދަރި ހަލާކުކޮށެއްނުލަމެވެ. ﷲ ގެ ހަޟްރަތުން އޭނާއަށް އެވަނީ ތެދުމަގު ލިބިފައެވެ. އަދި މިހާރު އޭނާ އެވަނީ މިވެނި އެވެނި ސޫރަތަކާއި ހަމައަށް ޤުރުއާން ހިތުދަސް ވެސް ކޮށްފައެވެ. ކަލޭމެން އެކަމާއި އުފާކުރާށެވެ.] ބައްޕަގެ އެތެރޭގައި އަނދަ އަނދާހުރި ރުޅިވެރިކަމުގެ ހުޅުގަނޑު އެވަގުތު ފަޅައިގެން ދިޔައެވެ. އިމާމާއި ދިމާލަށް ފުންމައިގެން ގޮސް ބުންޏެވެ. [ކަލޭ މީގެފަހުން އަހަރެންގެ ދަރިޔާ އެއްވެސް ގުޅުމެއް ބާއްވާ އޭނާއާއި ބައްދަލުކޮށްފިކަން އެނގިއްޖެނަމަ އަހަރެން ކަލޭގެ ކަރު ކަނޑާ ލާނަމެވެ. ހަދާން ކުރާށެވެ.] މިހެން ބުނެ އިމާމުގެ މޫނަށް ކަރުކެހިފައި ކުޅެއްޖެހިއެވެ. ބަދަލުގައި އިމާމު ހިނިތުންވެލާފައި އޭނާއަށް ބުނެލިއެވެ. [ކަލެއަށް ﷲ ތަޢާލާ ހިދާޔަތު ދައްކަވާށިއެވެ.]\nދެމަފިރިން މިކަންތައްގަނޑު ބޮޑުވެ ރަނގަޅު ޙައްލެއް ވިސްނަން ފަށައިފިއެވެ. ޒުވާނާގެ ބައްޕަ އޭނާގެ ގާތްތިމާގެ ފިރިހެން ކުއްޖަކާއި މަޝްވަރާ ކުރުމަށްފަހު އޭނާއާއި އެކު ޒުވާނާ ދުވަސްކޮޅަކަށް ފްރާންސަށް ފޮނުވުމަށް ނިންމައިފިއެވެ. މިނިންމުމުގެ ފަހަތުގައިވަނީ ކޮންފަދަ ރޭވުމެއްކަމެއް ޒުވާނާއަކަށް ނުވިސްނެއެވެ. އެހެންކަމުން ޒުވާނާ މީނާއާއި އެކު ފްރާންސަށް ދިޔައެވެ. އެދެމީހުން މަޑުކޮށްލުމަށްޓަކައި މީނާ ބެލީ ވީހާވެސް ފާހިޝްކަންތައް ގިނައިން އޮންނަ ނައިޓްކްލަބްތައް ގިނައިން ހުއްނަ ހޮޓަލެކެވެ. ޒުވާނާ ކެއްތެރިކަމާއި އެކު އިވެމުންދާ އަޑުތަކާއި ފެންނަމުން ދިޔަ ބަރަހަނާ މަންޒަރުތަކަށް ފުރަގަސްދީ ނޫނެކޭ ބުނަމުން ދިޔައެވެ. ރޭގަނޑުގެ ގިނަ ވަގުތުތައް އަޅުކަމުގައި ހޭދަ ކުރެއެވެ. ނަމަވެސް ތިމާގެ ފިރިހެން ކުއްޖާ ވިސްނުތެރި ކަމާއިއެކު މަޑުމަޑުން ޒުވާނާ މަގު ފުރެއްދުމުގެ މަސައްކަތް ކުރަމުން ދިޔައެވެ. ކްލަބް ތަކުގެ މަޖާ ވާހަކައިންނެވެ. ބައެއްފަހަރު އެތަންތަނުގެ ކައިރިން ގެންދެއެވެ. ޒުވާން ރީތި އަންހެން ކުދިން އޭނާގެ ގާތަށް ގެނެސް ތާޢާރަފްކޮށްދެމުން ގެންދިޔައެވެ. ރަލުގެ މީރުކަން އޭނާގެ ސިކުނޑިއަށް ވަންދަމުން ގެންދިޔައެވެ. ފަހަރަކަށް ވުރެ ފަހަރެއް ޒުވާނާގެ ހިތް އުރެދުންތަކާއި ދިމާލަށް ލެބެން ފަށައިފިއެވެ.\nދަރިފުޅު [އިޞްލާޙު] ކުރުމަށްޓަކައި މައިންބަފައިން އެތަކެއްފައިސާއެއް އޮއްސަމުން ދިޔައެވެ. ނަތީޖާއަކަށްވީ ޒުވާނާ ކްލަބްތަކުގެ ތެރެއަށް ވަންނަން ފެށުމެވެ. އަދި ރީތި އަންހެން ކުދިންގެ ޖާދޫގައި ޖެހެވެން ފެށުމެވެ. ނަފްސު ކޮންޓްރޯލުކުރުމަށް ނުކުޅެދި ޒިނޭކޮށް ރާވެސް ބޯން ފަށާއިފިއެވެ. އެނބުރި ކޮޓަރިއަށް އައިސް ޒުވާނާ، ކުރެވެމުންމިދާ ކަންތައްތަކާއި މެދު ހިތާމަކޮށް ހަދައެވެ. އެހެނަސް މިކަމުން މިންޖު ވެވޭވަރަށް ވުރެ މާބޮޑަށް ހައްދުފަހަނަ އަޅާއިފިއެވެ. އާޚިރުގައި މަސްތުވާ ތަކެތިވެސް ބޭނުންކުރަން ފަށައިފިއެވެ. އަދި ނަމާދާއި އެހެނިހެން އަޅުކަންތައް ހަނދުމަނެތި، ތާއަބަދު މަސްތުވެ ނިދިފައި ކްލަބުތެރޭގައި އިންނަން ފަށައިފިއެވެ. މިހާ ހިސާބަށް ކަންތައް ދިއުމުން ތިމާގެ ކުއްޖާ ޒުވާނާގެ މައިބަފައިންނަށް ޚަބަރުކޮށްފިއެވެ. މިހާރު ހުރިހާކަމެއް ރަނގަޅުވެއްޖެ ކަމަށާއި އެނބުރި ޤައުމަށް ދާންވީކަމަށް ވެސް ބުންޏެވެ. ޒުވާނާގާތު ޤައުމަށް އެނބުރިދާ ވާހަކަ ބުނުމުން އޭނާ މަސްތުޙާލުގައި އިނދެ ބުނެއެވެ. [އަހަރެންގެ ޤައުމެއް ގެދޮރެއް މައިންބަފައިންނެއް ޢާއިލާ މީހެއް ނުވެއެވެ. އަހަރެން ނުދާނަމެވެ. އަހަރެންގެ ގެއަކީ މިއީއެވެ. އަހަރެންގެ ކާނާއަކީ ވެސް މިއީއެވެ.]\nބިރުވެރިކަން އިންތިހާއަށް ދިއުމުން ބައްޕަ ގޮތް ހުސްވެ އިމާމުގެ މަތިން ހަދާންވިއެވެ. އަދި އަވަހަށް އިމާމުގެ ގާތަށް ގޮސް ބައްދަލު ކުރިއެވެ. އިމާމު ގާތުގައި ގިސްލަގިސްލާ ރޮއެ އާދޭސް ކުރަން ފެށިއެވެ. [އަހަރެންގެ ދަރިފުޅު ސަލާމަތް ކޮށްދޭށެވެ. ތިބާއަށް އެކަންތައް ކުރެވިދާނެއެވެ. މަސްތުވާތަކެތީގެ ވަބާއިން އޭނާ ސަލާމަތްކޮށް ޞާލިޙު މީހަކަށް ހަދާދޭށެވެ.] އެހިނދު އިމާމު ޖަވާބުގައި ބުންޏެވެ. [ކަލޭގެ ދަރި ސަލާމަތް ކުރުމުގެ ބާރު ލިބިގެންވަނީ އަހަރެންނަކަށް ނޫނެވެ. އެކަމަކު ﷲ އަށެވެ. ކަލޭމެން ﷲ އަށް ތައުބާވެ އެއިލާހުގެ ހަޟްރަތުން އެހީއާއި މަދަދަށް އެދޭށެވެ. އެއިލާހު އެދިވޮޑިގަންނަވައިފި ނަމަ ކަލޭމެން ތިމުސީބާތުން ސަލާމަތް ކޮށްދެއްވާނެއެވެ.]\nއިމާމު ބުނެފައިވެއެވެ. [ﷲ ގަންދީ ބުނަމެވެ. އޭގެ ދެހަފްތާފަހުން އަހަރެންގެ މިމިސްކިތަށް އެދެމަފިރިންގެ ޖަނާޒާ ގެނެވުނެވެ. ޚަބަރު ބެލިއިރު އެއްކަލަ ޒުވާނާއަށް މަސްތުވާތަކެތި ގަތުމަށް ފައިސާ ނުދީގެން އޭނާ ރުޅި ގަދަވެ ވަޅިން ހަމަލާދީ ދެމީހުން މަރާލީއެވެ.] ޒުވާނާ އޭނާގެ މައިންބަފައިނަން ބުނިކަމުގައި ވެއެވެ. [ކަލޭމެން ދެމީހުނަށް މިއަދަބު ހައްޤުވެއެވެ. އެހެނީ ކަލޭމެންނީ އަހަރެންގެ ދުނިޔެއާއި އާޚިރަތް ވީރާނާކޮށް ބަރުބާދުކޮށްލި ބަޔަކު ކަމުގައި ވެއެވެ. އަހަންނަކީ މިހާރު ދުނިޔޭގައި ހުއްޓަސް މަރުވެފައިވާ އިންސާނަކީމެވެ. ބޭކާރުވެ ގިނަވެފައިވާ މީހަކީމެވެ.]\nأستغفر الله ! [މިފަދަ އެންމެހާ ނުބައި ކަންތައްތައްތަކާއި މަގުފުރެދުން ތަކުން، ﷲ ތަޢާލާ އަހަރުމެން ރައްކާތެރި ކޮށްދެއްވާށިއެވެ. އާމީން!]\nހިދާޔަތް ޙަޔާތް ވާާހަކަ މަރު ފާޙިޝް ތެދުމަގު


Moise avahaara kohli kamah shahkuvaa bayaku hahyaru kohfi\nމޮއިސް އަވަހާރަކޮށްލި ކަމަށް ޝައްކުކުރެވޭ ބަޔަކު ހައްޔަރުކޮށްފި\nހެއްޓީގެ ރައީސް އަވަހާރަކޮށްލުމާ ގުޅިގެން މުޅި ގައުމުގައި ވަނީ ކާފިއު ހިންގާފައި\nހެއިޓީގެ ރައީސް ޖޮވެނެލް މޮއިސް އަވަހާރަ ކޮށްލުމުގައި ދައުރެއް އޮވެދާނެ ކަމަށް ބެލެވޭ ބަޔަކު އެ ގައުމުގެ ފުލުހުން ހައްޔަރު ކޮށްފި އެވެ. ހެއިޓީގެ ސެކްރެޓަރީ އޮފް ސްޓޭޓް ފޮ ކޮމިއުކޭޝަން ވިދާޅުވީ އިތުރު މީހުން ހަމަލާތަކުގައި ބައިވެރިވެފައި ވާނެ ކަމަށް ވަރަށް ބޮޑަށް ބެލެވޭ ކަމަށާއި މައުލޫމާތު ހާމަ ކުރައްވާނެ ކަމަށެވެ.\nޚަބަރުތައް ބުނާ ގޮތުން ހެއިޓިގައި މިހާރު ވެސް ބަޑި ޖަހާ އަޑު އިވެ އެވެ. އެއީ ބެލެވޭ ގޮތުން ފުލުންނާ ހަނގުރާމަވެރިންގެ ކުރިމަތިލުމަކަށް ވެދާނެ އެވެ. ރައީސް އަވަހާރަ ކޮށްލުމަށް ފަހު ހަތިޔާރު އެޅި ގުރޫޕު އެ ގައުމުން ބޭރުވެދާނެ ކަމަށް ބަލައި އަވަށްޓެރިންނާ ގުޅިގެން ހެއިޓީން ވަނީ ބޯޑަރު ބަންދުކޮށް އަދި އެއާޕޯޓް ވެސް ބަންދު ކޮށްފަ އެވެ.\nރައީސް ޖޮވެނެލް މޮއިސް އަވަހާރަ ކޮށްލާފައި ވަނީ އަމިއްލަ ގެކޮޅުގައި އުޅުއްވަނިކޮށް އަނބިކަނބަލުންގެ ހާޒިރުގަ އެވެ. ހަތިޔާރު އެޅި ގުރޫޕަކުން ވަދެ ދިން ހަމަލާތަކުން އެކަމަނާ ސަލާމަތްވެ ވަޑައިގެންނެވި ނަމަވެސް ވަރަށް ބޮޑަށް އަނިޔާވި ކަމަށް ޚަބަރުތައް ބުނެ އެވެ.\nމީޑިއާ ރިޕޯޓްތައް ބުނާ ގޮތުން ރައީސަށް ހަމަލާ ދިނީ ބުދަވިލޭރޭ ދަންވަރު އެވެ. ގޮތް ނޭނގޭ ބަޔަކު ރައީސްގެ ގެކޮޅަށް ވަދެ ދިން ހަމަމާތަކުގައި މޮއިސް ވަރަށް ބޮޑަށް ޒަހަމަވި ކަމަށް ޚަބަރުތައް ބުނެ އެވެ.\nވަގުތީ ބޮޑުވަޒީރު ކްލޯޑް ޖޯސެފް މިހާރު ވަނީ ހެއިޓިގައި އިމާޖެންސީ އިއުލާން ކުރައްވައި މާޝަލް ލޯ ހިންގަން އަމުރު ކުރައްވާފަ އެވެ.\nހެއިޓީގެ އަބާދީއަކީ 12 މިލިއަނެވެ. ސިޔާސީ ހަމަނުޖެހުން ބޮޑު އަދި އެހައި ފަގީރު ގައުމެކެވެ. އެ ގައުމަށް 2010 ގައި އައި ބިންހެލުމުގެ ސަބަބުން ވެސް ބޮޑެތި ގެއްލުންތަކެއް ލިބިފަ ވެއެވެ.\nޓެރަރިޒަމް ކުށްކުރުން ޓެރަރިސްޓް ހަމަލާ + ހެއިޓީ


Short Story: Amaanaaitheriyaa\nބޮއިން747 ގެ މަތިންދާބޯޓުގެ ބިޒްނަސް ކުލާހުގައި ކުރެވުނު ހިތްފަސޭހަ ދަތުރަށްފަހު، އަހަރެންގެ އަނބިމީހާ އާއި ހަތް އަހަރުގެ އަންހެން ދަރިފުޅާއި ނުވަ އަހަރުގެ ފިރިހެން ދަރިފުޅާއެކު އިންޑިއާގެ މުންބާއީއަށް ފޭބީމެވެ. ވިޔަފާރީގެ ތެރޭއުޅެ ލޮޑުވެފައިވާ އަހަރެންގެ ސިކުނޑި ހަމައަކަށް އަޅުވާލައި އަހަރެންގެ ކުޑަ އާއިލާއާއެކު ވަގުތު ހޭދަ ކޮށްލުމަށްޓަކައި ކޮންމެ އަހަރަކުވެސް އެއްމަސް ދުވަހުގެ މުއްދަތަކަށް ކޮންމެވެސް ބޭރު ޤައުމަކަށް އަހަރެން އާއިލާއާއެކު ދަތުރު ކުރަމެވެ. މިއީވެސް އެފަދަ ދަތުރެކެވެ.\nއަހަރެމެން ތިބުމަށް ހަމަޖެހިފައިވާ ހަތްތަރީގެ އަގުބޮޑު ހޮޓަލަށް ދެވެންއޮތް މަގުން ކާރުގައި ދަތުރުކުރަމުން ދިޔައިރު އެ ސިޓީގެ ޢުމްރާނީ ތަރައްޤީގެ އުސްމިނުން އަހަރެންގެ ދަރިންނަށްވެސް އެ ހިތްގައިމު ބިނާތަކުގެ ވާހަކަ ނުދައްކައެއް ނުތިބެވުނެވެ. އެއީ މާލެ އާ އަޅާބަލާއިރު ބައިބޯ، ބިންވެސް ބޮޑު ތަނެކެވެ. މުއްސަނދިކަމާއި ތަހުޒީބުގެ ކުލަތަކުގެ ތެރެއިން ފަނޑުކަމާއެކު ފާޅުވަމުންދިޔަ ފަޤީރުކަމުގެ 'ތައްގަނޑު' ތަކަށް އަހަރެންގެ ލޮލުގެ ސަމާލުކަން ހުއްޓެމުންދިޔައެވެ. މިތަނުގެ މުއްސަނދިންގެ މުއްސަނދިކަމާ އެއްވަރަށް ފަޤީރުންގެ ފަޤީރުކަންވެސް އެހާމެ ބޮޑެވެ.\nއަހަރެމެންދާ ހޮޓަލާ މާދުރު ނޫން ހިސާބެއްގައި ހުރި ޓްރެފިކް ލައިޓަށް ކާރު މަޑުކޮށްލުމާއެކު، ކާރުގެ ދޮރުގައި ތަޅައިގަތް އަޑަށް ކާރުގެ ޑްރައިވަރުނޫން އެންމެން ދިޔައީ ސިއްސައިގެންނެވެ. އެއިރު ކާރުގެ ބިއްލޫރިގަޑުގެ އަނެއްފަރާތުގައި ހުރީ ބަލާބެލުމަށް އަހަރެންގެ އަންހެން ދަރިފުޅާ ދާދި އެއް ޢުމުރެއްގެ ކުއްޖެކެވެ. ލައިގެންހުރި ހެދުމާއި އެމައުސޫމް މޫނުމަތިވަނީ ހިރަފުހުން ޚަރާބުވެފައެވެ. ވާފަށަކުން ދެކޮޅުއައްސައި ކަރުގައި އަޅުވާލާފައިވާ، އެ ކުއްޖާގެ ބަނޑާ ހަމައަށް ހުރި ފިލާގަނޑުގެ މަތީގައި އަތުރާފައިވަނީ ތަފާތު ކުލަތަކުގެ އަތުގަ އަޅާ ތަނޑިއެވެ. ކާރުގެ ދޮރުގައި ތަޅަމުން އަތުގެ އިޝާރާތުން އެތަނުން ތަނޑިބައެއް ނެގުމަށްފަހު 10 ރުޕީސް ދިނުމަށް އެކުއްޖާ އެދެމުން ދިޔައެވެ. އެއީ އަހަރެންގެ އަނބިދަރީންނަށްވެސް ބޭނުން އެއްޗަކަށް ނުވާތީ އެ ކުއްޖާ ކުރަމުން ދިޔަ އާދޭހަށް އަހަރެން ސަމާލުކަމެއް ނުދެމެވެ.\n"އެ ކަހަލަ ކުދިންނާ ދޭތެރޭ ވަރަށް ވިސްނާތި. އެމީހުން އެކި ގޮތްގޮތުން ފައިސާ އަތުލަން ވަރަށް މޮޅުވާނެ"\nއަހަރެމެން ތިބެން ހަމަޖެހިފައިވާ ހޮޓާ ކައިރިއަށް ކާރު ހުއްޓާލުމުން ކާރުން ފައިބައި ޑްރައިވަރަށް ފައިސާ ދެމުން އަންހެނުންނަށް ބަލާލަމުން އަހަރެން ބުނެލީމެވެ. އަހަރެމެން ގެނައި ފޮށިތައް ދަމަމުން ހޮޓަލުގެ ދޮރުއަށިން ކޮރިޑޯތެރެއަށް ވަންނަން އެޅި ފުރަތަމަ ފިޔަވަޅާއެކު އަހަރެންގެ ފިޔަވަޅާށް ހުއްޓުން އެރިއެވެ. އެއިރު ދެކުދިންނާއެކު މާކުރީގައި ހުރެ އަންހެނުން ހޮޓަލުގެ ތެރެއަށް ވަންނަނީއެވެ.\nކުރިމަތީގައި ހުރީ ތަނޑި ވިއްކަން އުޅުނު ކުޑައަންހެންކުއްޖާއެވެ. އޭނާގެ އަތުގައިއޮތް އަހަރެންގެ ވޮލެޓް އަހަންނާ ދިމާއަށް ދިއްކޮށްލައިގެން ލުއިގޮތަކަށް ހިނިތުންވެލައިގެން އެކުއްޖާ ހުއްޓެވެ. ވޮލެޓް އެކުއްޖާގެ އަތުން ޖަހައިގަންނަމުން ލާރި ހަމައަށް ހުރިތޯ އަހަރެން ޗެކްކޮށްލީމެވެ. އެ ވޮލެޓްގައި ދިހަވަރަކަށް ހާސް ޑޮލަރު ހުންނާނެއެވެ. ނަސީބު ރަނގަޅުކަމުން އެފައިސާ ހަމައަށް ހުއްޓެވެ.\nއެވަގުތު އަނެއްކާވެސް އަހަރެންގެ އަންހެނުންނަށާއި އަންހެން ދަރިފުޅަށް ތަނޑިބައެއް ނެގުމަށް އޭނާ އެދުނެވެ. އަގަކީ ދިހަ ރުފިޔާއެވެ. ދިހަ ރުފިޔާއަކީ އަހަންނަށް ކޮން އެއްޗެއް ހެއްޔެވެ؟ އެކުޑަ ކުއްޖާގެ މުޑުދާރުކަމާއި ނިކަމެތިކަންދެކެ އަހަރެންވީ ފާޑެއްގެ ފޫސެކެވެ. އެކުއްޖާއަށް ޖަވާބެއް ދިނުމަކާ ނުލައި އަހަރެންގޮސް ހޮޓާތެރެއަށް ވަންނަން ހިނގައިގަތީމެވެ. ދޮރުން އެތެރެވަމުން އަހަރެން އެކުއްޖާއަށް ބަލާލީމެވެ. އެވަގުތު އެތުއްތު މޫނުގައި ވި މާޔޫސްކަން ފެނި އަހަރެންގެ ކިބުރުވެރި ހިތުގައި ކޮންމެވެސް ވަރެއްގެ ރަޙުމެއް އުފެދުނެވެ.\nހޮޓަލުގައި ތިބެން ހަމަޖެހިފައިވާ ކޮޓަރިތެރެއަށްވަދެ ފެންވެސް ވަރަން ނޫޅެ އެނދުގައި އަހަރެން އޮށޯވެލީމެވެ. އެއިރު ދަތުރުގެ ވަރުބަލިކަމެއްނެތި އަހަރެންގެ ދެކުދިން ކޮޓަރިތެރޭގައި ދުވެ ސަކަރާތްޖެހުމުގައި އުޅެއެވެ.\n"އެހާކުޑަކުދިން ލައްވާ އެކަހަލަ މަސައްކަތްކުރުވަނީ ކީއްވެތަ"\nފާޚާނާއިން ފެންވަރައިގެން ނުކުތް އަނބިމީހާއަށް ބަލާލަމުން އަހަރެން އެހެން އެހީ އެކުއްޖާއާމެދު ފިކުރުކުރަން އޮވެއެވެ.\n"ކިހިނެތްވީ އެކުއްޖާ އާ ދޭތެރޭ ތިވިސްނަނީ؟ ޒައިދު ތީ އެކަހަލަ ކަންކަމާމެދު ވިސްނާ މީހެއްވެސް ނޫނެއްނު."\nއެއީ ތެދެކެވެ. އަހަންނަކީ ފަޤީރުންނާ ދޭތެރޭ ވިސްނައި ހަދާ މީހެއްނޫނެވެ. އަހަރެމެންގެ ޤައުމުގައި ފަޤީރުންގެ ޙާލަތު މިހިސާބަށްގޮސް ކުޑަކުދިން މަގުތަކަށް ނުކުމެ ސަލާންޖަހަން އުޅޭތަން އާއްމުކޮށް ނުފެނުނަސް އަމިއްލަ ޤައުމުގައިވެސް ފަޤީރުން އުޅޭކަން އަހަންނަށް އެނގެނީ އެހީއަށް އެދި ކޮންމެ ދުވަހަކުހެން އަހަންނަށް އަންނަމުންދިޔަ ސިޓީތަކުންނެވެ. އެ އެއްވެސް ސިޓީއަކަށް އަހަރެން ޖަވާބެއްނުދެމެވެ. ކުޑަމިނުން މުދަލު ޒަކާތް ދެއްކުމަކީވެސް އަހަރެންކޮށް އުޅުނުކަމެއް ނޫނެވެ.\nދަތުރުގެ ވަރުބަލިކަން ފިލުވާލަން ހޮޓަލުގައި މަޑުކޮށްލުމަށްފަހު އަހަރެމެން ބޭރަށް ނުކުތީ ހަވީރު ވާން އުޅެނިކޮށެވެ. ހޮޓަލާ އެންމެ ކައިރިއަށް ހުންނަ ޝޮޕިންގ މޯލަށް ގޮސް އަންހެނުންނާއި ދަރިން ހިތްފުރޭވަރަށް އެއްޗެހި ގަނެލައިގެން އަހަރެމެންވަނީ ސިނަމާއަކަށެވެ. ފިލްމުބަލާ ނިންމައިގެން ހޮޓަލަށް އަންނަން ހިނގައިގަނެވުނުއިރު ރޭގަނޑު އަށެއް ޖަހަނީއެވެ.\n"ބޭބޭ. މިތަނުން ތަނޑި ބައެއް ބޭބެގެ އަންހެނުންނަށާ ދަރިފުޅަށް ގެނެދީ. އެންމެ 10 ރުޕީސް" އަހަރެންގެ ފަހަތުން ކުޑަ އަންހެންކުއްޖާ އައިސް އެހެން ބުނީ އޭނާ ވާހަކަދައްކާ ބަހުންނެވެ.\nއެބަސް އަހަންނަށް އެނގޭތީ ޖަވާބުގައި އެތަކެތި ބޭނުން ނުވާކަމަށް ބުނަމުން އަހަރެމެން ހޮޓަލަށްވަނީމެވެ.\n"އެވަރު ކުޑަކުދިން މަގުތަކަށް ނިކުމެ އެކަހަލަ މަސައްކަތް ކުރާއިރު އެކުދިންގެ މައިންބަފައިންވެސް ތިބޭނެ ދޯ. ކިރިޔާވެސް ގޮތެއްހުރި މީހަކުނަމަ، ތިމާގެ ކުޑަ ދަރިފުޅު އެހެން މަގުމައްޗަކަށް ދުލެއްނުކުރާނެ. އެވެސް އަދި އަންހެންކުއްޖެއް. މީހަކު ކޮންމެ ފަދަ ގޯނާއެއްވެސް ކޮށްފާނެ!" އެރޭ ނިދަންތިބެގެން ދައްކަމުންދިޔަ ވާހަކަ ތެރެއަށް އަނެއްކާވެސް އެކުއްޖާގެ ވާހަކަ އަހަންނަށް ގެނެވުނެވެ.\n"ޒައިދު އެކުއްޖާ އާ ދޭތެރޭ ތިވަރަށް ވިސްނާއިރު ކީއްވެތަ އެކުއްޖާގެ އަތަށް ލާރިކޮޅެއް ދީފަ ތަނޑި ނުގަތީ؟!"\n"އެއީ ބޭނުންތެރި އެއްޗެއްވެސް ނޫނެއްނު. ވެދާނެ ވަގަށް ނަގައިގެން ވިއްކާ އެއްޗަކަށްވެސް. އަނެއްކާ އެކުއްޖާ ހުންނަލެއް ވަރަށް ނުތާހިރު. އެހެންވެ އެއިން އެއްޗެއްގަ އަތްލާކަށްވެސް ނުކުރޭނެ މަށަކަށް."\nއެހެން މީހުންގެ ޙާލަތާ ދޭތެރޭ ގޮތް ކިޔައި، ފާޑު ކިޔުމަކީ އަހަރެމެން އިންސާނުންގެ ޠަބީޢަތުގައި ހަރުލާފައިވާ ސިފައެކެވެ. އެއަށް ރަނގަޅު ސިފައެކޭ، ނުވަތަ ނުބައި ސިފައެކޭ ބުނި ނަމަވެސް ފަރުވާލެއްނެތެވެ. އަނެކާގެ މަޖުބޫރީއާއި ތަހައްމަލްކުރަމުންދާ ކަންތައްތައް އިނގެން ބޭނުމެއްނުވެއެވެ.\nއަހަންނަށްވެސް ވީއެހެންނެވެ. އެކުއްޖާގެ އެހާލަތުގެ ސަބަބުން ނުނިއަތްލައި ހިތުގެ އަޑިން ބަދު ދުޢާ ކުރެވުނީ އެކުއްޖާގެ މައިންބަފައިންނަށެވެ. މިފަދަ ޤައުމުތަކުން މިނޫނަސް މަގުމަތީ އެއްޗެހި ވިއްކަން އުޅޭ ކުދިން އަހަރެން ދުށީމެވެ. ނަމަވެސް އެކުއްޖާއާ ފުރަތަމަ ދިމާވިދުވަހު އެކުއްޖާގެ ކިބައިގައިވި އަމާނާތްތެރިކަމާއި ހިތްހެޔޮކަން ފެނި އެކުއްޖާގެ ހާލަތާމެދު ހަމްދަރުދީ ވެވެންފެށުނެވެ.\nދެން ފާއިތުވަމުންދިޔަ ކޮންމެ ދުވަހަކުވެސް އަހަރެމެން ބޭރަށް ނުކުންނަ ކޮންމެ ފަހަރަކު އެކުއްޖާ އެތަކެތި ވިއްކުމަށްޓަކައި އަހަރެންގެ ކައިރިއަށް އާދެއެވެ. ނަމަވެސް ކޮންމެވެސް ބަހަނާއެއް ދައްކައި އަހަރެން އެތަކެތި ގަތުމުން މަނާވެ ގަންނަމެވެ.\nމިހެންގޮސް އަހަރެމެންގެ ޗުއްޓީވެސް ހަމަވެ އެނބުރި ޤައުމަށް ދިއުމަށް ދެ ހަފްތާއެއްހާ ދުވަހަށް ވީއިރު އެ ކުޑަ އަންހެން ކުއްޖާ އެތަނުން ގެއްލިއްޖެއެވެ. އެކުއްޖާ ފެންނަން ނެތުމުން ފަޅުކަމެއް އަހަންނަށް އިހުސާސްކުރެވުނެވެ. އެކުއްޖާ ވަނީ ކޮންމެވެސް ގޮތަކުން އަހަރެންގެ މިދަތުރުގެ އެއްބަޔަށް ވެފައެވެ.\nދެން ފާއިތުވެގެން ދިޔަ ކޮންމެ ދުވަހަކުވެސް އެކުއްޖާ ފެނޭތޯ އަހަރެން ހޯދީމެވެ. ނަމަވެސް އެކުއްޖާގެ ޚަބަރެއް ނުވިއެވެ. ޖެހިގެން އޮތް ދުވަހަކީ އަހަރެމެން ފުރަން ހަމަޖެހިފައިވާ ދުވަސް ކަމަށްވާތީ އަނބިދަރިން ގޮވައިގެން ވިޔަވާރި ކުރުމަށްޓަކައި ޝޮޕިންގ މޯލަކަށް ދިޔައީމެވެ.\nއެއްޗެހިގަނެގެން އިރު ނުއޮއްސެނީހެން ހޮޓަލަށް އާދެވުނެވެ. އެވަގުތު މަގުގެ އެއްފަރާތު ޕޭމަންޓްމަތީގައި އިށީނދެލައިގެން އިނީ އެއްކަލަ ކުޑަ އަންހެންކުއްޖާއެވެ. އަންހެނުންނާއި ދެކުދިންގޮސް ހޮޓަލަށް ވަނުމުން ކޮންމެވެސް ބަހަނާއެއް ދެއްކުމަށްފަހު އަހަރެން ތިރީގައި މަޑުކުރީމެވެ. އެމީހުން ދިއުމުން އެކުއްޖާ އިން ތަނަށް އަހަރެން ދިޔައީމެވެ. އެހެންދުވަސްދުވަހާ ޚިލާފަށް އެކުއްޖާ ވިއްކަން ގެންގުޅޭ ތަކެތި ވިއްކުމުގެ ދަހިވެތި ކަމެއް އެމޫނަކުން ފާޅެއްނުވެއެވެ.\n"ކޮއްކޯ! މިއަދު މިއިން ތަނޑިބައެއް ގަންނާށެކޭ ނުބުނާނަންތަ؟،" އަހަރެން އެހެން ބުނެލުމާއެކު އެކުއްޖާ އަހަރެންގެ މޫނަށް ބަލަހައްޓައިގެން އިރުކޮޅަކު އިނުމަށްފަހު މަޑުމަޑުން ހިނިތުންވިއެވެ.\n"މިހާރުމާލަސްވެއްޖެ ! މީގެ ދެ ހަފްތާ ކުރިން އަހަރެންގެ ބައްޕަ ކެންސަރު ބަލީގަ މަރުވެއްޖެ. އަހަރެން މިތަކެތި ވިއްކަނީ ބައްޕަ އަށް ބޭނުންވާ ބޭސް ހޯދުމަށް. މިތަނޑިއަކީ އަހަރެންގެ މަންމަ ހަދާ އެއްޗިހި،ނަމަވެސް ބައްޕަގެ މަރާއެކު މިތަކެތި ހެދުމަށް މަންމަގެ އަތަށް ލަމުންދިޔަ ބާރުވެސް ކެނޑިގެން ހިނގައްޖެ! ބޭބެމެންނަކީ މުއްސަނދިން ، 10 ރުޕީސްއަކީ ބޭބެމެންނަށް އެއްވެސް އެއްޗަކަށްނުވެދާނެ . އެހެނަސް 10 ރުޕީސްއަށްޓަކައި، މަރުގެ ސިކުންތުތައް ގުނާލަ ގުލާލަ ތިބޭ އެތައް ބަޔަކު މިދުނިޔޭގަ އުޅޭ..! މިއަދު ބޭބެ ބޭނުމިއްޔާ މިތަނުން ދެ ތަނޑިބައި5ރުޕީސްއަސް ނަގާ!"\nއެތުއްތު ކުއްޖާގެ މައުސޫމު ވާހަކަކޮޅުން ހިތުގައި އުފެދުނު ހަމްދަރުދީގެ ބާނިތައް ކަރުނައިގެ ސިފަ ޚިޔާރުކުރަމުން އިޚްތިޔާރެއްނެތި އަހަރެންގެ ދެލޮލުން ކަރުނަތައް ފައިބައިގަތެވެ. އަމިއްލަ ނަފުސުގެ ކުޑަކަމާއި، ބޭނުމެއް ނެތްކަން އަހަންނަށް އިހުސާސްކުރެވުނެވެ.\nމާލެދަމުން އަހަރެންދިޔައީ އެހުރިހާ ތަނޑިތަކެއް ގަނެގެންނެވެ. އެތުއްތު ކުއްޖާގެ އަމާނާތްތެރިކަމާއި، ހާލަތުން އަރައިގަތުމަށް އުފުލަމުންދިޔަ ބުރަ ދުވަހަކު ނުފިލާނެހެން އަހަރެންގެ ހިތުގައި ކަނޑާނެގުނެވެ.އަހަރެންގެ މުއްސަނދި އެހެނަސް ދަހިވެތި ދިރިއުޅުމުގައި ފާއިތުވި ދުވަސްތައް މާޒީއާއެކު ދާން ދޫކޮށްލުމަށްފަހު މާތްﷲ ގެ މަގުގައި ހޭދަކުރާ މީހަކަށް އަހަރެންވީމެވެ. އަހަރެންގެ ބިޒީ ޝެޑިއުލްގެ އެންމެ އިސްކަމަކަށްހެދީ މުދަލު ޒަކާތް ދެއްކުމެވެ. (ނިމުނީ)


Vaahaka: Inthizaaru Kureemey (Episode 13) - Vaguthu\nއިންތިޒާރު ކުރީމޭ (ތޭރަވަނަ ބައި)\nނޫރާގެ ދޮން މައިދައިތަކީ މިމްރާޙްގެ ދޮން މަންމަ ކަން ތަކުރަށް ވެސް ވިސްނައިލެވުނީ ދެނެވެ. ނޫރާއަށް މިމްރާޙް އެނގެނީ އެ ގޮތަށް ކަމަށް ތަކުރަށް ޤަބޫލު ކުރެވުނެވެ.\n"އާނ.. މިމްރާޙް ދަންނަން ދޯ.. ޙަލީމާގެ ދޮން ދަރިއެއްނު އެއީ.." ތަކުރު ދެން ބުނި އެއްޗަކުން ނޫރާއަށް ސިހުމެއް ލިބުނެވެ.\n"މިމްރާޙް ކޮބައިތަ.؟" ނޫރާ އެހިއެވެ.\n"މާލެއަށް ގޮސް ވެއްޖެ.. އަންނާނެ އަދި ވަރަށް އަވަހަށް.." ޝަމްޙާ ބުންޏެވެ.\nމާ ގިނަ ވަގުތު ގޭގައި މަޑުކޮށްފިނަމަ ޝަމްޙާ ބޭނުންވާ ގޮތަށް ކަންކަން ނުގޮސްދާނެ ކަމަށް އޭނާއަށް ވިސްނުނެވެ. އެހެން ވިޔަސް ތުލުސްދޫގައި މިމްރާޙް އުޅޭ ކަން ނޫރާއަށް އެނގެން ޝަމްޙާ ވެސް ބޭނުންވިއެވެ. އެކަމަކު ޙަލީމާއަކީ މިމްރާޙްގެ ކާކު ކަން އެނގުމުން މިމްރާޙްގެ ޅައިރުގެ ވާހަކަތައް ކިޔައިދޭން ޖެހިއްޖެ ކަމަށް ވެސް ޤަބޫލު ކުރެވުނެވެ. އެއީ ޝަމްޙާ ބޭނުންވި ކަމެއް ނޫނެވެ.\nއެހެން ވެގެން ނޫރާ ގޮވައިގެން ޝަމްޙާ ދިޔައީ ބައިސްކަލު ދުއްވާށެވެ.\n"ޝަމްޙާ ދަންނަންތަ މިމްރާޙް.؟" އަހަރުތަކަކަށް ފަހު މިމްރާޙްގެ ޚަބަރެއް ލިބުމުން ނޫރާއަށް ހިތްހަމަޖެހުމެއް ލިބުނެވެ.\n"ނޫރާއަށް ނޭނގެ ދޯ ޙަލީމާއަކީ މިމްރާޙްގެ ދޮން މަންމަ ކަމެއް.؟ ދެން ކިހިނެއް މިމްރާޙް އެނގެނީ.؟" ހުރިހާ ހަޤީޤަތެއް އެނގި ހުރެ އެ ގޮތަށް ސުވާލު ކުރީ ނޫރާއާ ގާތް ގުޅުމެއް އުފައްދައި ޝަމްޙާގެ މަސައްކަތުގައި ނޫރާ ވެސް ބައިވެރި ކުރަން އޭނާ ބޭނުންވާތީއެވެ.\n"އެއީ ކުރީގެ ކްލާސް ކުއްޖެއް.. ރައްޓެއްސެއް.. ވަރަށް ދުވަސް ވެއްޖެ ނުފެންނަތާ.. ޙަލީމާ މަންމައަކީ މިމްރާޙްގެ ދޮން މަންމަ ކަމެއް ނޭނގެ.. ކީއްވެތަ މިމްރާޙްގެ ދޮން މަންމަ އޭނާ ނުބެލީ.؟ ޙައްވައްތަމެނަށް ވުރެ ރަނގަޅަށް އޭނައަށް ބެލޭނެ ވިއްޔާ.. ޙަލީމާ މަންމަ ވެސް ނުދައްކާ ކުރީގެ ކައިވެނި ކުރި މީހާގެ ދަރިއަކު ހުރި ކަމެއް.." ނޫރާގެ ވާހަތަކުން އޭނާއަށް މިމްރާޙްގެ ޅަ ދުވަސްތަކުގެ ޙަޤީޤަތެއް ނޭނގޭ ކަން ޝަމްޙާއަށް ޔަޤީން ވެސް ކުރެވުނެވެ.\n"ނޫރާ.. އަހަރެންނަށް އިތުބާރު ކުރާނަންތަ.؟" ޝަމްޙާ ބޭނުންވީ ނޫރާއާ އެކު މިމްރާޙްއާއި ރަށުގައި ހިނގަމުންދާ ކަންކަމުގެ އެތެރެއަށް ދިއުމަށް މަސައްކަތް ފެށުމަށެވެ.\n"މިމްރާޙްގެ އެކުވެރިންނަކީ އަހަރެންގެ ވެސް އެކުވެރިން.. މިމްރާޙްގެ އެކުވެރިންނަށް އަހަރެންގެ އިތުބާރު އޮންނާނެ.." ނޫރާ ބުންޏެވެ.\nމިމްރާޙްގެ ޅައިރުގެ ދުވަސްތައް ހިނގައި ދިޔަ ގޮތް ނޫރާއަށް ޝަމްޙާ ކިޔައިދިނެވެ. ތަކުރުބެއާއި މިމްރާޙްއާ އޮންނަ އެކުވެރި ގުޅުން ވެސް ކިޔައިދިނެވެ. އަދި ރަށުގެ ތެރޭގައި ހިނގަމުންދާ ކަންކަން ވެސް ކިޔައިދިނެވެ. މިމްރާޙަށް ބަޔަކު ކުރީ ރޭ އެ ދިން ހަމަލާ ވެސް ކިޔައިދިނެވެ. ކިޔައިނުދީ ދޫކޮށްލި ހަމައެކަނި ވާހަކައަކީ މިމްރާޙް ދެކެ ޝަމްޙާ ވާ ލޯތްބާއި މިމްރާހަށް އޭނާ ލޯބި ހުށަހެޅި ކަމެވެ. މިމްރާޙާއި ނޫރާގެ ލޯބި ބަޔާންކޮށްދޭ ޑައިރީ ކިޔާފައިވާ ކަން ވެސް ފޮރުވިއެވެ.\nމިމްރާޙާއި ގުޅޭ ވަރަށް ގިނަ ވާހަކަތައް ނޫރާ ވެސް ޝަމްޙާއަށް ކިޔައިދިނެވެ. ހަމައެކަނި ފޮރުވި ވާހަކައަކަށް އޮތީ މިމްރާޙް ދެކެ ނޫރާވާ ލޯތްބެވެ. އަދި ފައިސަލް އޭނާއަށް ކުރާ އަނިޔާތަކެވެ. މިމްރާޙަށް ފައިސަލް ކުރި އަނިޔާތަކެވެ. މާލޭގައި ހުއްޓައި މިމްރާޙް އެއް ފަހަރު ޖަލަށްލި ވާހަކަ ނޫރާ ކިޔައިދިނެވެ.\n"ޖަލުން ދޫވީ ކިހާ ހިސާބެއްގަ.؟" ޝަމްޙާ އެހިއެވެ.\nނޫރާ އެއްވެސް އެއްޗެއް ނުބުނެ އިރުކޮޅެއް ވަން ދެން ހަނު ހުރުމުން ޝަމްޙާގެ ސުވާލު ދެވަނަ ފަހަރަށް ތަކުރާރުކޮށްލިއެވެ.\n"މިމްރާޙް ޖަލުން ފިލައިގެން ދިޔައީ.. އޭގެ ފަހުން އޭނާގެ ޚަބަރެއް ނެތް.. އެހެންވީތީ ވެސް ޝަމްޙާގެ ވާހަތަކުގެ ވެސް ބުރަދަނެއް އެބަ އޮތް.. ޝަމްޙާއާ ގުޅިގެން ތި ކަންކަމުގެ ތެރެއަށް ވަންނަން އަހަރެން ވެސް ތައްޔާރު.. އެކަމަކު ދެ މީހުން ޖެހޭނެ ވަރަށް ހުޝިޔާރު ވާން.." ނޫރާ ބުންޏެވެ.\n"މި ވާހަކަ އީމައްތަ ކައިރީގަ ވެސް އެބަ ބުނަން އެނގޭ.." ގޮނޑުދޮށާ ހަމައަށް އާދެވެމުން ބައިސްކަލު ހުއްޓުވާފައި ޝަމްޙާ ބުންޏެވެ.\n"އީމައްތައަށް ވެސް އެނގޭތަ.؟" ޝަމްޙާ ވެސް ބައިސްކަލު ދުއްވުން ހުއްޓުވުމުން ނޫރާ ވެސް އޭނާ ކައިރީގައި ހުއްޓިލައިގެން މަޑުކޮށްލިއެވެ.\n"އާނ.. އީމައްތަ ވަރަށް މޮޅު ވާނެ މީހުންގެ އަޑި ކޮންނަން.." ހެމުންހެމުން ޝަމްޙާ ބުންޏެވެ.\nނޫރާއާއި ޝަމްޙާ ވަކިވެގެން ދިޔައީ އެ ރޭ ބައްދަލުވާން އެއްބަސްވެފައެވެ. ބައްދަލުވާން ނިންމީ މިމްރާޙްގެ ގެ ކައިރިންނެވެ. އީމާ ވެސް ދާނެ ކަމަށް ޝަމްޙާ ބުންޏެވެ. ބައްދަލުވާން ދަނީ ޙަލީމާގެ ފަރާތުން ރަށުގެ ހުރިހާ ރައްޔިތުންނަށް އެ ރޭ ދޭން ހަމަޖެހިފައި އޮތް ކެއުމަށް ފަހުގައެވެ.\nތުލުސްދޫއާ އެއް ފަޅެއްގައި ވަރަށް ކައިރީގައި އޮންނަ ފަޅު ރަށެއް ކަމުގައިވާ ކުޑަ ރަށުގެ ގޮނޑުދޮށަށް ބޮއްކުރައެއް ބީއްސާލިއެވެ. އޭގައި ތިބީ ގަދަ ނޫ ކުލައިގެ ހޫޑީއެއް ލައިގެން ތިބި ދެ މީހެކެވެ. ދެ މީހުން ވެސް ތިބީ ކަޅު ކުލައިގެ ފޮތިގަނޑަކުން އަނގަ މަތި ފޮރުވައިގެނެވެ. ތިރިން އަޅި ކުލައިގެ ޖިންސް ފޮތީގެ ސޯޓު ބުރިއެއް ލައިގެންނެވެ. ދެ މީހުން ވެސް ތިބީ ވަޅި ފަދަ ތޫނު ހަތިޔާރުތައް ހަރުކޮށްގެނެވެ. ކޮންމެ މީހެއްގެ އަތުގައި ވެސް ވަޅިއެއް އޮތެވެ. މަޑުމަޑުން އަރައިގެން ރަށުގެ ތެރެއަށް ވަދެގެން ދިޔައެވެ.\nވަލު ތެރެއިން މީހަކު އައިސް ހަމަލާއެއް ވެސް ދީފާނެ ކަމަށް ދެ މީހުން ވެސް ތިބީ ސަމާލުވެގެނެވެ. އަޅާ ކޮންމެ ފިޔަވަޅަކަށް ފަހު ވަށައިގެންވާ މުޅި މާހައުލަށް ބަލައިލެވެއެވެ. މައްޗަށާއި ތިރިއަށް ވެސް ބަލައިލައެވެ. ދެ ފަރާތަށް ވެސް ބަލައިލެވެއެވެ. ބޯކޮށް ވާރޭ ވެހެމުން ދިޔަ ނަމަވެސް ރަށުގެ ގަސްތަކުން ހިޔާ ލިބެއެވެ. މަޑުމަޑުން ހިނގަމުން ގޮސް ރަށުގެ އެތެރޭގައި ހުރި ޖިފުޓިއަކާ އަރާ ހަމަވުމުން އެ ތަނުގެ ތެރެއަށް ވަދެގެން ދިޔައެވެ.\n"ކޮބައި ކިހާ ހިސާބެއްގަ ކަންކަން އޮތީ.. މިމްރާޙް.." ޖިފުޓިގަނޑުގެ އެތެރޭގައި ހަރުކޮށްފައިވާ ބޮކި ދިއްލައިލަމުން އަސްލަމް އެހިއެވެ.\nއަސްލަމްއާއި މިމްރާޙް ވެސް އަޅައިގެން ހުރި ފޮތިގަނޑު ނެގިއެވެ. ރީނދޫ ކުލައިގެ މަޑުމަޑު އައްޔެއް ލިބޭ ބޮއްކަކުން ކިރިޔާ އެ ތަނުގެ އެތެރެ ފެންނަނީއެވެ. މިމްރާޙް އޭނާގެ ސޯޓުގެ ޖީބުން ކަރުދާސްތަކެއް ނެގިއެވެ. އަދި އެ ކަރުދާސްތައް އަސްލަމްގެ އަތަށް ދިނެވެ.\n"ފައިސަލްގެ ދޮން މަންމަ ޙަލީމާއާއި އަނބިމީހާ ނޫރާ އުޅެނީ މިހާރު ވެސް ތުލުސްދޫއަށް އައިސްގެން.. އެހެންވެ އާ ގޮތްތަކެއް ވިސްނަން ޖެހުނީ.. ތިއީ މިހާރު ދާނެ ގޮތް ދެން.. އެ މީހުން އަންނަން އުޅޭ ކަމުގެ ޚަބަރު މަށަށް ކުރިން ވެސް ލިބުނު.. އެހެންވެ މާލެއަށް ދާން ޖެހިއްޖެއޭ ކިޔާފައި ފުރި ކަމަށް ހެދުނީ.. އެ މީހުން ހީކޮށްގެން ތިބީ މަ މި ހުރީ މާލޭގަ ކަމަށް.." މިމްރާޙް ކިޔައިދިނެވެ.\n"ޙަލީމާއާއި ނޫރާ ދަތުރު ހަފުތާއެއް އަވަސް ކޮށްލީ ދޯ.. ތި ދިމާވި ދަތި ކަމަކަށް.. މިހާރު ޙަލީމާއާއި ނޫރާއަށް އޮންނާނީ މިމްރާޙް ތުލުސްދޫގަ އުޅޭ ކަން އެނގިފަ.. ދެން ކިހިނެއް ކަންކަން ރާވަނީ.؟" އަސްލަމް އެހިއެވެ.\n"މިއީ ހަމަ އިއްތިފާޤެއް ކަމަކަށް މަ ނުދެކެން.. މި ސަރަހައްދުގަ މިހާރު ވެސް އަހަރެމެން ތިބޭހެން އަންނައުނު އަޅާ އިތުރު މީހަކު އެބަ އުޅޭ.. ރަތް ކުލައިގެ ހޫޑީއެއް ލައިގެން އުޅެނީ.. ހަމަ މޫނު ފޮރުވައިގެން އުޅެނީ.. ފުރަތަމަ ހީކުރެވުނީ އެކަކުއޭ.. މިހާރު ޤަބޫލު ކުރެވޭ ދެ މީހެކޭ ވެސް.. މަށަށް ޝައްކު ކުރެވޭ އެކަކު ވެސް އެބަހުރި.. މިއީ ފައިސަލްގެ މީހެއް ކަމަށް ބެލެވެނީ.." މަސައްކަތަށް އައި ހުރަސްތަކަކީ ރޭވިގެން ކުރިމަތިކުރުވި ކަމެއް ކަމުގައި މިމްރާޙް ދެކެއެވެ.\n"އޭނަ ޖަހައިގަންނާނީތަ ނޫނީ އަދިވެސް އެ މީހުންނަށް ދޫކޮށްލައިގެން ކުޅޭނީތަ.؟" އަސްލަމް އެހިއެވެ.\n"އާނ.. އެ ޕްލޭންއަކަށް މާ ބޮޑު ބަދަލެއް ނުގެންނާނަން.. ފަހު ގަނޑުގަ ހާހެއްގެ ޑިގު ޖަހާފަ ބަލިކޮށްލާނީ.." މިމްރާޙްއާއި އަސްލަމް ހޭން ފެށިއެވެ.\nޙަލީމާގެ ފަރާތުން ތުލުސްދޫ ރައްޔިތުންނަށް ހަމަޖެއްސި ކެއުން ދިނުމުގެ ޙަފްލާ އޮތީ ވަރަށް ބޮޑުކޮށެވެ. ރަށުގެ އެންމެން ގޮތަކަށް އެ ޙަފްލާއަށް ދިޔައެވެ. މި ކަން އޮތީ ރަށުގެ ބޯޅަ ދަނޑުގައެވެ. ވިއްސާރަ ވެދާނެ ކަމަށް ލަފާކޮށް ބޯޅަ ދަނޑުގެ ބޮޑު ބައެއް އޮތީ ހިޔާކޮށްފައެވެ. ޙަލީމާ ދިޔައީ އޭނާގެ އާއިލާ މީހުނަށް ނޫރާ ތައާރަފް ކޮށްދެމުންނެވެ. އަދި ފައިސަލްއަށް ވެރިކަން ލިބުމަކީ ތުލުސްދޫއަށް ބޮޑު ބަދަލެއް އަންނާނެ ކަމުގެ ހުވަފެން ވެސް އެ ރަށު ރައްޔިތުންނަށް އޭނާ ދައްކަމުން ދިޔައެވެ.\nނޫރާ ހުރީ އެ ޙަފްލާ ނުނިމިގެނެވެ. ޖަލުން ފިލި ފަހުން މިމްރާޙްގެ ޙަޔާތުގައި އަޑި ނޭނގޭ އެތައް ކަމަށް ހިނގައި ދިޔަ ކަމުގައި ނޫރާއަށް ވެސް މިހާރު ޤަބޫލު ކުރެވެން ފެށުނެވެ. މި ރަށުގައި މޫނު ފޮރުވައިގެން، ތޫނު ހަތިޔާރާއެކު ބަޔަކު އުޅޭ ކަން ޝަމްޙާއަށް ފެންނަން ފެށީ ވެސް މިމްރާޙް އައި ފަހުންނެވެ. އެހެންކަމުން އެއީ މިމްރާޙް އެނބުރި ރަށަށް އައުމާ ގުޅުން ހުރި ކަމެއް ކަމުގައި ނޫރާއަށް ޤަބޫލު ކުރެވުނެވެ. ވޭތުވެދިޔަ ދިހަ އަހަރު ކަންކަން ހިނގައިދިޔަ ގޮތަކާ މެދު ވިސްނައި ނޫރާއަށް ބިރު ހީވާން ފެށިއެވެ. މިމްރާޙްގެ ފުރާނައަށް ގެއްލުން ވެދާނެ ކަމަށް ވެސް ހީކުރެވެން ފެށުނެވެ. އޭނާ މާލޭގައި ސަލާމަތުން ހުރި ކަމާ މެދު ވެސް ސުވާލު އުފެދެން ފެށުނެވެ.\n"މާތް ﷲ.. މިމްރާޙް ހެޔޮ ރަޙްމަތާއެކު ސަލާމަތުން ލަހައްޓަވާށި.." ނޫރާ ދުޢާ ކުރިއެވެ.\nޙަފްލާ ނިމިގެން މިމްރާޙް އުޅޭ ގެ ކައިރިއަށް ދިޔައިރު އެ ތަނުގެ ކައިރީގައި ޝަމްޙާ ހުއްޓެވެ. އަތުގެ އިޝާރާތުން އަވަހަށް އަންނަން ޝަމްޙާ ބުނުމުން ނޫރާ ބާރަށް ހިނގާފައި އޭނާގެ ކައިރިއަށް ގޮސްފިއެވެ.\n"އީމާ ވެއްޖެ އެތެރޭގަ.. އެއްކަލަ ދުވަހު އެ އުޅުނު ހޫޑީ ސޮރު އަދި ނެތް ފެންނާކަށް.. އެ ސޮރު އައިސްދާނެ ކަމަށް އަހަރެމެން ތިބޭނީ ފާރައަށް.." މަޑުމަޑު އަޑަކުން ޝަމްޙާ ބުންޏެވެ.\nއިރުކޮޅެއް ނުވެ ފާރުމަތިން އީމާ ފުންމާލިއެވެ. އަދި ޝަމްޙާގެ އަތަށް ކަރުދާސް ގަނޑުތަކެއް ދިއްކޮށްލިއެވެ.\n"ކުރިން އޮތް އޭ، ބީ، ސީ، ލިޔެފަ އޮތް ކަރުދާސްތަކުގެ އިތުރުން ކަރުދާހެއް ވެސް އެބަ އޮތް.. ޑީ ޖަހާފަ އެ އޮތީ. އޭ ކަރުދާސް.. ކުޑަ ރަށުގައި ތިކި ޖަހާފަ އޮތީ ހަމައެކަނި މެދުގަ.. ބީއަށް ބަލާއިރު މި އޮތީ ރަށުގެ އެންމެ އުތުރު އަދި ދެކުނުގަ ތިކި ޖަހާފަ.. ސީ ކަރުދާހުގަ އޮތީ ހުޅަނގު އަދި އިރުމަތީގަ.. ޑީ އަދި ވަރަށް ތަފާތު.. މުޅި ރަށް ވަށައިގެން ތިކިތަކެއް.. ކުރަން މި އުޅޭ ކަމެއް އެހާ ސާފެއް ނޫން.." ކަރުދާސްތަކުން ފެންނަން އޮތް މެޕް އީމާއަށް ވިސްނޭ ގޮތަކަށް ކިޔައިދިނެވެ.\nކަރުދާހުން ތުލުސްދޫއާއި ކައިރީ އޮންނަ ކުޑަ ރަށުގެ މެޕް ކުރަހާފައި ފެންނަން އޮތެވެ. އެ މެޕުން ފެންނަ ކަންކަން އީމާ ކިޔައިދެމުން ދިޔައިރު އޭނާގެ ޙަރަކާތްތަކަށް ނޫރާ ދިޔައީ ވަރަށް ސަމާލުވެ ހުރެ ބަލަމުންނެވެ. އީމާގެ ނަޒަރު ވެސް ހިނދުކޮޅަކަށް ނޫރާއާ ދުރަށް ނުދާ ކަން ނޫރާއަށް ވެސް ފާހަގަކުރެވުނެވެ.\n"ހިނގާ ދެން ގެއަށް ދާން.. މި ތަނުގަ ތިބުން ރައްކާތެރިއެއް ނޫން.. އެ އުޅޭ ސޮރު އައިސްދާނެ.." ފުން ނޭވާއެއް ލުމަށް ފަހު ވަރަށް ބާރަށް ތިން މީހުން ހިނގައިގަތީ ޝަމްޙާމެންގެ ގެއަށެވެ.\nނޫރާ ވެސް މިހާރު މަޑުކޮށްގެން ހުރީ ޝަމްޙާމެން އުޅޭ ގޭގައެވެ. އެ ކަން ޙަލީމާއަށް ވެސް އެންގިއެވެ. ނޫރާ ނިދަނީ އެ ގޭގައި ޝަމްޙާ ވެސް ނިދާ ކޮޓަރީގައެވެ. ޝަމްޙާ އޮތީ ގަދަ ނިންޖެއްގައެވެ. ނޫރާއަށް ނިދޭ ގޮތެއް ނުވިއެވެ. އެތައް ކަމަކަށް އޭނާ ހުރީ ފިކުރު ބޮޑުވެފައެވެ. ޝަމްޙާގެ ޙަރަކާތްތަކުން ވެސް އޭނާ މިމްރާޙަށް އޮންނަ ކުލުނާއި ލޯބި ނޫރާއަށް ވިސްނެއެވެ. އެ ކަން ނޫރާއަށް ފޮރުވަން މަސައްކަތް ކުރާ ކަން ވެސް ވިސްނެއެވެ. މިމްރާޙްގެ ގެއިން ފެނުނު ކަރުދާސްތަކުގައި ވަނީ ކޮއް އެއްޗެއް ކަމާ މެދު ވެސް ވިސްނައި އޮތީ ފިކުރު ބޮޑުވެފައެވެ.\nމި ފިކުރުތަކާއެކު ނިދަން އުނދަގޫ ވެގެން ނޫރާ ތެދުވެގެން ކޮޓަރިން ނުކުމެއްޖެއެވެ. އެ އަޑަށް ޝަމްޙާ ވެސް އޭނާގެ ދެ ލޯ ހުޅުވާލިއެވެ. ޝަމްޙާއަށް ވެސް އޮތީ އެކި ފިކުރުތަކާއެކު ނިދަން އުނދަގޫ ވެގެނެވެ. މިމްރާޙްގެ ގާތުގައި ލޯތްބަށް ހުށަހެޅުމުން ކަންބޮޑުވެގެނެވެ. މަޖުބޫރުގައި ނުފޫޒުގަދަ މީހަކާއެކު ކައިވެނިކޮށްގެން އުޅުނެއް ކަމަކު ނޫރާގެ ދެ ލޮލުން އަދިވެސް މިމްރާޙަށް އޮތް ލޯބި ޝަމްޙާއަށް ފެނެއެވެ. ރަށުގައި ހިނގަމުންދާ ކަންކަމުގެ އަޑިއަށް ދާން ޝަމްޙާއަށް ނޫރާ ވެސް އެހީ ވަމުން ދަނީ އިތުރު އެހެން ސަބަބެއް އޮވެގެނެއް ނޫނެވެ. މި ނިމުނު ދިހަ އަހަރު އެކަކަށް ވެސް ނޭނގޭ ކަންތައްގަނޑެއް ހިނގާފައި އޮތް ކަން މިހާރު ފެންނާތީއެވެ. މިމްރާޙް މާލެއިން އަންނާނެ ދުވަހެއް ވެސް ނޭނގޭތީއެވެ. ޝަމްޙާ ވެސް މަޑުމަޑުން ކޮޓަރި ދޮރުން ނުކުމެ ބަލާލިއިރު ގޭތެރޭގައި ނޫރާއެއް ނެތެވެ.\nއެ ގޭގެ ބޭރުގައި ބަހައްޓާފައި ހުންނަ ޖޯލި ފަތީގައި އިށީނދެލައިގެން ނޫރާ އިނެވެ.. އިރުކޮޅެއް ފަހުން ބަދިގޭގައި ހުންނަ ކުޑަ ދޮރުން މީހަކު ފުންމާލިއެވެ. ސިހިގެން ގޮސް ނޫރާ ޖޯލިފަތިން ތެދުވިއެވެ. ބަދިގެން ފުންމާލި މީހަކު ހުރީ ރަތް ކުލައިގެ ހޫޑީއެއް ލައިގެނެވެ. އެ ރޭ އެ މީހެއްގެ ދިގު ފަން އިސްތަށިގަނޑު ވެސް އޮތީ ހާމައަށެވެ. މީހާގެ ބައްޓަމަށް ބަލާފައި އެއީ އަންހެނެއް ކަން ނޫރާއަށް ވެސް ޔަޤީން ކުރެވުނެވެ. އެ މީހަކު ހުރީ އެއް އަތް ބިމުގައި ބާއްވައިގެން ކުޑަ ކަކޫ ޖައްސައިގެންނެވެ. އަނެއް އަތުގައި ވަޅިއެއް ވެސް ހިފަހައްޓައިގެނެވެ.\n"މަށަށް އެނގޭ ތިއީ ކާކު ކަން.. މިރޭ ކުރިން ވެސް ހަމަ ތި ޙަރަކާތްތަކާ އެކު ފުންމާލަނިކޮށް ދެކުނިން.. މިމްރާޙްގެ ގެއިން ކަރުދާސްތައް ހިފައިގެން.. ދޯ އީމާ.."


Eid Ah Rah Rashah Dhaa Dhivehinnah Guest House Thakugai Thibeveyne - Vaguthu\nއީދަށް ރަށްރަށަށް ދާ ދިވެހިންނަށް ގެސްޓް ހައުސްތަކުގައި ތިބެވޭނެ\nމިއަހަރުގެ ބޮޑު އީދާއި ދިމާކޮށް ރަށްރަށަށް ދާ ދިވެހިންނަށް ގެސްޓް ހައުސްތަކުގައި ތިބެވޭނެ ހާއްސަ އުސޫލެއް ހެލްތް ޕްރޮޓެކްޝަން އޭޖެންސީ (އެޗްޕީއޭ) އިން އެކުލަވާލައިފިއެވެ.\nއެޗްޕީއޭއިން ނެރެފައިވާ އިއުލާނެއްގައި ބުނެފައިވަނީ މިއަދުން ފެށިގެން ރާއްޖޭގައި ދިރިއުޅޭ ދިވެހިން މީހުން ދިރިއުޅޭ ރަށްރަށުގައި ހުންނަ ޓުއަރިސްޓް ގެސްޓް ހައުސްތަކަށް ޗެކްއިން ކުރުމަށް ހުޅުވާލެވިފައިވާ ކަމަށެވެ.\nނަމަވެސް އެގޮތަށް ހުޅުވާލެވިފައި ވަނީ ވަކި ޝަރުތަކެއް ހުރި ފަރާތްތަކަކަށް ކަމަށް އެޗްޕީއޭއިން ބުނެއެވެ.\nއެގޮތުން ބަލާއިރު ހިމެނެނީ ކޮވިޑް-19 އަށް ފައްސިވެ ބަލިން ރަނގަޅުވެފައިވާ ފަރާތްތަކުގެ ތެރެއިން ބަލިޖެހުނު ތާރީހުން (ސާމްޕަލް ނެގި ތާރީހު) ފެށިގެން 60 ދުވަސް ވެފައި ނުވާ ފަރާތްތަކާއި ކޮވިޑު-19 ގެ ވެކްސިންގެ ޑޯޒްތައް ފުރިހަމަކޮށް 14 ދުވަސް ވެފައިވާ ފަރާތްތަކެވެ. މި ފަރާތްތަކަށް ގެސްޓް ހައުސްއަށް ޗެކްއިން ވުމުގެ 72 ގަޑިއިރު ނުވާ ޕީސީއާރް ނެގެޓިވް ނަތީޖާއާއެކު ކަމަށް އެޗްޕީއޭއިން ބުންޏެވެ.\nއެޗްޕީއޭއިން ބުނީ، ފަރާތްތަކާ އެކުގައި ވެކްސިން ނުޖެހޭ އުމުރު ފުރައިގެ ކުޑަކުދިން ގެންދާ ނަމަ ގެސްޓް ހައުސްއަށް ޗެކްއިން ވުމުގެ 72 ގަޑިއިރު ނުވާ ޕީސީއާރް ނެގެޓިވް ނަތީޖާއެއް އޮންނަން ވާނެ ކަމަށެވެ.\nމީގެ އިތުރުން ގެސްޓް ހައުސްތަކަށް ޗެކްއިން ވުމާއި ރަށްރަށުގައި އުޅުމުގައި ރައްކާތެރިވުމަށް އަޅާފައިވާ އެންމެހާ ފިޔަވަޅުތަކާ އެއްގޮތަށް އުޅުމަށް އެޗްޕީއޭ އިން ވަނީ އިލްތިމާސް ކޮށްފައެވެ. އަދި ރަށްރަށަށް ދަތުރުކުރުމަށް މިހާރު ކަނޑައަޅާފައިވާ އުސޫލުތަކާ އެއްގޮތަށް ދަތުރު ކުރުމަށް ވެސް އެޗްޕީއޭ އިން ބުނެއެވެ.\nޖުލައި 15, 2021 22:02\nމަގުތަކުގައި ކުރަމުންއައި ކޮވިޑު ޓެސްޓު ހެދުން ހުއްޓާލުމަކީ ގޯހެއް މާދަމާއިން ފެށިގެންޓެސްޓް ހައްދަވަން ފަށްޓަވާ އެހެންނޫނީ އިތުރަށް ކޮވިޑު ގޯސްވެދާނެ.


Barcelona Ah Gos Football Hunaru Tharahggee Kurumuge Furusathu Dhivehinnah - Vaguthu\nބާސެލޯނާ އަށް ގޮސް ފުޓްބޯޅަ ހުނަރު ތަރައްގީ ކުރުމުގެ ފުރުސަތު ދިވެހިންނަށް\n"ޜޯޑް ޓު ބާސެލޯނާ" ގެ ޕްރޮގުރާމް ލާންޗް ކުރުމުގެ ރަސްމިއްޔާތުގެ ތެރެއިން - ފޮޓޯ: އެފްއޭއެމް\n"ރޯޑް ޓު ބާސެލޯނާ" ގެ ނަމުގައި ބާސެލޯނާއަށްގޮސް ފުޓްބޯޅައިގެ ހުނަރު އުގެނުމުގެ ފުރުސަތު ދިވެހި ފުޓްބޯޅައިގެ މައި އިދާރާ (އެފްއޭއެމް) އާއި މައިލޯ އިން ގުޅިގެން ފައްޓައިފިއެވެ.\nމި ޕްރޮގްރާމްގެ ދަށުން ރާއްޖެގައި ތިބި ފުޓްބޯޅައަށް މޮޅު ކުދިން ފާހަގަކޮށް އޭގެ ތެރެއިން ހޮވާލެވޭ އެކުދިން ސްޕެއިންގެ ބާސެލޯނާއަށް ގެންގޮސް ބާސެލޯނާގެ މަސްހޫރު ކުޅުންތެރިންގެ ފަރާތުންނާއި ޔުއެފާގެ މޮޅު ކޯޗުންގެ އިރުޝާދުގެ ދަށުން ތަމްރީނުތަކެއް ދެވޭނެއެވެ.\nމައިލޯ އަކީ އަބަދުވެސް ރާއްޖޭގެ ފުޓްބޯޅަ ކުރިއެރުވުމަށްޓަކައި ނުހަނު ގިނަ މަސައްކަތެއް ކުރަމުން އަންނަ ފަރާތެކެވެ. އެގޮތުން މައިލޯ އިން ވަނީ އިންޓަރ ސްކޫލް ގިނަ މުބާރާތްތަކެއް ސްޕޮންސަރ ކޮށްފައެވެ. އަދި އޭގެ އިތުރުން ބައިވެރިވާ ޓީމްތަކަށް ޖާޒީވެސް މައިލޯގެ ފަރާތުން ފޯރުކޮށްދެއެވެ.\nފުޓްބޯޅަ ކުލަބް ބާސެލޯނާގެ ރަސްމީ ސޮޕޮންސަރެއްގެ ގޮތުގައި ދާދި ފަހުން މައިލޯ ހަމަޖެހިފައިވާއިރު މައިލޯއިން ބުނީ "ރޯޑް ޓު ބާސެލޯނާ" އާއި އެކު ސައުތު އޭސިޔާގެ ފުޓްބޯޅަ ކުރިއެރުވުމަށްޓަކައި ގިނަ މަސައްކަތްތަކެއް ކުރާނެ ކަމަށެވެ.\nއެފްއޭއެމް އިން ބުނީ "ރޯޑް ޓު ބާސެލޯނާ" ގެ ދަށުން ކުދިން ނެގުމުގެ ހަރަކާތްތަށް ވަރަށް އަވަހަށް ކުރިޔަށް ގެންދާނެ ކަމަށާއި އެކަމާއި ގުޅޭ ައުލޫމާތު ވަރަށް އަވަހަށް ހިއްސާ ކުރާނެ ކަމަށެވެ.


Shidhatha ge thari siyaasee udharehun ossen gaiyves nuvey: Imran\nޝިދާތާގެ ތަރި ރާއްޖޭގެ ސިޔާސީ އުދަރެހުން އޮއްސެން ގާތްވެސް ނުވެ: އިމްރާން\n06 ފެބްރުއަރީ 2020 - 14:18:58\nޖެންޑަ މިނިސްޓަރުގެ މަގާމުން މިއަދު އިސްތިއުފާ ދެއްވާފައިވާ ޝިދާތާ ޝަރީފަކީ ރާއްޖޭގެ ސިޔާސީ ތާރީހުގައި އުފެދުނު ހިތްވަރުގަދަ ކަނބަލެއް ކަމަށް އަދާލަތު ޕާޓީގެ ރައީސް އަދި ހޯމް މިނިސްޓަރު އިމްރާން އަބްދުﷲ ވިދާޅުވެއްޖެ އެވެ.\nޖެންޑާ މިނިސްޓަރުގެ މަގާމުން ޝިދާތާ އިސްތިއުފާ ދެއްވުމާ ގުޅިގެން އިމްރާން މިއަދު ކުރެއްވި ޓްވީޓެއްގައި ވަނީ އޭނާގެ ހިދުމަތް ވަރަށް ބޮޑަށް ފާހަގަކުރައްވާ، ތައުރީފް ކުރައްވާފަ އެވެ.\nއެގޮތުން އިމްރާން ވިދާޅުވީ އަދާލަތު ޕާޓީގެ ހާރިޖީ ގުޅުންތަކާ ބެހޭ ކޮމިޓީގެ މުގައްރިރު ޝިދާތާ އަކީ ރާއްޖޭގެ ސިޔާސީ ތާރީހުގައި އުފެދުނު ހިތްވަރުގަދަ ކަނބަލެއް ކަމަށެވެ.\n"އަދާލަތު ޕާޓީއަށް، ހުދު އަޅުގަނޑަށް އެކަމަނާ ކޮށްދެއްވި އަގުހުރި ހިދުމަތްތަކާއި ވެވަޑައިގެންނެވި ގުރުބާނީ މިންކުރެވޭ ވަރަށް ބޮޑު،" މިނިސްޓަރު ވިދާޅުވި އެވެ.\nއިމްރާން ވިދާޅުވީ ޝިދާތާގެ ހިދުމަތްތަކަކީ ގެއްލިގެންދާނެ ހިދުމަތްތަކެއް ނޫން ކަމަށެވެ. އަދި ޝިދާތާގެ ތަރި ރާއްޖޭގެ ސިޔާސީ އުދަރެހުން އޮއްސެން ގާތްވެސް ނުވާ ކަމަށްވެސް ވިދާޅުވި އެވެ. ސިޔާސީ ހަރަކާތުގައި ޝިދާތާ އަކީ އަދާލަތު ޕާޓީގެ އެއް މުގޫ ކަމަށްވެސް މިނިސްޓަރު އިމްރާން ވަނީ ވިދާޅުވެފަ އެވެ.\nޝިދާތާގެ އިސްތިއުފާއާ ގުޅިގެން މޯލްޑިވްސް ރިފޯމް މޫވްމަންޓް (އެމްއާރްއެމް)ގެ އިސް ބޭފުޅެއް ކަމަށްވާ އައިމިނަތު ނާދިރާ ވިދާޅުވި ޖެންޑާ މިނިސްޓަރުގެ މަގާމުން ޝިދާތާ އިސްތިއުފާ ދެއްވުމަކުން ރާއްޖޭގައި ކުރަމުންދާ ޖިންސީ ގޯނާއާއި އަނިޔާ އަދި އިހްމާލުގެ މައްސަލަތަކަށް ހައްލެއް ނުލިބޭނެ ކަމަށެވެ. މިމައްސަލަތަކުގައި ޒިންމާވާންޖެހޭ ބައިވަރު މީހުން އެބަތިބި ކަމަށާއި އެކަކު ކަތިލައިގެން މައްސަލަ ހައްލު ނުވާނެ ކަމަށްވެސް ނާދިރާ ވަނީ ވިދާޅުވެފަ އެވެ.\nޖެންޑާ މިނިސްޓަރުގެ މަގާމުން ޝިދާތާ މިއަދު އިސްތިއުފާ ދެއްވީ ރައްޔިތުންގެ މަޖިލީހުގެ މެންބަރުންނާއި އާންމު ރައްޔިތުންގެ ފަރާތުން ކުރިމަތިވި ބޮޑެތި ފިއްތުއްތަކާ ގުޅިގެންނެވެ.\nޝިދާތާ ޝަރީފުމިނިސްޓަރު އިމްރާން އަބްދުﷲއަދާލަތު\nއަދާލަތު ޕާޓީގެ އަންހެނުންގެ މަޖިލީހުން ފުރުސަތެއް!\nއިސްތިއުފާ ދިންތާ އަހަރެއް: އުދާސްތައް ބަންޑުން ކޮށްލައިފި\nއަދާލަތު ޕާޓީގެ އިންތިހާބު މިއަދު\nއަދާލަތު ޕާޓީގެ ގައުމީ މަޖިލިސް ފެބްރުއަރީގައި\nފައިސާ ޗާޕުކުރުމަށް ގޮތެއް ނިންމަން ގާސިމް އަދި ސިޔާމްވެސް!\nކަނޑޫދޫ މިރުހުގެ އަގު ވެއްޓުނީ ކީއްވެ؟\nއިތުރަށް ރުފިޔާ ޗާޕުކުރުމާމެދު ގޮތެއް ނިންމުމަށް ކޮމެޓީއެއް\nމައްސަލަތައް ނުބެލި ރައްޔިތުން ގޮތް ހުސްވެއްޖެ!


Raajje in Syria ge Rayyithunnah Fonuvi Ehyge Thakethi Bahan Fashaifi | #Dhiislam\nރާއްޖެއިން ސޫރިޔާގެ ރައްޔިތުންނަށް ފޮނުވި އެހީގެ ތަކެތި ބަހަން ފަށައިފި\nސުންނީ މުސްލިމުންގެ ބޮޑު އާބާދީއެއް އޮންނަ ސޫރިޔާގައި ހިނގަމުންދާ ހަނގުރާމައިގައި ހާލުގައި ޖެހިފައިވާ ރައްޔިތުންނަށް ރާއްޖެއިން ފޮނުވި އެހީގެ ތަކެތި ބަހަން ފަށައިފިއެވެ.\nމިކަމާއި ގުޅޭގޮތުން މިހަރަކާތް ކުރިއަށް ގެންދިޔަ އިންޓަރނޭޝަނަލް އެއިޑް ކެމްޕެއިން (އައި.އޭ.ސީ) ގެ ފަރާތުން މައުލޫމާތު ދެއްވި އާދަމް ނާއިފް ވިދާޅުވީ “ހެލްޕް ސޫރިޔާ މޯލްޑިވްސް” ނަމުގައި ކުރިއަށް ގެންދިޔަ ހަރަކާތުން ލިބުނު އެހީގެ ތަކެތި ސޫރިޔާގެ ރައްޔިތުންނަށް ބަހަން ފަށާފައިވާ ކަމަށެވެ.\nސޫރިޔާގެ ރައްޔިތުންނަށް ރާއްޖެއިން ފޮނުވި އެހީގެ ތަކެތި ބެހުމުގައި ހަރަކާތްތެރިވަނީ ތުރުކީގެ ސަރުކާރާއި ގުޅިފައިވާ އެންމެ ބޮޑު އެން.ޖީ.އޯ ކަމުގައިވާ، އީހާހާ އެވެ.\nމިއަހަރުގެ ޖެނުއަރީމަހު ފެށި މިހަރަކާތުގައި އެއްމަސްދުވަހުގެ މުއްދަތަށް އެހީގެ ތަކެތި އައި.އޭ.ސީގެ ފަރާތުން ބަލައިގަންނަމުން ދިޔައެވެ. އެހީގެ ގޮތުގައި ބަލައިގަނެފައިވަނީ އަންނައުނު، ފައިވާން، ރަޖާ، ގޮދަޑި، މަސްދަޅު، ނެޕީ، ހިކިކިރު، ކުޑަކުދިންގެ ކާނާ ފަދަ ބާވަތްތަކެވެ.\nމިހަރަކާތުގައި މާލެއިން 8 ޖަމިއްޔާއަކާއި ރާއްޖޭގެ ރަށްރަށުން 28 ޖަމިއްޔާއެއްގެ އިތުރުން 14 ރަށު ކައުންސިލަކުން ބައިވެރިވެ އެހީގެ ތަކެތި ފޯރުކޮށްދީފައިވެއެވެ.\nއެހީގެ ގޮތުގައި ލިބުނު ތަކެތި ބައިކޮށް ހަލާކުވެފައިހުރި ތަކެތި ވަކިކޮށް ޕެކްކޮށް ފޮނުވުމުގެ މަސައްކަތުގައި 50 ވޮލަންޓިއަރުން ހަރަކާތްތެރިވެފައިވެއެވެ.\nއެހީގެ ގޮތުގައި ލިބުނު އަންނައުނާއި، ފައިވާން އަދި ރަޖާއިން 40 އިންސައްތަވަނީ ހަލާކުވެ ނުވަތަ ބައުވެފައި ހުރުމުގެ ސަބަބުން އުކާލަންޖެހިފައެވެ.\nހަތްމަހުގެ މަސަައްކަތަށްފަހު އެހީގެ ގޮތުގައި ލިބުނު ތަކެތި 3094 ފޮށިގަނޑުގައި ބަންދުކޮށް4ކޮންޓެއިނަރެއްގައިވަނީ ތުރުކީއަށް ފޮނުވާފައެވެ.\nއެހީގެ ތަކެތި ޝިޕްކުރުމުގައި ހިނގި ޚަރަދާއި އެހީގެ ތަކެތި އެއްތަނުން އަނެއްތަނަށް އުފުލުމާއި ވޮލަންޓިއަރުންގެ ކެއުމުގެ ޚަރަދުތައް ފަދަ ކަންކަން ކޮށްފައިވަނީ ހެޔޮއެދޭ ފަރާތްތަކުގެ ދީލަތީ އެހީތެރިކަމާއެކު ކަން އައި.އޭ.ސީއިން ފާހަގަ ކުރެއެވެ.\nސޫރިޔާގެ ރައްޔިތުންނަށް އެހީވުމަށް ހިންގުނު މިކާމިޔާބު ހަރަކާތަށްފަހު އައި.އޭ.ސީއިން އަންނަނީ ރޮހިންގިޔާ މުސްލިމުންނަށް އެހީ ތެރިވުމުގެ ހަރަކާތަކަށް ތައްޔާރުވަމުންނެވެ.


Covid-19 Rangalhah Manage Kurumuge Ranking Ge 25 Vana Ah Raajje - Vaguthu\nމާލޭގެ އަދަދު މަދު، ނަމަވެސް އަދި އުފަލެއް ނެތް - 37 މިނެޓް ކުރިން\nކޮވިޑް-19 ރަނގަޅަށް މެނޭޖް ކުރުމުގެ ރޭންކިންގގެ 25 ވަނައަށް ރާއްޖެ\nދުނިޔޭގައި ހަލުވިކަމާއެކު ފެތުރެމުންދާ ކޮވިޑް-19 ރަނގަޅަށް މެނޭޖް ކުރުމުގައި އެކި ގައުމުތަކުން ކުރަމުންދާ މަސައްކަތް ބަލައި، ތައްޔާރުކޮށްފައިވާ ލިސްޓުގެ 25 ވަނަ ރާއްޖެއަށް ލިބިއްޖެއެވެ.\nއެ ދާއިރާތަކުން ދިރާސާ ހަދާ އޮސްޓްރޭލިއާގެ ތިންކް ޓޭންކެއް ކަމަށްވާ ލޯވީ އިންސްޓިއިޓުޓް އިން ނެރުނު ކޮވިޑް ޕާފޯމެންސް އިންޑެކްސްގައިވާގޮތުން، ރާއްޖެ އަޮތީ އެ ލިސްޓުގެ 25 ވަނާގައެވެ. އެ ލިސްޓުގެ އެެއް ވަނާގައި އޮތީ ނިއުޒިލޭންޑެވެ.\n98 ގައުމެއް ހިމެނޭ އެ ލިސްޓު ތައްޔާރުކޮށްފައި ވަނީ، ގައުމުތަކުގައި ކޮވިޑް-19 ފެތުރެން ފަށައި، މަރުވާ މީހުންނާއި، އެކަން މެނޭޖް ކުރުމަށް ކުރަމުންދާ މަސައްކަތްތައް ބަލާފައެވެ. އެ މަސައްކަތްތައް ބަލާފައި ވަނީ 36 ހަފްތާ ތެރޭގައި ހަދާ ދިރާސާއެއްގެ މައްޗަށް ބިނާކޮށެވެ.\nއެ ލިސްޓުގައި ހިމެނޭ ފުރަތަމަ ގައުމުތަކުގެ ތެރޭގައި ހިމެނޭ ނިއުޒިލޭންޑަށް 94.4 ޕަސެންޓް ލިިބިގެންދިޔައިރު، ދެވަނާގައި އޮތް ވިއެޓްނާމަށް ލިބުނީ 90.8 ޕަސެންޓެވެ. އަދި ތިން ވަނާގައި އޮތް ޓައިވާނަށް ލިބުނީ 86،4 ޕަސެންޓެވެ.\nއެ ލިސްޓުގެ 25 ވަނާގައި އޮތް ރާއްޖެއަށް ލިބިފައި ވަނީ 61.0 ޕަސެންޓެވެ.\nއެ ލިސްޓުގެ އެންމެ ފުލުގައި އޮތީ ބްރެޒިލް، މެކްސިކޯ އަދި ކޮލަމްބިއާ އެވެ.\nއެ ލިސްޓުގައި ކޮވިޑް-19 ފުރަތަމަ ފެނުނު ޗައިނާގެ ނަން ހިމަނާފައެއް ނުވެއެވެ.\nޖެނުއަރީ 31, 2021 20:38\nދުނިޔޭގެ މީހުން އެއްމެ ގިނަ ގައުމު ރާއްޖެ ތި 25 ވަނަ ދޭން ވެގެން ތިމިން ގަޑެއް ތިހޭދީ ވެސް\nޖެނުއަރީ 31, 2021 21:49\nތިޔަ ރޭން ކް ކުރި ބަޔަ ކު ތިބީ ހަމައިގަ ބާ؟؟ ކަރަންޓީނު ގަ 20-22 ދުވަސް ވާއިރު އެމީހާ ދުނިޔޭގަ ހުރިތޯ ބަލާލާނެ ފަރާތެއްވެސް ނެތް!!!!!\nޖެނުއަރީ 31, 2021 22:03\nލިސްޓުގަ ޗައިނާ ނުހިމެނޭ، ތިޔަ ގުރޫޕަކީ އިންޑިއާ ބަޔަކު އަޑީގަތިބެގެން އަނބުރާ ޕުރޮޕެގެންޑާ ގޭސްގަނޑެއް. އެކަމަކު ސުރުހީ ކިޔާލީމަ ހީވާނީ ސީދާ އަލިފުދާލުން ވަނަދީގެން އުޅެނީއޭ. ހެހެހެ.\nޖެނުއަރީ 31, 2021 23:21\nޖެނުއަރީ 31, 2021 23:23\nޢަޖައިބެއް ފަހެ ނުވާނެތަ. މިހާ ކުޑަ އާބަދީއެއް ކޮންޓުރޯލް ނުވެގން ތިޔަ އުޅެނީ.. ދުނިޔޭގެ ނިސްބަތުން އެންމެ ގިނަމީހުން މރުވީ ރާއްޖެގައޭ ބުނުން ރަނގަޅު\nާއައްޑޫ ޝަކުވާ ބޯޓު\nޖެނުއަރީ 31, 2021 23:53\nރަނގަޅު... ހެޑިން ފެނުނަސް ރިޢާނުގެ އާރޓިކަލް މަށަށް މިހާރު އެނގޭނެ... ކީޕް އަޕް ދަ ގުޑް ވޯރކް\nފެބުރުއަރީ 1, 2021 01:11\nއަދިވެސް ވަނައޭ ކިޔާތެ ނަސީމްބޭ ލަދު ކޮބާ ވަނޮޅިންވެސް ކުރީ ވައްކަން..އަދިވެސް ކޮވިޑައި މަސައްކަތް ކުރިކުދިން ނައް އެކި މުއައްސަސާ ތަކައް ދިން ފައިސާ ކޮޅައްވެސް ހިޔާނާތް ތެރިވާން ގަދައަޅާ މަސައްކަތް ކުރަނީ.....ފޭރޭ\nފެބުރުއަރީ 1, 2021 07:38\nހަމެގައިމުވެސް ވައްކަމުން އެންމެކުރީސަފުގައި!\nފެބުރުއަރީ 1, 2021 08:17\nލިޔެކިޔުންތަކުން ފެންނަން އޮތް ގޮތް ވަރަށް ފުރިހަމަ އެކަމު ޢަމަލު ކުރަނީ އެއާ މުޅިން އިދިކޮޅަށް. މި ރިޕޯޓް ހެދުމުގެ ކުރިން އެބަޖެހޭ ދޯ ލިޔެފަ އޮތް އެއްޗަކާ ޢަމަލާ ދިމާވޭތޯވެސް ބަލަން. އިންސާފުވެރި ލިސްޓެއް ނޫން ތީ\nއެއީ ކޮންގޮތަކުންބާ ރައްޔަތުން ނިކަމެތި ކުރުމާ ވައްކަން ކުރުމަށްބާ\nފެބުރުއަރީ 1, 2021 09:12\nމިއެއް ހަދާފަ މިއޮތީ ކޯވިޑްގެ ނަންމަތީ ޤަވްމުތަކަށް ސަލާންޖަހަން ދުވުނު ނިސްބަތަށް ބަލާފާކަމަށް ފެނެއެވެ. ކޯވިޑް ވައްކަމުގެ ރޭންކިންއަށް ބަލައިފިނަމަ މިއީ އެއްވަނަ އަށް ހޮވޭނޭ ޤަވްމެވެ.


މިރޭ 12:00 އިން ފެށިގެން ފުވައްމުލައް ސިޓީ ކާފިއު އުވާލަނީ – Mikal News\nމިރޭ ބޭއްވި ފުވައްމުލައް ސިޓީ އީއޯސީ އިން ބޭއްވި 23 ވަނަ ޕްރެސް\nފުވައްމުލައް ސިޓީއިން މިއަދު ވެސް ކޮވިޑް-19 އަށް މީހަކު ޕޮޒިޓިވް ވެފައެއް ނުވުމާއެކު ކާފިއުގެ ފިޔަވަޅުތައް މިރޭ 12:00 އިން ފެށިގެން އުވާލެވިގެން ދާނެއެވެ. އަދި މިއަދުވަނީ ހުކުރު ނަމާދުން ފެށިގެން ޖަމާއަތުގައި ނަމާދުކުރުމަށް ވަނީ އަލުން ފަށާފައެވެ.\nމިރޭ ފުވައްމުލައް ސިޓީ އީއޯސީއިން ބޭއްވި ނޫސް ކޮންފަރެންސްގައި މޭޔަރު އަބްދުﷲ ފަލާހު ޝަރީފު ވިދާޅުވީ ގެއިން ބޭރަށް ނުކުމެއުޅުން މަނާކޮށް އަޅާފައިވާ ޚާއްސަ ފިޔަވަޅުތައް މިރޭ 12:00 އަށް މުއްދަތު ހަމަވެ، އިތުރަށް މުއްދަތު ދިގުނުކުރުމަށް ނިންމާފައިވާ ކަމަށް އެޗްޕީއޭ އިން އަންގަވާފައިވާ ކަމަށެވެ.\nނަމަވެސް އަދިވެސް ފުވައްމުލައް ސިޓީ އޮންނާނީ އެޗްޕީއޭގެ މޮނިޓަރިން ޙާލަތުގައެވެ. އުވާލެވެނީ މޮނިޓަރިން އައި ގުޅިގެން އަޅާފައިވާ ކާފިއުގެ ފިޔަވަޅުތަކެވެ. މޮނިޓަރިން ހާލަތުން ނެގޭނެ ކަމަށް އެޗްޕީއޭއިން ލަފާދެއްވާފައި ވަނީ މި މާރިޗު މަހު 15 ގައި ކަމަށް ފުވައްމުލަކު ހޮސްޕިޓަލުން ނޫސް ކޮންފަރެންސްގައި ބައިވެރިވެ ވަޑައިގަތް ސީނިއާރ ޕަބްލިކް ހެލްތު އޮފިސަރ އާމިނަތު އަހުމަދު ވިދާޅުވިއެވެ.\nފުވައްމުލައް ސިޓީ ކޮވިޑް-19 އަޕްޑޭޓްސް5މާރިޗު 2021. ފުވައްމުލައް ސިޓީ އޯއީސީ\nމިއަދު ފުވައްމުލައް ސިޓީއިން ކޮވިޑް-19 ޕޮޒިޓިވް ކޭސް އެއް ނެތްއިރު އުތުރު2މިހަކު ބަލިން ރަނގަޅުވެފައި ވެއެވެ. ވުމާއެކު އެކްޓިވް ކޭސްގެ ގޮތުގައި މިހާރު ތިބީ 17 މީހެކެވެ. އެއާއި ބަލިން ފަސޭހަވި ޖުމަލަ އަދަދު 34 ގައި ހުރިއިރު މިހާތަނަށް ރަށުން ބައްޔަށް ޕޮޒިޓިވް ވެފައިވަނީ ޖުމްލަ 51 ކޭސް އަށް ބަދަލެއް ނާދެއެވެ.\nމިރޭ ކުރިއަށްދިޔަ ފުވައްމުލައް ސިޓީ އީއޯސީގެ 23 ވަނަ މީޑިއާ ބްރީފިންގައި ފުވައްމުލަކު ހޮސްޕިޓަލުގެ ފަރާތުން ބައިވެރިވީ ފުވައްމުލަކު ހޮސްޕިޓަލުގެ ސީނިއަރ ޕަބްލިކް ހެލްތު އޮފިސަރ އާމިނަތު އަހުމަދު އެވެ. ފުވައްމުލައް ސިޓީ ކައުންސިލުގެ ފަރާތުން މޭޔަރު ފަލާހު އާއި އާއި ޑިރެކްޓަރ ޖެނެރަލް އަހުމަދު ނިޖާހު ބައިވެރިވެ ވަޑައިގަތެވެ.\nމިރޭ ބޭއްވި ފުވައްމުލައް ސިޓީ އީއޯސީ އިން ބޭއްވި 22 ވަނަ ޕްރެސް\nކޮވިޑް ބައްޔަށް ޓެސްޓް ކުރެވުނު މީހުންގެ ތެރެއިން މިއަދު 74 މީހުންގެ ނަތީޖާ ލިބުނު އިރު ނަތީޖާ ނުލިބި 267 މީހުންގެ ސާމްޕަލްތައް އެބަހުރި ކަމަށް މިޑީއާ ބްރީފިންގައި ހާމަކުރެއްވިއެވެ.\nމިހާތަނަށް ފުވައްމުލަކު ހޮސްޕިޓަލުން ނެގި ސާމްޕަލްގެ ޖުމްލައަކީ 6742 އެވެ.\nމިއަދު ރޭމްޑަމް ސާމްޕަލްގެ 126 ނަގާފައިވެއެވެ.\nމިއަދުގެ 79 ސާމްޕަލް ތަކުގެ ތަފުސީލް.\nކޮންޓެކްޓް ގެ 4\nހޯމްކަރަންޓީނުގެ 1 ސާމްޕަލް\nރޭންޑަމް ސާމްޕަލިންގެ 50 އެވެ.\nމިއަދު ވެކްސިން ޖެހހުން ކުރިޔަސ ްގެންގޮސްފައެއް ނުވެއެވެ، މިހާރު 18 އަހަރުން މަތީގެ އެންމެންނަށް ވެކްސިން ޖަހަން ވަނީ ފަށާފައވެ. މިހާތަނަށް ފުވައްމުލައް ސިޓީއިން ވެކްސިން ޖަހާފައި ވަނީ ޖުމްލަ 4337 މީހަކަށެވެ.\nނަމަވެސް، މާދަމާ ހޮނިހިރު ދުވަހު ހެނދުނު 10:00 އިން ހަވީރު 5:00 އަށް ވެކްސިން ޖެހުމަށް ވަނީ ހުޅުވާލާފައެވެ. އަދި ނަމްބަރު ދޫކުރާނީ 4:30 އާއި ހަމައަށެވެ.\nވޮލަންޓަރީ ސާމްޕަލް ނެގުން މާނޭރެ އަތިރީގައި\nވެކްސިން ނުޖަހާ ޓީޗަރުން ދަރިވަރުންނަށް ކިޔަވައިދޭން ނުނުކުންނަ ކަން ޔަގީންކޮށް ދަރިވަރުންގެ ސަލާމަތާއި ރައްކާތެރިކަން އެގޮތުން ޔަގީން ކުރުމަކި ފުވައމްުލަކު ހޮސްޕިތަލާއި ފުވައްމުލައ ސިޓީ ކައުންސިލުން ޔަގީން ކުރަނ ްޖެހޭ ކަމެއްކަމަށް ނޫސްވެރިން ފާހަގަކުރިއެވެ. އަދި އެކަންތައް ބައްލަވަމުން ގެންދަވާކަމަށް މޭޔަރު ވިދާޅުވިއެވެ.\nފުވައްމުލައް ސިޓީގެ ބައެއް މީހުން ވެކްސިން ޖަހަން އަދިވެސް ފަސްޖެހޭ ކަމަށާއި ޚާއްސަކޮށް އެންމެ އަގުބޮޑު ވެކްސިން ކަމަށްވާ ފައިޒާއާއި މޮޑާނާ ވެކްސިން ނޫނީ ނުޖަހަން ތިބި ބަޔަކުވެސް ރަށުތެރެގައި އުޅޭ ކަމުގެ މައުލޫމާތު ލިބިފައިވާކަމަށް ނޫސްވެރިން ފާހަގަ ކުރިއެވެ. އަދި ވެކްސިން ޖަހާފައިވާ ކަން ދަރަށުގައި ހުރި ދައުލަތުގެ ހުރިހާ މުައަސަސާތަކަކުން ވެސް ޗެކްކުރުން މުހިންމު ކަމަށް ފާހަގަ ކުރެވިގެން ދިޔައެވެ.\nމައުލޫމާތު: ފުވައްމުލައް އީއޯސީ 23 ވަނަ ޕްރެސް،5މާރިޗް 2021، 21:00.


އަމީނިއްޔާ ސްކޫލްގެ 2009 ވަނަ އަހަރުގެ އިނާމު ދިނުމުގެ ޖަލްސާގައި ނައިބުރައީސް ޑޮކްޓަރ މުޙަންމަދު ވަޙީދު ޙަސަންމަނިކު ދެއްކެވި ވާހަކަފުޅު - The President's Office\nއަމީނިއްޔާ ސްކޫލްގެ 2009 ވަނަ އަހަރުގެ އިނާމު ދިނުމުގެ ޖަލްސާގައި ނައިބުރައީސް ޑޮކްޓަރ މުޙަންމަދު ވަޙީދު ޙަސަންމަނިކު ދެއްކެވި ވާހަކަފުޅު\n20 ޖުލައި 2010، ރިފަރެންސް: PRO/NRW/2010/18\nއަމީނިއްޔާ ސްކޫލްގެ ލޮބުވެތި ދަރިވަރުން. އަދި އެކުދިންގެ ބެލެނިވެރިން. ސްކޫލްގެ ޕްރިންސިޕަލް. ސްކޫލްގެ ޓީޗަރުން. އަދި ދައުލަތުގެ ޢިއްޒަތްތެރި ވަޒީރުންނާއި، މިތަނަށް ޙާޒިރުވެވަޑައިގެން ތިއްބެވި އެންމެހާ ޢިއްޒަތްތެރިން.\nالسّــلام عليــكم ورحمـةالله وبركا تـه.\nއާދެ! މިރެއަކީ ވަރަށްވެސް އުފާވެރި ރެއެއް. މިރެއަކީ ވަރަށް ތާރީޚީ ރެއެއް. އަމީނިއްޔާ ސްކޫލަކީ އަޅުގަނޑުމެން އެންމެންގެ ހިތުގައިވެސް ވަރަށްބޮޑު ލޯތްބެއް އުފެދިފައިވާ ސްކޫލެއް. އަމީނިއްޔާ ސްކޫލްގެ ތަޞައްވުރު ކަމުގައި ދެންމެ އަޅުގަނޑުމެންނަށް އިވިގެން ހިނގައްޖެ. އެ ތަޞައްވުރަކީ މިސްކޫލްގެ ދަރިވަރުންނަކީ އިސްލާމްދީނާއި ދިވެހި ޤައުމަށް ލޯބިވާ، ވަފާތެރި އަންހެން ދަރިންތަކެއް ކަމުގައި ހެދުން. އަދި ކޮންމެ ކުއްޖަކުވެސް، އެކުއްޖަކަށް ލިބފައިވާ ޤުދްރަތީ ވަސީލަތްތަކާއި ސިފަތައް ފުރިހަމަކޮށް، މުޖްތަމަޢަށް ފައިދާހުރި ޒިންމާދާރު ބަޔަކަށް ހެދުން. އެގޮތުން، ދަރިވަރުންގެ ޖިސްމާނީ، ނަފްސާނީ، އިޖްތިމާޢީ އަދި އަޚްލާޤީ ސިފަތައް ފުރިހަމަކުރުން އެއީ، މި ސްކޫލްގެ ފަރާތުން ކުރަމުން ގެންދާ މަސައްކަތެއް.\nއާދެ! ފުރިހަމަ މީހަކަށްވުމަށްޓަކައި މިއިން ކޮންމެ ސިފައަކީ ބޭނުންތެރި ސިފައެއް. ކޮންމެ ކުއްޖަކީ މި ސިފަތައް ލިބި، މި ސިފަތަކުން ޒީނަތްތެރިވެފައިވާ ކުއްޖަކަށްވާންޖެހޭނެ. އެގޮތުން، ސްކޫލްގެ ފަރާތުން ކުދިންނަށް އުނގަންނައިދޭ ކަންތައްތަކުގެ ތެރޭގައި، މިދެންނެވި ހުރިހާ ސިފަތައް އެކުލެވެންޖެހޭ. މިރޭގެ ޖަލްސާގައި، ތަފާތު ރޮނގުން މޮޅު ކުދިން ފާހަގަކުރުމުގެ ބޭނުމަކީ، މިދެންނެވި ސިފަތައް އެކުލެވުމުގައި، ސްކޫލް އަދި ކުދިންގެ ބެލެނިވެރިން އަދި ޚާއްޞަކޮށް އެކުދިން ކުރި މަސައްކަތް ދެނެގެން، ލިބުނު ކާމިޔާބާމެދު އުފާފާޅުކުރުން.\nޝައްކެއްނެތް، މިރެއަކީ މި ސްކޫލްގެ ވެރިންނާއި، މުދައްރިސުންނާއި ޓީޗަރުން އަދި ޚާއްޞަކޮށް، ދަރިވަރުން ވަރަށް ފަޚްރުވެރިވާންޖެހޭ ރެއެއް. އެކިއެކި މާއްދާތަކުން މަތީ މާކްސްތައް ހޯދާފައިވާ ކުދިން އުފާކުރަންޖެހޭ ރެއެއް. އެ އުފަލުގައި ބައިވެރިވުމުގެ ނަޞީބު އަޅުގަނޑަށް ލިބުނު ކަމަށްޓަކައި އަޅުގަނޑު اللّـه سبحـانـه وتعـالى އަށް ޙަމްދާއި ޝުކުރު ކުރަން.\nމިރޭ އަޅުގަނޑުމެންނަށް ރިޕޯޓުން އިވިގެންދިޔަގޮތުން، ވަރަށްބޮޑު ކާމިޔާބެއް މި ސްކޫލްގެ ފަރާތުން ޙާޞިލުކޮށްފި. އަޅުގަނޑު ބެލި ބެލުމުން، ވޭތުވެދިޔަ ތިންއަހަރަށް ބަލާއިރުގައި، ކޮންމެ އަހަރަކުވެސް ސްކޫލްގެ ފެންވަރު އޮތީ ރަނގަޅުވަމުން އައިސްފައި. މިރޭ ޚާއްޞަ ގޮތެއްގައި އަޅުގަނޑު ފާހަގަކޮށްލާ ހިތްވޭ، ދެންމެ ސްކޫލްގެ ޕްރިންސިޕަލް ވިދާޅުވިފަދައިން، ދުނިޔޭގެ ފެންވަރުގައި ވަރަށް މަތިވެރި ކާމިޔާބީއެއް ހޯއްދެވި އަޅުގަނޑުމެންގެ ދަރިވަރެއް. އާދެ! ޓްރެވަލް އެންޑް ޓޫރިޒަމް ސްޓަޑީޒްއިން މުޅި ދުނިޔެއިން 1 ވަނަ ހޯދައި، އަދި އިކޮނޮމިކްސްގެ ރޮނގުން މުޅި ދުނިޔެއިން2ވަނަ ހޯދައި، ކޮމާރސްގެ ރޮނގުން މުޅި ދުނިޔެއިން4ވަނަ ހޯދި ޢާއިޝަތު ޒާރާ ފަތުޙުﷲ އަށް އަދި ޒާރާގެ ބެލެނިވެރިންނަށް އަޅުގަނޑު ވަރަށް ޚާއްޞަ ޝުކުރަކާއި މުބާރަކްބާދު ރައްދު ކުރަން.\nއާދެ! މިފަދަ ފުރިހަމަ އެވޯޑެއް، ކެމްބްރިޖް ބްރިލިއަންސް އެވޯޑް، މިހާ ގިނަ ޢަދަދެއްގެ އެވޯޑްތަކެއް އެއްކުއްޖަކު ޙާޞިލުކުރިކަމީ، އެއީ އަޅުގަނޑުމެން އެންމެން އެކަމަށްޓަކައި ފަޚުރުވެރިވާ ކަމެއް. އަދި ހަމައެހެން، ޒާރާގެ އިތުރުން ކިތަންމެ އެހެން ކުދިންނެއްވެސް މިސްކޫލްގެ ފަރާތުން މިދެންނެވި ބްރިލިއަންސް އެވޯޑްތައް މިއަހަރު ހޯދާފައިވޭ. އެހެންވީމާ، އެހުރިހާ ކުދިންނާއި އެކުދިންގެ ބެލެނިވެރިންނަށްވެސް އަޅުގަނޑު ހަމަ ވަރަށް އިޚްލާޞްތެރިކަމާއެކީގައި ވަރަށް ހޫނު މަރްޙަބާއަކާއި ޝުކުރު ދަންނަވަން.\nއާދެ! އަމީނިއްޔާ ސްކޫލްގެ ގިނަ ދަރިވަރުންތަކަކަށް މިހާ ރަނގަޅު ނަތީޖާތަކެއް ލިބުނު ކަމަށްޓަކައި އަދި ކުރީ އަހަރުތަކާ އަޅާބަލާއިރުގައި، މިއަހަރުގެ ނަތީޖާ މިހާ ބޮޑަށް ރަނގަޅުވެފައިވާ ކަމަށްޓަކައި، ސްކޫލްގެ ޕްރިންސިޕަލަށާއި، ސްކޫލްގެ ޓީޗަރުންނަށާއި، ޕީ.ޓީ.އޭ.ގެ މެންބަރުންނަށާއި އަދި ސްކޫލް ބޯޑަށް، ބެލެނިވެރިންނަށާއި ކުދިންނަށް އަޅުގަނޑު ވަރަށްވެސް ހޫނު މަރްޙަބާއެއް ދަންނަވަން.\nސްކޫލެއްގެ އެންމެބޮޑު އެއް މަޤްޞަދަކީ، ދަރިވަރުންނަށް އެކިއެކި މާއްދާތަކުން މަތީ ވަނަތައް ހޯދައިދީ، މަތީ މާކްސް ހޯދައިދީ، އަދި ކޮންމެ ކުއްޖަކީވެސް މަތީ ތަޢްލީމުގެ ހަރުފަތްތަކަށް އެރުމަށްޓަކައި ބޭނުންވާ ޢިލްމާއި ހުނަރުތައް ދަސްކޮށްދެވޭ ކުއްޖަކަށް ހެދުން. ރާއްޖޭގެ ގިނަ ސްކޫލްތަކުގައި، އެމަސައްކަތް ފުދޭވަރަކަށް ރަނގަޅަށް ކުރެވެމުން އެބަދޭ. ނަމަވެސް، ގިނަ ޢަދަދެއްގެ ކުދިންނަކީ، މިރޭ މިފެނިގެންދާވަރުގެ ރަނގަޅު ނަތީޖާތަކެއް ހޯދޭ ކުދިންނެއް ނޫން. އެފަދަ ކުދިންނަށް ތަފާތު ރޮނގުރޮނގުން ކުރިއަށް ދެވޭނެ މަގުތައް ހުޅުވިފައި ހުންނަންޖެހޭ. އެގޮތުން، ދާދިފަހުން ސަރުކާރުގެ ފަރާތުންވަނީ ޕޮލިޓެކްނިކެއް އުފައްދަވާފައި. އަދި މަސައްކަތުގެ ރޮނގުން އެކިއެކި ކޯސްތައް ލިބޭނެ އިންތިޒާމުތައް ދަނީ ހަމަޖައްސަމުން. މަތީ ތައްލީމަށް ދެވޭވަރުގެ ފާސް ނުލިބޭ ކުދިން، ތަފާތު މަސައްކަތްތައް ދަސްކުރުމަށްޓަކައި ތަފާތު ދޮރުތައް ހުޅުވުމަށްޓަކައި ދައުލަތުން ގެންދަވަނީ މަސައްކަތް ކުރައްވަމުން.\nއާދެ! ކޮންމެ ރޮނގަކުން ކޮންމެ ފެންވަރެއްގައި ކިޔެވި ނަމަވެސް، ކިޔެވުމުގެ އެންމެބޮޑު މަޤްޞަދަކީ، ތިމާއާއި ތިމާގެ ޢާއިލާއާއި މުޖްތަމަޢަށް ފައިދާކުރާ މީހަކަށްވުން. ކިތަންމެ މޮޅަށް ކިޔެވި ނަމަވެސް، ތިމާގެ ގައިގައި ރަނގަޅު އަޚްލާޤީ ސިފަތަކެއްނުވާނަމަ، ތިމާ ކިޔެވި އެއްޗެއްގެ މާބޮޑު ބޭނުމެއް ނުހިފޭނެ. އަދި ކީއްތޯ، އޭގެ ސަބަބުން އެހެން މީހުންނަށް ނުރައްކަލަކަށްވެސް ވެދާނެ.\nމިރޭ ތިޔަބޭފުޅުންނަށް އިވިވަޑައިގެންދިޔަ ކީރިތި ޤުރްއާނުގެ އާޔަތްތަކުގެ މާނައިންވެސް އެނގިވަޑައިގަންނަވާނޭ ފަދައިން، މުސްލިމް ދަރިވަރުންގެ ހުންނަންޖެހޭ ސިފަތަކެއް އެބަހުރި. އަދި ކޮންމެ ކުއްޖަކީވެސް ރިވެތި އަޚްލާޤީ ކުއްޖަކަށް އެބަވާންޖެހޭ. އެކަމަށްޓަކައި ސްކޫލްތަކުންނާއި ކުދިންގެ ބެލެނިވެރިން ވަރަށްބުރަ މަސްއޫލިއްޔަތުތަކެއް އުފުލަންޖެހޭ.\nއަޅުގަނޑު ވަރަށް އުފާކޮށްފިން، މިރޭ ޕްރިންސިޕަލްގެ ރިޕޯޓްގައި، ޚާއްޞަކޮށް، އަޚްލާޤީ ކަންތައްތަކަށް އަލިއަޅުއްވާލައްވައި ވާހަކަފުޅު ދެއްކެވީތީ. ރަނގަޅު އަޚްލާޤުގެ ތެރޭގައި ހިމެނޭ، ތިމާގެ ނަފްސާމެދު ބެހެއްޓޭ އަޚްލާޤު. އަދި އެހެނިހެން މީހުންނާ ދޭތެރޭގައިވެސް ބެހެއްޓޭ އަޚްލާޤު. ތިމާގެ ނަފްސާ ދޭތެރޭގައި އޯގާތެރިކަމާއެކު ވިސްނައި، ތިމާގެ ހަށިގަނޑާއި ސިކުނޑި އަބަދުވެސް ސާފުކޮށް އެލަރޓްކޮށް ހުރުމަކީ މުހިންމު ކަމެއް. ތިމާގެ ހަށިގަނޑާއި ހެދުމާއި، އުޅޭ ތަނާއި، ގެންގުޅޭ ތަކެއްޗާ ސާފުތާހިރުކޮށް ބެހެއްޓުމުގެ އިތުރުން، ތިމާގެ ވަގުތުތައް ބޭނުންތެރިކޮށް، ފައިދާހުރި ގޮތުގައި ބޭނުންކުރުމާއި، ހެޔޮކަންތައް ކުރުމާއި، ނުބައި ކަންތައްތަކުން ދުރުހެލިވުމަކީ ނަފްސުގެ އަޚްލާޤުގެ ތެރޭގައި ހިމެނޭ ކަންތައްތައް. މިގޮތުން، ދީނީ ވާޖިބުތައް އަދާކުރުމުގައިވެސް، ނަމާދު ކުރުމާއި، ރޯދަހިފުން މިއީ، އަޅުގަނޑު ދެކޭގޮތުގައި ނަފްސުގެ އަޚްލާޤުގެ ތެރޭގައި ހިމެނޭ ކަންތައްތައް.\nނަމަވެސް، މިއަދު އަޅުގަނޑުމެން ބަލައިލާއިރުގައި، އަޅުގަނޑުމެންގެ ޒުވާނުންނާ ދޭތެރޭގައި އަޅުގަނޑުމެން ކަޅި ހިންގާލާއިރުގައި، އަޅުގަނޑުމެންނަށް އެބަފެނޭ، މުޅިން އަޅުގަނޑުމެން ދެކޭހިތްނުވާކަހަލަ ކިތަންމެ މަންޒަރުތަކެއް. ވަރަށްގިނަ ޒުވާނުންނަކީ އަޅުގަނޑު ދެކޭގޮތުގައި އަޚްލާޤު ރަނގަޅު ކުދިން. އެހެން ނަމަވެސް، ވަރަށްގިނަ އޭގެތެރެއިން ވަރަށްގިނަ ކުދިބަޔަކު މިހާރު އަޅުގަނޑަށް މިފެންނަނީ ޚާއްޞަކޮށް، ސްކޫލް ނިމުމަށްފަހުގައި، ވަޒީފާއަކަށް ނުގޮސް ތިބޭކަމަށްވާނަމަ، ދުވާލުގެ ގިނަ ވަގުތު ނިދާފައި، ރޭގަނޑު ހޭލާ އުޅޭތަން. މިއީ، ކުއްޖާގެ ދިރިއުޅުމާއި ދިރިއުޅުމުގެ އަޚްލާޤާ، މިކަންކަމަށް ވަރަށްބޮޑު އަސަރެއް ކުރުވާނެ ކަމެއް. އަދި އޭގެތެރެއިން މަދު ނަމަވެސް، ބައެއް ކުދިން ސިކުނޑިއަށް ގެއްލުންވާފަދަ ޢަމަލުތައް ކުރަމުން ގެންދަނީ. އަޅުގަނޑު މިދަންނަވަނީ ސިނގިރެޓް ބުއިމާއި، މަސްތުވާ ތަކެތި ބޭނުންކުރާ ވާހަކަ. މިއީ އަޅުގަނޑުމެންގެ ޒުވާނުންގެ ތެރޭގައި މިހާރު ވަރަށް ބޮޑަށް ފެތުރިފައިވާ ކަމެއް.\nއެނގިވަޑައިގަންނަވާނެ ފަދައިން، މިހާރު އަޅުގަނޑުމެންގެ ދަރިވަރުން ގްރޭޑް 10 ނިމޭއިރުގައި އަދި ތިބެނީ ވަރަށް ޅަޢުމުރެއްގައި. 16، 17 އަހަރުގައި. މި ޢުމުރަކީ ވަޒީފާއަކަށް އަދި ދެވޭވަރުގެ ޢުމުރެއް ނޫން. އެހެންވީމާ، ވަޒީފާއެއް ނެތި ސްކޫލް ނިމިފައި ތިބޭ ވަރަށްގިނަ ކުދިން، މާލެއިންވެސް އަދި އަތޮޅުތެރެއިންވެސް އަޅުގަނޑުމެންނަށް ފެންނަމުން އެބަދޭ. އަޅުގަނޑުމެންގެ އުންމީދަކީ، އެ ހުރިހާ ކުދިންނަށްވެސް އެކިއެކި ތަމްރީނުގެ ކޯސްތަކުގައި ބައިވެރިވުމުގެ ފުރްޞަތު ލިބުން. އެހެން ނަމަވެސް، އެ ފުރްޞަތު ނެތި ތިބޭ ވަރަށްގިނަ ކުދިންތަކެއްވެސް މިހާރު އެބަތިބޭ. އެހެންވީމާ، އެކުދިންނަށް ކޮންމެވެސް ފައިދާހުރި މަސައްކަތެއްގެ ތެރޭގައި އުޅެވޭނެ ގޮތެއް ހެދުމަކީ އެއީ ވަރަށް މުހިންމު ކަމެއް. ކަމެއްނެތި ބޭކާރުވެފައި ގިނަ ވަގުތު ތިބުމަކީ އެއީ، ކުދިންނަށް ވަރަށްބޮޑު ގެއްލުން ދައްކާ ކަންކަން. އެހެންވީމާ، ބެލެނިވެރިން މިކަމުގައި ވަރަށް ޚާއްޞަ ސަމާލުކަމެއް ދެއްވުމަކީ ވަރަށް މުހިންމު ކަމެއް.\nއާދެ! އަމިއްލަ ނަފްސާ ބެހޭގޮތުން ގެންގުޅެންޖެހޭ އަޚްލާޤީ މިންގަނޑުތަކުގެ އިތުރުން، ދޭދޭ މީހުންނާ ދޭތެރޭގައިވެސް ބަހައްޓަންޖެހޭ އަޚްލާޤު އެއީ، އަޅުގަނޑުމެން ވިސްނަންޖެހޭ ކަމެއް. އޭގެތެރޭގައި ހިމެނޭ އެކަކު އަނެކަކަށް އިޙްތިރާމް ކުރުން. މައިންބަފައިންގެ އަދި ދުވަސްވީ މީހުންގެ ބަސްއެހުން. އެކަކު އަނެކަކާ ދޭތެރޭގައި، މުޢާމަލާތު ކުރާއިރުގައި ރުޅި އިސްނުކުރުން. ވިސްނުންތެރިކަމާއި މަޑުމައިތިރިކަމާއެކު މީހާގެ ޢަމަލުތައް ބެހެއްޓުން. ތިމާގެ ރައްކަލަށްޓަކައި ބައެއްފަހަރު ނޫނެކޭ ބުނަންޖެހޭ ތަންތާނގައި ނޫނެކޭވެސް ބުނުމުގެ ހިތްވަރު ހުރުން. އަދި މީހަކު ހެޔޮކަމެއް ކޮށްދީފިނަމަ، އެކަމަކަށް ޝުކުރު އަދާކުރުން. މިއީ ދޭދޭ މީހުންނާ ދޭތެރޭގައި ބަހައްޓާ އަޚްލާޤުގެ މިންގަނޑުތަކުގެ ތެރޭގައި ހިމެނޭ ބައެއް ކަންތައްތައް. އާދެ! މިދެންނެވިފަދަ އެތައް ސިފަތަކެއް އެބަހުރޭ. އަޅުގަނޑުމެންގެ ކޮންމެ މީހަކުވެސް ދަސްކުރަންޖެހެނީ. މިކަންކަމަކީ، ސްކޫލްތަކުގަޔާއި ގޭގައި ދަސްކުރަންޖެހޭ ކަންކަން. މުޖްތަމަޢުގައި ކާމިޔާބު މީހަކަށްވެވޭނީ މިފަދަ ސިފަތަކެއް ހުރެގެން.\nއާދެ! މިނިސްޓްރީ އޮފް އެޑިޔުކޭޝަންގެ ފަރާތުން އެއްދަންފަޅިއަށް ސްކޫލްތައް ބަދަލުކުރެއްވުމަށްޓަކައި ވަރަށްބުރަ މަސައްކަތްތަކެއް މިހާރު ކުރައްވަމުން އެބަގެންދަވާ. އޭގެ މަޤްޞަދަކީވެސް ސްކޫލްގައި ކުދިންނަށް ތަމްރީނު ދިނުމަށްޓަކައި ގިނަ ވަގުތުތަކެއް ސްކޫލްގައި ހޭދަކުރެވޭނެ ގޮތަކަށް ސްކޫލް ދައުރު އިންތިޒާމު ކުރުން. އަޅުގަނޑު މީގެކުރިން ދެންނެވިފަދަ އަޚްލާޤީ ސިފަތައް ނެތިއްޖެނަމަ، ކިތަންމެ ރަނގަޅަށް ކިޔެވިޔަސް، އެމީހަކީ މުޖްތަމަޢަށް ފައިދާހުރި މީހަކަށްނުވެ ހިނގައިދާނެ. ދެންމެ ޕްރިންސިޕަލްވެސް، އެ އިޝާރާތް ކުރެއްވި ފަދައިން، އަޅުގަނޑުމެންގެ ޅަދަރިންނަށް ނަމޫނާ ދައްކަން ތިބި އެންމެ މުހިންމު ބަޔަކީ އަޅުގަނޑުމެން ބޮޑެތި މީހުން، ބެލެނިވެރިން، ތިމާގެ މީހުން އަދި ކުޑަކުދިން މިސާލެއްގެ ގޮތުގައި ބަލަންތިބި މީސްމީހުން. ވީމާ، ކުޑަކުދިން ރަނގަޅަށް ތަރުބިއްޔަތު ކުރުމަށްޓަކައި، ރަނގަޅު އަޚްލާޤެއް އަށަގެންނެވުމަށްޓަކައި، ރަނގަޅު މިސާލުތަކެއް ދެއްކުމަކީ ބޮޑެތި މީހުންގެ ކޮނޑުގައި އެޅިފައިވާ ވަރަށްވެސް ބޮޑު ޤައުމީ ވާޖިބެއް.\nއަޅުގަނޑުމެން، އަޅުގަނޑުމެންގެ ޢަމަލުތައް ބަހައްޓާ ގޮތް އެއީ ހަމައެކަނި ބޮޑެތި މީހުން އެކަކު އަނެކަކާ ދޭތެރޭގައި އެހިސާބުން ނިންމާލެވޭ ކަންތަކެއް ނޫން. އަޅުގަނޑުމެންގެ ޤައުމުގައި ހިނގާ ކަންތައްތައް، އަޅުގަނޑުމެންގެ ޤައުމުގެ ބޮޑެތި މީހުން އެކިއެކި ގޮތްގޮތުން ލީޑަރޝިޕްގައި ތިބި މީސްމީހުން، އެކިއެކި ދާއިރާގައި ކުރިއަށް ތިބި މީސްމީހުން ކަންތައްތައް ކުރާގޮތް، އުޅޭގޮތް އަޅުގަނޑުމެންގެ ޅަދަރިންނަށް ފެންނަމުންދޭ. ޓީ.ވީ.ގެ ޒަރީޢާއިންނާއި މަގުމަތިންނާއި އަދި އެނޫންވެސް ގޮތްގޮތުން. އަޅުގަނޑުމެން ދައްކާ ނަމޫނާ އެއީ ފަހުން އަންނަން އޮތް ޖީލުތަކަށް އަޅުގަނޑުމެން އޭގެ އަސަރު ކުރުވާނެ ނަމޫނާއެއް. އެހެންވީމާ، އަޅުގަނޑު ވަރަށް ބޮޑަށް އިލްތިމާސް ކުރަން، މިކަމަށްޓަކައި އަޅުގަނޑުމެން ޚާއްޞަ ސަމާލުކަމެއްދޭން. އަޅުގަނޑުމެންގެ ޤައުމުގެ މުސްތަޤްބަލް، އަޅުގަނޑުމެންގެ ޅަދަރިންނަކީ. އެހެންވީމާ، އެކުދިންނަށް ރަނގަޅު އަޚްލާޤެއް ދަސްކޮށްދިނުމަކީ އެއީ، އަޅުގަނޑުމެން އެންމެން ކުރަންޖެހޭ ކަމެއް. އަދި އަޅުގަނޑުމެންގެ ޢަމަލުތައް ބަހައްޓާ ގޮތް އެއީ އެކުދިން ދަސްކުރާނެ ގޮތްވެސްމެ.\nއަޅުގަނޑުގެވެސް ދުޢާއަކީ، އަޅުގަނޑުމެންގެ ހުރިހާ ދަރިވަރުންނަކީ ރިވެތި އަޚްލާޤެއްގެ ތޫނުފިލި އަދި މި ޤައުމަށް ފައިދާހުރި ޚިދްމަތްތަކެއް ކޮށްދޭނެ، އެކުދިންގެ ޢާއިލާތަކަށް ލޯތްބާއެކު އޯގާތެރިކަން ބަހައްޓާނެ ކުދިންތަކަކަށްވުން. އަޅުގަނޑު އެދެނީ، އަމީނިއްޔާ ސްކޫލަށް އަދިވެސް އިތުރު ކުރިއެރުން. އަޅުގަނޑު ނިންމާލާނީ އަދިވެސް އެއްފަހަރު ތިޔަ ހުރިހާ ބޭފުޅުންނަށް ވަރަށްވެސް ޚާއްޞަ ޝުކުރަކާއި މުބާރަކްބާދީއެއް ދަންނަވަމުން. ތިޔަ ހުރިހާ ބޭފުޅުން ތިޔަކުރެއްވި މަސައްކަތަށް ފަށްފަށުން ޝުކުރިއްޔާއާއި މުބާރަކްބާދީ.


ޙަވާލުކުރެވިފައިވާ މާއްދާ ނުވަތަ މުޤައްރަރުގައިވާ މިންވަރަށް ދަރިވަރުންނަށް އުގަންނައިދިނުން.\nދަރިވަރުންގެ މަސައްކަތްތައް ރެގިއުލަރަކޮށް ޗެކްކުރުމާއި ބިނާކުރަނިވި ފީޑްބެކް ދިނުން\nދަރިވަރުންނަށް ޙާސިލްވަމުންދާ މިންވަރު ޗެކްކުރުމާއި، ރިކޯޑުކުރުމާއި، އެމަޢުލޫމާތުތައް ޙިއްސާކުރަންޖެހޭ ފަރާތްތަކާއި ޙިއްސާކުރުން.\nކިޔަވައި ދިނުމާއި ގުޅޭގޮތުން ސުޕަވައިޒަރާއި ޙަވާލުކުރަންޖެހޭ އެންމެހައި ތަކެތި (ސްކީމް އޮފް ވަރކް، ލެސަން ޕްލޭން، މަރކްސްޝީޓް ފަދަ) ހަމަޖެހިފައިވާ އުސޫލާ އެއްގޮތަށް ޙަވާލުކުރުން.\nއިސްލާމް ދީނާއި ދިވެހިރާއްޖޭގެ ގާނުނާއި ގަވާޢިދު ތަކާއި ސްކޫލް ކުދިންގެ ގަވާއިދުތަކާއި ސްކޫލްގެ ގަވާޢިދުތަކަށް ދަރިވަރުން އަހުލުވެރިކުރުމާއި ރީތި އާދަތައް ދަރިވަރުންގެ ކިބައިގައި ހަރުލެއްވުމަށް މަސައްކަތް ކުރުން.\nޙަވާލުކުރެވޭ ޓައިމްޓޭބަލްގައިވާ ގަޑިތަކަށާއި ރިލީފްގަޑިތަކަށް ގަޑިއަށް ހާޒިރުވެ ދަރިވަރުންނަށް ފައިދާ ހުރި ގޮތަކަށް ފިލާވަޅު ކުރިއަށް ގެންދިއުން.\nސިނކުޑީގެ ނުކުޅެދުންތެރިކަން ހުންނަ ކުދިން ފިޔަވައި އެހެން ހުރިހާ ކުދިންނަށް ލިޔަންކިޔަން ދަސްކޮށްދިނުން.\nދަރިވަރުންގެ ތަޢުލީމާއި ތަރުބިއްޔަތާއި ގުޅޭގޮތުން ބެލެނިވެރިންނާއި (ރެގިއުލަރކޮށް) މަޢުލޫމާތު ހިއްސާކުރުން.\nފިލާވަޅުތަކާއި ގުޅޭގޮތުން ކްލާސް ރޫމްގައި ޑިސްޕްލޭކުރުން.\nސްކޫލުން އިންތިޒާމް ކުރާ ހުރިހާ ބައްދަލުވުންތަކަށް ގަޑިއަށް ޙާޒިރުވުން.\nސްކޫލުން ކުރިއަށް ގެންދާ ޚާއްސަ މަސައްކަތްކަތުގައި ބައިވެރިވުމާއި ސްކޫލްގެ މަސައްކަތުގެ ދާއިރާގެ ތެރެއިން ޙަވާލުކުރެވޭ އެހެނިހެން ކަންތައްތައް ކުރުން.\nސްކޫލުގެ ހުރިހާ ވަސީލަތްތައް (ލައިބްރަރީ، އިންޓަރނެޓް، ސްމާޓްބޯޑު ފަދަ) ދަރިވަރުންނަށް އެންމެ ފައިދާ ހުރިގޮތަކަށް ބޭނުންކުރުން.\nސްކޫލަކީ އެކުވެރި އެއްބައިވަންތަބައެއް އުޅޭ އުފާވެރި މާހައުލަކަށް ހެދުމަށް މަސައްކަތްކުރުން.\nސްކޫލުން ޙަވާލުކުރެވޭ ޒިންމާތަކާއިގުޅޭގޮތުން ޖަވާބުދާރީވުމާއި ޒިންމާދާރުވުން.\nކްލަބު ޖަމްޢިއްޔާތަކާއި، ޔުނިފޯމް ހަރާކާތްތައް އަދި ދަރިވަރުންނަށް ހިންގޭ އެހެނިހެން ހުރިހާ ހަރަކާތެއްގައި ފުރިހަމަޔަށް ބައިވެރިވެ އެއްބާރުލުންދީ އެހީތެރިވުން.\nޕްރޮފެޝަނަލް ޑިވެލޮޕްމަންޓް ޕްރޮގްރާމްތަކުގައި ފުރިހަމަޔަށް ބައިވެރިވުން.\nގުޅޭ ތައުލީމީ ރޮނގުތައް:\nއެޑިޔުކޭޝަން، ޕްރައިމަރީ، ޓީޗިންގ\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 24 މާރިޗް 2021 ގެ 14:00 ގެ ކުރިން، (ހާފިޒު އަހުމަދު ސްކޫލް) އަށެވެ. ވަޒީފާއަށް އެދޭ ފޯމާއި ލިޔުންތައް އީ-މެއިލް [email protected] މެދުވެރިކޮށް ވެސް ބަލައިގަނެވޭނެއެވެ.\nމިމަގާމަށް މީހަކު ހޮވުމަށް ބޭއްވޭ އިންޓަރވިއު އޮންނާނީ 28 މާރިޗް 2021 އާއި7އޭޕްރީލް 2021 އާއި ދެމެދު، ހާފިޒު އަހުމަދު ސްކޫލް އޮފީހުގައެވެ.\n4 ޝައުބާން 1442\n17 މާރިޗް 2021\nސުންގަޑި: 24 މާރިޗު 2021 1400


ކާންދޭ އަތުގައި ދަތް ނާޅާ ގެ ނަމުގައި ސުލްހަވެރި އަޑު އުފުލުމެއް ބާއްވަނީ! | Atoll News\nކާންދޭ އަތުގައި ދަތް ނާޅާ ގެ ނަމުގައި ސުލްހަވެރި އަޑު އުފުލުމެއް ބާއްވަނީ!\nޝާއިޢުކުރީ: މުޙައްމަދު އަފްރާޙް ޖޫން 26, 2021, 23:51\n“ކާންދޭ އަތުގައި ދަތް ނާޅާ” ގެ ނަމުގައި ސުލްހަވެރި އަޑު އުފުލުމެއް ބާއްވަން ނިންމައިފި އެވެ.\nރެސްޓޯރެންޓް އެސޯސިއޭޝަން އޮފް މޯލްޑިވްސް އިން ކޮށްފައިވާ ޓްވީޓެއްގައި ބުނެފައިވަނީ މިއީ ރެސްޓޯރެންޓު، ކެފޭ ހިންގާ ފަރާތްތަކުން ބާއްވާ ސުލްހަވެރި އަޑު އުފުލުމެއް ކަމަށެވެ. އަދި މި ހަރަކާތް އޮންނާނީ މި ޖޫން މަހުގެ 28 ވަނަ ދުވަހު ހަވީރު4ޖަހާ އިރު، ކާނިވާ ސަރަހައްދުގައި ކަމަށެވެ.\nއެފަރާތުން ބުނީ މިފަދަ އަޑު އުފުލުމަކަށް ދާން ޖެހުނީ އެ ސިނާއަތުގައި މަސައްކަތް ކުރާ ހުރިހާ ފަރާތްތަކެއްގެ ކަންބޮޑުވުމާއި އާދޭސް ސަރުކާރުގެ ހުރިހައި މުވައްސަސާތަކެއްގައި ދަންނަވައިގެން ވެސް އެކަށީގެންވާ އެހީތެރިކަމާއި އިޖާބަދީފައި ނުވާތީ ކަމަށެވެ.\nމި ހަރަކާތާއި ގުޅިގެން ރެސްޓޯރެންޓް އެސޯސިއޭޝަން އޮފް މޯލްޑިވްސް (ރޭމް) ގެ ރައީސް ޙާމިދު ޢަފީފު ވިދާޅުވީ ސުލްހަވެރި އަޑުއުފުލުމަށް ދާން ނިންމީ ރޭމްގެ ބޯޑު މީޓިންގ ގެ އަޣުލަބިއްޔަތުން ކަމަށެވެ. އަދި ވިޔަފާރިވެރިން އަބަދު ވެސް މަސައްކަތްކުރަނީ އެ އިރެއްގައި އޮންނަ ދައުލަތާއި އެކުގައި ކަމަށެވެ.\n“ރައީސް ސޯލިހަށް ފޮނުވާ މެއިލްތައް ނުލިބޭ ކަމަށް ބުނަނީ. އެކަމަކު މިދިޔަ ފެބްރުއަރީ މަހު ވެސް މެއިލް ކުރިން. ފޮނުވިން. ދެން ނޭނގެ ނުލިބެނީ ކަމެއް، އެއީ ކީއްވެ ވާ ގޮތެއް ކަމެއް.” ހާމިދު ވިދާޅުވި އެވެ.\nއޭނާ އިތުރަށް ވިދާޅުވީ އެޗްޕީއޭ އާ މަޝްވަރާކުރުމަށް ތަކުރާރުކޮށް އެދެމުންދާ ކަމަށާއި ރޭމް އިން މިހާރުފޮނުވާ މެއިލްތަކަށް ޖަވާބު ވެސް ނުދޭ ކަމަށެވެ.\nއޭނާ ވިދާޅުވީ ރޭގަނޑު 12 ގެ ފަހުން ވެސް ކާބޯތަކެެތި ޑެލިވަރީ ކުރާ މީހުން އުޅޭ ކަމަށާއި އެކަންކަމަށް އަޅާލާނެ ފަރާތެއް ނެތް ކަމަށެވެ. އެކަމަކު ކެފޭ، ރެސްޓޯރެންޓު ހިންގާ ފަރާތްތައް “އިނދަ” ޖެހުނު އިރު، އެކަމަށް ހައްލެއް ހޯދައި ނުދެވުނު ކަމަށެވެ.\n“އަޅުގަނޑުމެން ރެސްޓޯރެންޓު ހިންގާ މީހުން މިތިބީ އިނދަ ޖެހިފަ އިނގޭތޯ، އަނބިދަރިން ގޮވައިގެން އުޅެވޭކަށް ނެތް. މުވައްޒަފުންނަށް މުސާރަ ދެވޭނެ ގޮތެއް ނެތް. އަދި ތަނުގެ ކުލި ދެއްކޭނެ ގޮތެއް ވެސް ނެތް.” އަސަރާއެކު ޙާމިދު ވިދާޅުވި އެެވެ.\nޙާމިދު ވިދާޅުވީ ސުލްހަވެރި އަޑު އުފުލުމުން ހައްލެއް ނުލިބިއްޖެ ނަމަ، ޖުޑީޝަރީއަށް ވެސް ދާން ބޯޑު މީޓިންގ ގައި ނިންމާފައިވާ ކަމަށެވެ. އަދި އެވަރުން ނުވެއްޖެ ނަމަ، ކެފޭ، ރެސްޓޯރެންޓުތައް ހުޅުވަން ނިންމާފައިވާ ކަމަށެވެ.\n“ދެން އެހެންގޮތެއް ނެތިއްޔާ ކެފޭތަކާއި ރެސްޓޯރެންޓުތައް ހުޅުވާނީ. އެމީހުން ކުރާކަމެއް ކުރާނީ ފަހުންތާ. މިހާރުދެން އެނޫން ގޮތެއް ނެތް.” ޙާމިދު ވިދާޅުވި އެވެ.\n“Kaandhey Athuga Dhai Naalhaa”\nnamuga café restaurant thah hingaa faraaihthakun bavvaa sul’haveri adu ufulun,\n28th June 2021 Monday 16:00 gai Carnival Stage sarahaddhuga onnaane, mi sinaa’athugai ulhuvvaa hurihaa beyfulhun mi sul’haveri evvemugai baiveri vumah dhauhvathu aruvan,\n— Restaurant Association of Maldives (@restaurantmv) June 26, 2021\nޚިޔާލު 1 on "ކާންދޭ އަތުގައި ދަތް ނާޅާ ގެ ނަމުގައި ސުލްހަވެރި އަޑު އުފުލުމެއް ބާއްވަނީ!"\nއަހުމަދު | ޖޫން 27, 2021 at 05:52 |\nހުރިހާ، ސިނާޢަތެއްވެސް، މިޕެންޑަމިކުގަ، އެހާލުގަ، އިތްކަންސަރުކާރަށް، އެނގޭ، އެހެންވެގެން، ދިހަމިލިޔަނާއި، ހަމައަށް، ދޭލޯނުއެހީއެއްދޭން، އެނިންމީ،، މިދަނޑިވަޅުގައި، ޖެހޭނީޖެއްތެރިވެގެން، ރިބެ، އިއްޔެގެގާލަތަށް، ރުޖޫޢަވެވޭތޯ، ގުޅިގެން، މަސަތްކަތްކުރަން،


މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 20 މާރިޗް 2022 ވާ ދުވަހުގެެ 14:00 ގެ ކުރިން، މުޙްޔިއްދީން ސްކޫލް އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމިމަގާމަށް މީހަކު ހޮވުމަށް އިންޓަރވިއުކުރުން އޮންނާނީ 21 މާރިޗް 2022 އާއި 26 މާރިޗް 2022 އާ ދެމެދު މުޙްޔިއްދީން ސްކޫލް ގައެވެ. ވުމާއެކު ވަޒީފާއަށް ކުރިމަތިލާ ފަރާތްތަކުން، އެ ތާރީޚްތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nޕަބްލިޝްކުރި ތާރީޚު: 14 މާރިޗު 2022\nސުންގަޑި: 20 މާރިޗު 2022 14:00


ދަތުރުވެރިންގެ ހިޔާގެ ޢަމަލީ މަސައްކަތް ފެށިގެން ކުރިޔަށްދަނީ - R. Fainu Council\nދަތުރުވެރިންގެ ހިޔާގެ ޢަމަލީ މަސައްކަތް ފެށިގެން ކުރިޔަށްދަނީ\nފައިނު ކައުންސިލް އިދާރާ 7:23 PM ޚަބަރު, ދަތުރުވެރިންގެހިޔާ\nކައުންސިލުން ފައިނު ބަނދަރުމަތީ އެޅުމަށް ހަމަޖެހިފައިވާ ދަތުރުވެރިންގެ ހިޔާގެ ޢަމަލީ މަސައްކަތް ފަށައިފިއެވެ. މިމަސައްކަތް ހަވާލު ކުރެވިފައިވަނީ ސިކްސް އިން އިންވެސްޓްމަންޓް ޕްރައިވެޓް ލިމިޓެޑާއެވެ.\nމިޕްރޮޖެކްޓްގެ މުއްދަތަކީ 120 ދުވަހެވެ. މިޕްރޮޖެކުޓަށް ގާތްގަނޑަކަށް -/427708 ރ (ހަތަރުލައްކަ ހަތާވީސްހާސް ހަތްސަތޭކަ އަށްރުފިޔާ) ހަރަދުވާނެކަމަށް ބެލެވިފައިވެއެވެ. މިޕްރޮޖެކްޓަކީ މިނިސްޓްރީ އޮފް ހޯމް އެފެއަރޒާއި އެހެނިހެން ފަރާތްތަކުގެ އެހީތެރިކަމާއިއެކު ފަންޑު ހޯދިގެން ކުރެވެމުންދާ މަސައްކަތެކެވެ.\nދަތުރުވެރިންގެ ހިޔާ ޢިމާރާތް ކުރުމުގެ މަސައްކަތުގެ ތެރެއިން މިހާރު ކުރިޔަށްދަނީ ކޯރުކޮނެ ޕައުންޑޭޝަނާއި ބުޑުތައް އެޅުމަށް ކުރަންޖެހޭ މަސައްކަތެވެ.\nދަތުރުވެރިންގެ ހިޔާގެ ޢަމަލީ މަސައްކަތް ފެށިގެން ކުރިޔަށްދަނީ Reviewed by ފައިނު ކައުންސިލް އިދާރާ on 7:23 PM Rating: 5


Real Dhookollan Captain Sergio Ramos Nimmaifi - Vaguthu\nސޯޅަ އަހަރަށްފަހު ސްޕެއިންގެ ގަަދަބާރު ރެއާލް މެެޑްރިޑް ދޫކޮށްލަން އެ ޓީމުގެ ކެޕްޓަން ސާޖިއޯ ރާމޮސް ނިންމައިފިއެވެ.\nރެއާލްގެ ކާމިޔާބު ކެޕްޓަން އެ ކުލަބު ދޫކޮށްލަން ނިންމިކަން ދާދި ދެންމެއަކު ހާމަކުރީ އެ ކުލަބުންނެވެ. މިކަން އިއުލާނުކޮށް ރެއާލް މެޑްރިޑުން ބުނީ ރާމޯސްގެ ހިދުމަތުގެ އަގުވަޒަންކުރުމުގެ ގޮތުން ބުރާސްފަތި ދުވަހު ހާއްސަ ވަދާއީ އިވެންޓެއް ބާއްވާނެ ކަމަށެވެ.\nޓީމުގެ ފަހަތް ބެލެެހެއްްޓުމުގައި ކާމިޔާބުތަކެއް ހޯދާފައިވާ ކެޕްޓަން ރެއާލްއާއެކު ހަދާފައިވާ އެއްބަސްވުން ހަމަވާނީ މި ޖޫން ނިމޭއިރަށެވެ. މީގެކުރިން ރާމޮސް އާއެކު ރެއާލް ހަދާފައިވާ އެއްބަސްވުން އާކުރަން އުޅޭކަމުގެ ވާހަކަތަކެއް ފެތުރުނެވެ. އެއީ މިހާރު ރާމޯސް އަށް ލިބޭ މުސާރައިގެ ބައެއް އުނިކުރުމަށްފަހު ހުށައެޅި އޮފާއެކެވެ. މި ނިންމުމާއެކު ހާމަވީ ރާމޯސް މި އޮފާއަށް އެއްބަސްނުވި ކަމެވެ.\nއުމުރުން 35 އަހަރުގެ ޑިފެންޑަރުގެ އަގުވަޒަންކޮށް ބުރާސްފަތިދުވަހު ބާއްވާ ހާއްސަ އިވެންޓުގައި ރެއާލްގެ ރައީސް ފްލޮރެންޓީނޯ ޕެރޭޒް ބައިވެރިވާނެކަމަށް ރެއާލުން މައުލޫމާތުދެއެވެ.\nސެވިއްޔާ އިން 2005 ވަނަ އަހަރު ރެއާލް އާއި ގުޅުނު ރާމޯސް ވަނީ އެ ކުލަބަށް 670 އަށްވުރެ ގިނަ މެޗު ކުޅެދީފައެވެ. މި މުއްދަތުގައި އޭނާ ވަނީ އެ ކުލަބަށް ފަސް ލަލީގާ، ހަތަރު ޗެމްޕިއަންސް ލީގު ހޯދައިދީފައެވެ.\nމި ނިމުނު ސީޒަނުގައި ރާމޮސް ފެނުނީ ރެއާލް ކުޅުނު އެންމެ 21 މެޗުންނެވެ. ތާވަލުގެ ދެވަނައިގައި ރެއާލް ސީޒަން ނިންމާލިއިރު ޗެމްޕިއަންސް ލީގުގެ ސެމީފައިނަލަށް އެ ކުލަބު ވަނީ ވާސިލްވެފައެވެ. މި ނިމުނު ސީޒަނުގެ ބޮޑުބައި ރާމޯސް ހޭދަކުރަން ޖެހުނީ އަނިޔާއާއި ގުޅިގެން ދަނޑުން ބޭރުގައި އިތުރު ފަރުވާ ހޯދުމަށެވެ.\nމިހާރު ކުރިޔަށްދާ ޔޫރޯގެ ސްކޮޑުގައި ވެސް ރާމޯސް ނުހިމެނެއެވެ. އެއާއެކު ގިނަ ބައެއްގެ ފާޑުކިޔުން އެ ޓީމުގެ ކޯޗު ލުއިސް އެންރީކޭއަށް ބޮޑެތި ފާޑުކިޔުންތަކެއް އަމާޒުވެފައިވެއެވެ.\nރާމޮސް ޕީއެސްޖީއަަށް ބަދަލުވުމާއި ގާތަށް


Thilafushi Disposal Site Furi, Dhathithakaai Kurimathivehjje - Vaguthu\nގިނަ އަހަރުތަކެއް ވަންދެން ޖަމާކުރެވިފައިވާ ކުނީގެ ސަބަބުން، ކ. ތިލަފުށީގެ "ތިލަފުށި ޑިސްޕޯސަލް ސައިޓް" ފުރި، ޖާގައިގެ ދަތިކަން އިންތިހާއަށް ބޮޑުވެފައިވާކަމަށް ވޭސްޓް މެނޭޖްމަންޓް ކޯޕަރޭޝަން ލިމިޓެޑް (ވެމްކޯ) އިން ބުނެފިއެވެ.\nވެމްކޯއިން މިއަދު ނެރުނު ބަޔާނެއްގައި ބުނީ، ތިލަފުށީގައި ހިންގަމުންދާ "ތިލަފުށި ޑިސްޕޯސަލް ސައިޓް" ސަރަހައްދަކީ، ރާއްޖޭގައި އުފެދޭ ކުނީގެ ބޮޑު އިންސައްތައެއް ޖަމާކުރަމުންދާ ސަރަހައްދެެއް ކަމށާއި، އަދި މިސަރަހައްދުގައި ޖަމާވެފައިވާ ކުނި ރައްކާތެރި ގޮތުގައި މެނޭޖްކުރުމަށް މިކޯޕަރޭޝަންއިން ދަނީ ގިނަ މަސައްކަތްތަކެއް ކުރަމުން ކަމަށެވެ.\nވެމްކޯ އިން ބުނީ، އެ ކުންފުނިން ތިލަފުށީގައި ބޭނުންކުރަމުންދާ އެކި ވެހިކަލްތައް މަރާމާތުކުރުމާއި، އަޕްގްރޭޑްކުރުމުގެ މަސައްކަތްތަކެއް ކުރަމުންދާ ކަމަށެވެ. އަދި ވެމްކޯ ތިލަފުށި ސައިޓާއި އިންވެގެން އޮންނަ ސަރަހައްދުގެ ބަނދަރާއި، ތޮށިގަނޑު މަރާމާތު ކުރުމުގެ މަސައްކަތްތަކެއް ވެސް ކުރަމުންދާ ކަމަށް ވެމްކޯއުން ނެރުނު ބަޔާނުގައި ވެއެވެ.\n"މީގެ ސަބަބުން، މިކޯޕަރޭޝަންއިން ކުނި ހުސްކުރުމަށް ބޭނުންކުރަމުންދާ ގިނަ ވެހިކަލްތަކަށް އެސަރަހައްދުގައި ހަރަކާތްތެރިވުމަށް ވަނީ ދަތިތަކާއި ކުރިމަތިވެފައެވެ". ވެމްކޯގެ ބަޔާނުގައި ވެއެވެ.\nވެމްކޯއިން ބުނީ، މިމަރާމާތަކީ ކުރު މުއްދަތެއްގެ ތެރޭގައި ނިންމުމަށް ކަނޑައެޅި މަސައްކަތެއް ނަމަވެސް، މޫސުން ތަންނުދިނުމާއި، ވެހިކަލްތަކަށް ލިބިފައިވާ ގެއްލުންތަކާއި، މިކޯޕަރޭޝަންއަށް ލިބެންޖެހޭ ވެހިކަލް އަދި މެޝިނަރީސްތައް ވަގުތަށް ނުލިބުމުގެ ސަބަބުން، ތިލަފުށީގައި ދެމުންގެންދާ ހިދުމަތްތައް އެންމެ ފުރިހަމައަށް ފޯރުކޮށްދިނުމުގައި ބޮޑެތި ދަތިތަކާއި ކުރިމަތިލާން ޖެހިފައިވާކަމަށެވެ.\nމީ ގެ އިތުރުން، ވެމްކޯއިން ބުނީ، ތިލަފުށި ޑިސްޕޯސަލް ސައިޓަށް ދިމާވެފައިވާ ޖާގައިގެ ދަތިކަމަކީ ވެސް، މަސައްކަތްތައް ނިންމުމަށް ދިމާވެފައިވާ ބޮޑު ގޮންޖެހުމެއް ކަމަށެވެ.\n"މިމަސައްކަތްތައް ކުރަމުންދާ ދަނޑިވަޅުގައި، ތިލަފުށިން ހިދުމަތް ލިބިގަންނަ ކަސްޓަމަރުންނަށް ބުރޫނާރާނެ ފަދަ ގޮތަކަށް ހިދުމަތްތައް ރޭވެމުންދާ ވާހަކަ މިފުރުސަތުގައި ފާހަނގަކުރަމެވެ". ވެމްކޯގެ ބަޔާނުގައި ވެއެވެ.\nއަދި ކުނި ނެގުމުގެ މަސައްކަތްތައް އަވަސްކުރުމުގެ ގޮތުން، ތިލަފުށީގެ އޮޕަރޭޝަނަށް ޝިފްޓްއެއް އިތުރުކޮށް، ތިލަފުށީގައި ބޭނުންކުރުމަށް އިތުރު ވެހިކަލްތައް ކުއްޔަށް ނެގުމުގެ މަސައްކަތް ކުރަމުންދާވާހަކަ ދާކަމަށް ވެމްކޯއިން ބުންޏެވެ.\nޑިސެމްބަރު 22, 2019 20:25\nސާބަހޭ ހިތްފަސޭހަ މާލެއަކަށް ވުމު ގެ ކޮޅުމަތި މިފެންނަނީ....ކުނިތަކުން ފުރާލަދޭނަން މާލެ.....ރިޔާސީ ވައުދެ...ސަޅިދޯ....\nޑިސެމްބަރު 23, 2019 09:37\nމި ސަރުކާރުގައި ކުންޏަކީ އެއިން އާމްދަނީ ލިބޭ ފައިދާހުރި އެއްޗެއްގެގޮތުގައިނޫންތޯ ބުނެފައޮތީ! މިހާރު ކުންޏަކީ މައްސަލައެއް އޮންނާނެ އެއްޗެއްނޫނެވެ. ވެމްކޯއިން އޮޅުވާލަނީކަމަށް ވާނީ\nޑިސެމްބަރު 23, 2019 11:54\nސާބަސް! އަވަހަށް މުއިއްޒުކޮށްލާ! "ޝޭޝް" "ފިނިޝް" "ނިމުނީ"\nނޭނގޭ ބަޔަކަށް ނޭނގޭނެތާ!!!!!!! ބޮއެ ބޮއެހަލާކު!


Minister ge baaru noanna gothah quota dhinumuge usoolah badhalu gennaaane: Fayyaz | Mihaaru\nމިނިސްޓަރުގެ ބާރު ނުފޯރުވޭ ގޮތަށް ކޯޓާ އަށް ބަދަލު ގެންނާނަން: ފައްޔާޒު\n30 ޖޫން 2019 - 15:23 23 comments\nރައީސް އޮފީހުގައި ބޭއްވި ނޫސްވެރިންގެ ބައްދަލުވުމުގައި އޭނާ ވިދާޅުވީ، މިކަމަށް ބަދަލުތައް ގެނެވޭނެ ގޮތްތަކެއް ބަލަމުން އަންނަ ކަމަށެވެ. އެގޮތުން މިސާލަކަށް މިވެނި އަގެއްގެ ރިސޯޓެއް އެޅުމަށް ބޭނުންވާނީ މިވެނި އަދަދެއްގެ ބޭރު މުވައްޒަފުންކަން ކަނޑައަޅާނެ ކަމަށް އޭނާ ވިދާޅުވި އެވެ.\n"އެކަން އިންޑަސްޓްރީއާ އެއްކޮށް މަޝްވަރާ ކުރާނަން. އެކަން އެގޮތަށް ފިކްސް ކުރާނަން. އޭރުން ކަނޑައަޅާފައިވާ އަދަދެއް ހަރަދުކުރާ ރިސޯޓަކަށް އެ އަދަދުން ކޯޓާ ވެސް ލިބޭނެ،" އޭނާ ވިދާޅުވި އެވެ.\nފައްޔާޒު ވިދާޅުވީ، މި ބަދަލާ އެކު އިކޮނޮމިކް މިނިސްޓްރީން ނުވަތަ މިނިސްޓަރު ކޯޓާ ދޭތޯ ނުވަތަ ނުދޭނެތޯ ކަނޑައަޅަން ނުޖެހޭނެ ކަމަށެވެ. މި އުސޫލުގެ ތެރެއިން ކަނޑައަޅާފައިވާ އަދަދަށް ވުރެ އިތުރަށް ކޯޓާ ބޭނުން ވެއްޖެ ހާލަތެއްގައި ކޯޓާ ދޫކުރާނެ ގޮތްތަކެއް ވެސް ބަލަމުން އަންނަ ކަމަށް އޭނާ ވިދާޅުވި އެވެ. މިގޮތަށް ހަމަޖެއްސުމުން އެކަމުގައި އޮންނަ ކޮރަޕްޝަން ހުއްޓިގެން ދާނެ ކަން އޭނާ ފާހަގަކުރެއްވި އެވެ.\nގަވައިދާ ހިލާފަށް ރާއްޖޭގައި އުޅޭ ބިދޭންސީންގެ މައްސަލަ އަށް އަވަސް ހައްލެއް ނުގެނެވެނީ، ސިސްޓަމް ތެރެއިން މަސައްކަތްތައް ލަސްވުމުން ކަމަށް ފައްޔާޒު ވިދާޅުވި އެވެ. ފައްޔާޒު ވިދާޅުވީ، އޭގައި ހުރި މައްސަލަތައް ހައްލު ކުރުމަށް ނޭޝަނަލް ސެންޓާ ފޯ އިންޕޮމޭޝަން ޓެކްނޮލޮޖީ (އެންސީއައިޓީ) އާ އެކު މަސައްކަތް ކުރާ ކަމަށެވެ.\nއޭނާ ވިދާޅުވީ، ބިދޭސީންގެ މައްސަލަތައް ހައްލު ކުރުމަށް ބޭނުންވާ ސްޕީޑުގައި ކަންކަން ނުދާކަން ގަބޫލު ކުރައްވާ ކަމަށެވެ.\nބިދޭސީންތަކެއް މަގުމަތީގައި މަޑުކޮށްލައިގެން--ފޮޓޯ:ހުސައިން ވަހީދު/މިހާރު\n"ބޭނުންވާ ސްޕީޑުގައި ގެންދެވޭނީ ބޭނުންވާ ވަރަށް މުވައްޒަފުން ނަގައި، އެކަށީގެންވާ ބަޖެޓެއް އޮތް ނަމަ. ލަސްކަމެއް ހުރި ނަމަވެސް ގެންނަން ބޭނުންވާ ބަދަލުތައް މިއަހަރު ނިމެންވާ އިރަށް ހައްލެއް ގެންނަން މަސައްކަތް ކުރާނަން،" އޭނާ ވިދާޅުވި އެވެ.\nއެގޮތުން ކޮރަޕްޝަނަށް އޮތް މަގުތައް ބަންދުކޮށް، ވިސާ ނެގުމައި ކޯޓާ ނެގުމުގެ ކަންކަމުގެ ޕްރޮސެސް އަވަސް ކުރާނެ ކަމަށް އޭނާ ވިދާޅުވި އެވެ.\nބިދޭސީން ގަވައިދާ ހިލާފަށް ވިޔަފާރިކުރުމުގެ މައްސަލަ އަށް އަދިވެސް ހައްލެއް އައިސްފައި ނުވާކަން ވެސް މިނިސްޓަރު ފާހަގަކުރެއްވި އެވެ. އެކަމަކު ފައްޔާޒު ވިދާޅުވީ، މި މައްސަލަ ފެންމަތިވެފައިވާ އިރު ގަވައިދާ ހިލާފަށް ބިދޭސީން ވިޔަފާރި ކުރަނީ ދިވެއްސެއްގެ ނަމުގައި ކަމަށާއި އެހެން ކަމުން ފިޔަވަޅެއް ނޭޅޭ ކަމަށެވެ.\n"އަސްލަކީ ބޭރުމީހާ މި ވިޔަފާރި ކުރަނީ. ދިވެހި މީހާ އަށް ކޮންމެ މަހަކު އެއްޗެ އްދީގެން. އެކަމަށް ފިޔަވަޅު އެޅޭނީ، ހެއްކާއި ގަރީނާ ހޯދައި، ގާނޫނީ ގޮތުން ގެންނަން ޖެހޭ ބަދަލުތައް ގެނެސްގެން،" އޭނާ ވިދާޅުވި އެވެ.\nއިތުރު ލިޔުންތައް ގަވާއިދާ ހިލާފަށް އުޅޭ ބިދޭސީން ވޯކް ވިސާ އިމިގްރޭޝަން މަސައްކަތްތެރިންގެ ހައްގުތައް ފައްޔާޒް އިސްމާއިލް، އިކޮނޮމިކް މިނިސްޓަރު


COVID-19 aa gulhigen addu gai alhaafaivaa fiyavalhuthah baathil kohffi – Iru\nކޮވިޑް-19 އާއި ގުޅިގެން އައްޑޫގައި އަޅާފައިވާ ފިޔަވަޅުތައް ބާޠިލް ކޮށްފި\nކޮވިޑް-19 އާއި ގުޅިގެން އައްޑޫސިޓީގައި، އަޅާފައިވާ ޚާއްޞަ ފިޔަވަޅުތައް ބާޠިލް ކޮށްފި ކަމަށް ސިޓީ ކައުންސިލުން ބުނެފިއެވެ.\nއައްޑޫސިޓީ ކައުންސިލުން މިކަމާއި ގުޅިގެން ކުރި އިޢުލާނުގައި ބުނެފައިވަނީ، ސިއްޙީ ކުއްލި ނުރައްކަލުގެ ޙާލަތުގައި ރާއްޖޭގެ ހުރިހާ ރަށެއްގައި އަޅާފައިވާ ފިޔަވަޅުތައް ބާޠިލު ކުރުމާއެކު، އައްޑޫގައި އަޅާފައިވާ ޚާއްޞަ ފިޔަވަޅުތައް ވެސް ނިމުމަކަށް ގެނެސްފައިވާ ކަމަށެވެ.\nކޯވިޑާ ގުޅިގެން އައްޑޫގައި އަޅާފައިވާ ގިނަ ފިޔަވަޅުތަކަށް މަޑުމަޑުން ލުއިތަކެއް ދެމުން ގޮސް ނިމުމަކަށް ގެނައި ނަމަވެސް، އާންމު ތަންތަނުގައި މާސްކު އެޅުމާއި، ގިނަ ގިނައިން އަތް ދޮވުމަށް ސިޓީ ކައުންސިލުން ވަނީ އިލްތިމާސް ކޮށްފައެވެ. ކޮވިޑް-19 އާއި ގުޅިގެން އައްޑޫގައި އަޅާފައިވާ ފިޔަވަޅުތަކުގެ ތެރޭގައި ޟަރޫރީ ބޭނުމެއްގައި މެނުވީ އެއްރަށުން އަނެއް ރަށަށް ނުދިއުމާއި، ވިޔަފާރި ގަޑިތަކަށް ގެނައި ބަދަލުގެ އިތުރުން އާންމުން އެއްވެ އުޅޭ ސަރަހައްދުތަކަށް އެއްވެ އުޅުން މަނާ ކުރުން ހިމެނެއެވެ.\nމުދިމަށް ހަމަލާ ދިން މައްސަލާގައި މީހަކު ހައްޔަރުކޮށްފި\nއައްޑޫސިޓީގެ މޭޔަރ ޢަބްދުﷲ ޞާދިޤް ވިދާޅުވީ، ލުއި ދިނުމުގެ ގޮތުން ހުޅުވާލި ތަން ތަން ހުޅުވާލީ އައު އާންމު ޙާލަތުގައި ޢަމަލު ކުރާނެ ގައިޑްލައިން ތަކެއް ހެދުމަށް ފަހު ކަމަށެވެ. އަދި މިގައިޑްލައިން ތަކަށް ބައެއް ފަރާތްތަކުން އެންމެ ފުރިހަމައަށް އަމަލު ނުކުރާ ކަން ފާހަގަ ކުރެވޭ ކަމަށާއި، ހެދިފައިވާ އުޞުލުތަކަށް އިޙުތިރާމް ކުރުމަށް ސަމާލު ވުމަށް މޭޔަރ ވަނީ އިލްތިމާސް ކުރައްވާފައެވެ.


Covid ey, sarukaarey, lockdown ey kiyaane kameh nethey\nކޮވިޑޭ، ސަރުކާރޭ، ލޮކްޑައުނޭ ކިޔާނެ ކަމެއް ނެތޭ\nބައްޕަ ލޮކްޑައުން މުހިންމޭ ވިދާޅުވާއިރު، ދަރިފުޅު ހުންނަނީ މާސްކް ނާޅާ މީހުން ގޮވައިގެން ނުކުމެ ފިތި ބާރުވެގެން މަޖީދީމަގުގައި\nކ. މާލެ | 30 ޖުލައި 2020 | ބުރާސްފަތި 14:55 | 15,903\nޕީޕީއެމް-ޕީއެންސީން އަންގާރަ ދުވަހުގެ ރޭ މަޖީދީމަގުގައި ބޭއްވި މުޒާހަރާގެ ބައިވެރިން ބޮނޑިވެގެން ތިބި އިރު އެމީހުންގެ ބޭރުން ފުލުހުން ވަށާލާފައި - ރާއްޖެއެމްވީ\nކޮވިޑް 19 ގެ ބަލީގެ ކަންކަން އަނެއްކާވެސް ބޮޑުވާން ފަށައިފިއެވެ. ބަލި ޖެހޭ މީހުންގެ އަދަދު އިއުލާނު ކުރާއިރު ދަނީ ސިއްސައިގެންނެވެ. މިހިސާބުން އެއްބަޔަކު ލޮކްޑައުން އަކަށް ދިއުމަށް އެދި ހަރު އަޑުން ގޮވަން ފަށައިފިއެވެ. އަނެއް ބަޔަކު ބުނަނީ ހޯހޯއެވެ. ލޮކްޑައުން އަކަށް ހިނގައްޖެނަމަ، އިގްތިސާދު ފުނޑި އިތުރު މައްސަލަތައް ދިމާވާނެ ކަމުގައެވެ. އެކަން އެއްގޮތަކަށްވެސް ކޮށްގެން ނުވާނެ ކަމުގައެވެ.\nވައިރަހަށް ފައްސިވާ މީހުން ގިނަވެގެން ކަންބޮޑުވާ މީހުން ބުނަނީ ހޮސްޕިޓަލުތައް ފުރި ފަރުވާ ނުދެވޭ ހިސާބަށް ހިނގައްޖެ ނަމަ ފަތުރުވެރި ކަމުގެ ހައި ސީޒަން އޮކްޓޯބަރު މަސް ހިސާބުގައި ފެށޭ އިރު، ރާއްޖެއަށް ލިބޭނެ ގެއްލުން މާ ބޮޑުވާނެ ކަމުގައެވެ.\nހަމަ މިހެން ބުނެ ނުނިމި އުޅެނިކޮށް ގެސްޓް ހައުސްތައް ހުޅުވުމުގެ ހުއްދަ ނުދީގެން ކަމާބެހޭ އެސޯސިއޭޝަނުން ނެރެފައި އޮތް ބަޔާނެއް ފެނިއްޖެއެވެ. އެމީހުން ބުނަނީ ގެސްޓްހައުސްތައް ހުޅުވުން ލަސްކޮށްފިނަމަ ފޫނުބެއްދޭ ވަރުގެ ގެއްލުން ލިބޭނެ ކަމުގައެވެ. ގެސްޓް ހައުސްތައް ހިންގާ މީހުން ބޭނުންވަނީ އަވަހަށް ފަތުރުވެރިން މީހުން އުޅޭ ރަށްރަށަށް ގެންގޮސް އާމްދަނީއެއް ވަންނާނެ ގޮތެއް ހަދާށެވެ.\nރިސޯޓްތައް ހިންގާ މީހުންވެސް ބުނަނީ ރިސޯޓުތައް ބަންދުކޮށްގެން ލިބެމުންދާ ގެއްލުން، އަދަދު ނުކުރެވޭހާވެސް ބޮޑު ކަމުގައެވެ.\nދިވެހިންގެ ތެރޭގައި ކަންކަން ހިންގަން ހުންނަ ވެރިޔަކު ހަމަ ރަނގަޅަށްވެސް މޮޔަވާނެއެވެ. އަޑުއަހަންވީ ކާކު ބުނާ ކޮންވާހަކައެއްކަން، ހެޔޮ އެދިގެން ރަނގަޅު އެއްޗެއް ބުނަނީ ކާކުކަން ނޭނގޭ ހިސާބަށް އޮޅުން ބޮޅުން ހަމަ ހަގީގަތުގައިވެސް ބޮޑުވާނެއެވެ.\nބަލި ކޮންޓްރޯލް ނުވެގެން މިއުޅެނީ ސަރުކާރުން ލޮކްޑައުން ނުކޮށްގެންނޯލައެވެ. އެކަމަކު، ހެއްވާ ކަމަކީ، އަމިއްލަ އިޚްތިޔާރުގައި ނުކުމެ، ގައިގޯޅިވެ، ސައިހޮޓާތަކާ ކެފޭތަކުގައި ތުންގުޅުވާ ގްރޫޕް ހަދާ އެ ތިބެނީއެވެ. ފޫޓެއް ހަމަ ނުވާ ގާތް މިނުގައި ދެމީހުން މޭޒުގެ ދެކޮޅުގައި ތިބެ އޮލަ ވާހަކަ ދައްކާއިރު، އަނގަޔައާއި ނޭފަތް ނިވާކުރަން އަޅަން ބުނި މާސްކް އޮންނަނީ ދަތްދޮޅި ދޮށަށް ސޮއްސާލާފައެވެ. މިއީ ދެން ބޮލުގައި ތެތްކަމެއް ނެތް ޅަކުދިން ވީމާ އުޅޭ ގޮތް ކަމަށް ދެކި ފުއްދާލަފާނެއެވެ. އެކަމަކު ހަރު، ބޮލުގައި ކުލަލުމުންވެސް ނުރަ ހުރިކަން ހާމަވާ ވަރުގެ ބޮޑެތި ސިންގާ ސިޔާސީ ވެރިންނޭ މިކިޔާ މީހުން އެކަކު އުނގުގައި އަނެކަކު އިށީދެ، އަޑުގެ ނެތްތާކަށް ހަޅޭލަވަމުން އަޑުގަދަ ކުރަމުން މުޒާހަރާ ކުރަންވެސް ނުކުންނަނީއެވެ. ފޭސް މާސްކް އަޅާނެ މީހަކު އަޅައިގެން ނާޅާނެ މީހަކު ނާޅާ ކުޅުބުރުވަން އެހަރަގެން އުޅެނީއެވެ. ލޮކްޑައުން ނުކޮށްގެން ކަންބޮޑުވެގެން ބައްޕާފުޅު ގެކޮޅުގައި ހުންނަވާ ވާހަކަފުޅު ދައްކަވާ އިރު ދަރިކަލުން މިހުންނެވީ ހަވަރު ގޮވައިގެން ނުކުމެ މަޖީދީ މަގު ޗާނދަނީ މަގު ކަންމަތީގައެވެ. ކޮރޯނާ ވައިރަހަކާ ކޮރޯނާ ވައިރަހެކެވެ.\nބަފައިގެ ބަސް ދަރިންވެސް ނާހާ ޒަމާންވީމާ، ދެން ވަކި ސަރުކާރުން ބުންޏޭ ކިޔާފައި މި މީސްމީހުން ބަލި ފެތުރުން ހުއްޓާން ގޭގައި ތިބޭނެ ހެއްޔެވެ؟ އަމްދުން މި މީހުންނަށް ރަނގަޅީ ދުވަހަކު މި ބަލިން ރާއްޖެ އަރައިނުގަތިއްޔާ ތޯއްޗެކެވެ. އޭރުން ދިވެހިން ނިކަމެތިވެ، ބަނޑަށް ޖެހި، ރުޅި ގަދަވެ މަގުމައްޗަށް ނުކުމެ ސަރުކާރުގެ އިސްތިއުފާއަށް ގޮވާނެ މީހުން މާގިނަވާނެތާއެވެ. ބަޔަކު މަރާފައިވެސް ވެރިކަމަށް އަރަން އެތިބީ ބޫތު ކައިފައެވެ. އިއްޔެ މެންދުރާ ހަމައަށް އެއްކަލަ ބޮޑު ގޮނޑިކޮޅުގައި ތިބެ، ދައުލަތުގެ ޚަޒާނާއިން މުއްޖަހާފައި ނެގި ލާރިތަކުގެ މަތިން ހަދާންވެ ކެތްތެރިކަން ކޮޅުންލަނީ ކަމަށް ވެދާނެއެވެ.\nއެކަމަކު މަގުމަތީގައި އުޅޭނެހާ ގޮތަކަށް އުޅެ، ޖަހާނެ ސަކަރާތެއް ޖަހާފައި، މީހުންގެ މޫނަށް ކުޅު ބުރުވާ ތަންތާނގައި އުޅެފައި ގޮސް ގެއަށް ވަންނަ އިރު، ގޭގައި އިންނަ މުސްކުޅި މަންމަ އާއި ބައްޕަ އަށް މި ބަލީގެ ނުރައްކާ އޭނާގެ ފުށުން ފޯރައިފިނަމަ ދެން އެ ގޯސްވީ ލޮކްޑައުންނެވެ. ސަރުކާރެވެ. އަޖައިބެކެވެ.\nމިދިޔަ މާޗު މަހުން ފެށިގެން މުޅި ގައުމު ތަޅުލައިގެން ތިބެ ކޮރޯނާ ވައިރަހެއްގެ ވާހަކަ ނޫން ވާހަކަ އެއް ގައިމު ދައްކަމުންނެއް ނުދެއެވެ. ޓީވީ އަކަސް ރޭޑިއޯ އަކަސް ނޫހަކަސް މުޅިންވެސް ކޮރޯނާ ވައިރަހެވެ. އެ ހުރިހާ އެއްޗަކުން އެ އައިހާ މައުލޫމާތު އެކަކު އެއްތާ އިނދެ އަޑު އެހިނަމަ އެނާ އަށް ޕީއެޗްޑީ ހެދޭ ވަރަށް ހުންނާނީ ކޮރޯނާ ދަސްވެފައެވެ. އެވަރަށް މިކަމުގެ މައުލޫމާތު ފޯރުކޮށްދީފިއެވެ. މިހާރު ދެން މި ވައިރަހާ ބެހޭ ގޮތުން ކުޑަ ކުއްޖަކަސް ބޮޑު މީހަކަސް ނޭނގިގެން މިއުޅެނީ ކޮން އެއްޗެއް ބާވައެވެ؟\nފޯނު ކިތަންމެ އަވަހަކަށް ބަލާލިއަސް މީހަކަށް ގުޅާލިޔަސް ހަމަ ކޮރޯނާ ކޮރޯނާ އެހުންނަނީ އަޑުކަނޑައިގެން ނުގޮސް އިވި އިވިއެވެ. ސަރުކާރުން ލައްކަ ހިތްވަރު ކޮށްފިއެވެ. ހޭލުންތެރި ކުރުވައިފިއެވެ. ސާމްޕަލް ނެގުމާއި، ޓެސްޓް ހެދުމާއި، މީހުން ފާހަގަ ކުރުމާއި، އެކަހެރި ކުރުމާއި، ފަރުވާ ކުރުމާއި، ދެން މިހެން ގޮސް އެންމެހާ ކަންކަން ސަރުކާރުން ކޮށްފިއެވެ. ބަލި ޖެހޭ ގޮތާއި ބަލިން ރައްކާތެރިވެގެން އުޅޭނެ ގޮތް ކިޔައިދީފިއެވެ. ދެން ކުރާނެހާ ކަމެއް ކޮށްފައި، އުޅޭނެހާ ގޮތަކަށް އުޅެފައި، ޖަހާނެހާ ސަކަރާތެއް ޖަހާފައި، ބަލި ފެތުރެނީއޭ، ސަރުކާރޭ، ލޮކްޑައުނޭ ކިޔާނެ ކަމެއް ނެތެވެ.


ޕާލިމަންޓްރީ ގްރޫޕްގެ ލީޑަރަކަށް އިބޫ، ޑެޕިއުޓީ ލީޑަރުންނަށް އަލީ ވަހީދު އާއި ޖާބިރު! – Maldivian Democratic Party\nދިވެހިރައްޔިތުންގެ ޑިމޮކްރެޓިކް ޕާޓީ (އެމްޑީޕީ)ގެ ޕާލިމެންޓްރީ ގްރޫޕްގެ ލީޑަރުކަމަށް މިހާރު ވެސް އެ ގްރޫޕްގެ ލީޑަރުކަން ކުރައްވަމުން ގެންދަވާ ހިންނަވަރު ދާއިރާގެ މެމްބަރު އިބްރާހިމް މުހައްމަދު ސޯލިހް (އިބޫ) އިންތިޚާބޮވެ ވަޑައިގެންފިއެވެ.\nއިބޫ ލީޑަރުކަމަށް އިންތިޚާބްވެ ވަޑައިގަތީ މިއަދު ބޭއްވި އެ ގްރޫޕްގެ އިލެކްޝަންގައި ވޯޓު ދިން 28 މެބްރުންގެ ތެރެއިން 25 މެމްބަރުން ފެންނަ ކަމަށް ވޯޓު ދީގެންނެވެ.\nޑެޕިއުޓީ ލީޑަރުކަމަށް އިންތިޚާބްވެ ވަޑައިގެންނެވީ މިހާރުގެ ވެސް އެ މަޤާމްގައި ހުންނެވި ތޮއްޑޫ ދާއިރާގެ މެމްބަރު އަލީ ވަހީދު އާއި ކާށިދޫ ދާއިރާގެ މެމްބަރު އަބްދުﷲ ޖާބިރުއެވެ. އަލީ ވަހީދު މި މަޤާމް ކާމިޔާބު ކުރެއްވީ ވޯޓު ދިން 28 މެމްބަރުންގެ ތެރެއިން 25 މެބްރުންގެ ވޯޓު ލިބިވަޑައިގެންނެވެ. އަބްދުﷲ ޖާބިރު އަށް 13 ވޯޓު ލިބިވަޑައިގެންނެވި އިރު، މި މަޤާމަށް ވާދަކުރެއްވި ނޮޅިވަރަމް ދާއިރާގެ މެމްބަރު މުޙައްމަދު ނަޝީދު އަށް ލިބިވަޑައިގެންނެވީ 05 ވޯޓެވެ. އަދި ދިއްދޫ ދާއިރާގެ މެމްބަރު އަޙްމަދު ސަމީރު އަށް ލިބިވަޑައިގެންނެވީ 11 ވޯޓެވެ.\nޕީޖީ ގްރޫޕްގެ ސެކްރެޓަރީ ޖެނެރަލްކަމަށް ހެންވޭރު ދެކުނު ދާއިރާގެ މެމްބަރު ހާމިދު އަބްދުލް ޣަފޫރު އިންތިޚާބްވެ ވަޑައިގެންނެވީ 20 މެމްބަރުންގެ ތާޢީދާއި އެކުއެވެ. ސެކެޓްރީ ޖެނެރަލްކަމަށް ތިނަދޫ ދާއިރާގެ މެމްބަރު މުޙައްމަދު ޤަސަމް އިންތިޚާބްވެ ވަޑައިގެންނެވީ ވޯޓުގައި ބައިވެރިވެ ވަޑައިގެންނެވި 28 މެމްބަރުންގެ ވޯޓު ލިބިވަޑައިގެންނެވެ.\nވިޕުންގެ ގޮތުގައި އިންތިޚާބްވެ ވަޑައިގެންނެވީ މިހާރު ވެސް ޕީޖީގެ ވިޕުންގެ ގޮތުގައި ހަރަކާތްތެރިވެ ވަޑައިގަންނަވާ، ގަލޮޅު އުތުރު ދާއިރާގެ މެމްބަރު އީވާ އަބްދުﷲ އާއި ހުޅުމީދޫ ދާއިރާގެ މެމްބަރު އިލްޔާސް ލަބީބް އަދި ބާރަށު ދާއިރާގެ މެމްބަރު މުހައްމަދު ޝިފާޒު އެވެ. އީވާ އަބްދުﷲއަށް 25 މެމްބަރުން ފެންނަކަމަށް ވޯޓު ދެއްވިއިރު، އިލްޔާސް ލަބީބު އަށް ލިބިވަޑައިގެންނެވީ 23 ވޯޓެވެ. އަދި މުޙައްމަދު ޝިފާޒުއަށް ލިބިވަޑައިގެންނެވީ 27 ވޯޓެވެ.\nމިއަދު ޕީޖީ ގްރޫޕްގެ މަޤާމްތަކަށް އިންތިޚާބްވެ ވަޑައިގެންނެވި ފަރާތްތަކަށް، ޕާޓީގެ ޗެއާޕަރސަންގެ ހައިސިއްޔަތުން ރީކޯ މޫސާ މަނިކު ވަނީ މަރްހަބާ ދަންނަވާފައެވެ.


Igthisaadhee kaarisaa eh ge bodu bai hingajje: Mausoom | Mihaaru\nއިގްތިސާދީ ކާރިސާގެ ބޮޑުބައި ހިނގައްޖެ، ޓޫރިޒަމް ދާއިރާ ރަނގަޅު: މައުސޫމް\nޓޫރިޒަމް މިނިސްޓާ ޑރ. އަބްދުﷲ މައުސޫމު ނޫސްވެރިންނަށް މައުލޫމާތު ދެނީ--ފޮޓޯ: ނިޝާން އަލީ/މިހާރު\n16 ޖޫން 2022 - 15:53\nއިގްތިސާދީ ކާރިސާއެއްގެ ބޮޑު ބައި ހިނގައްޖެ ކަމަށާއި ރާއްޖޭގެ ޓޫރިޒަމް ދާއިރާއަށް މާ ބޮޑު އަސަރެއް ނުކުރާނެ ކަމަށް ޓޫރިޒަމް މިނިސްޓަރު ޑރ. އަބްދުﷲ މައުސޫމް ވިދާޅުވެއްޖެ އެވެ.\nޔޫއެންޑަބްލިއުޓީއޯގެ މިނިސްޓީރިއަލް ބައްދަލުވުމަށް ފަހު "މިހާރު" އިން ކުރި ސުވާލަކަށް ޖަވާބު ދެއްވަމުން މައުސޫމް ވިދާޅުވީ، ރަޝިޔާ-ޔޫކްރެއިން ހަނގުރާމައާ ގުޅިގެން ޓޫރިޒަމް ދާއިރާއަށް މާ ބޮޑު އަސަރެއް އަދި ނުކުރާ ކަމަށެވެ. އޭނާ ވިދާޅުވީ، ރާއްޖޭގެ ޓޫރިޒަމް ދާއިރާ އޮތް ގޮތުން އެއް މަންޒިލުން ޓޫރިސްޓުން ނަޔަސް، އެހެން މަންޒިލްތަކުން ދަތުރުކުރާ ނަމަ، ގޮންޖެހުމެއް ނޯންނާނެ ކަމަށެވެ.\n"އެއް ބަޔަކު ދަތުރު ނުކުރިއަސް އަނެއް ބަޔަކު ދަތުރު ކުރާނެ. މާކެޓުތައް އެތުރިފައި އޮތް ގޮތުން މުޅި ދުނިޔެއަށް ގޮންޖެހުމެއް ނާންނަ ނަމަ، ރާއްޖެއަށް ބޮޑު ގޮންޖެހުމެއް ނާންނާނެ،" އޭނާ ވިދާޅުވި އެވެ.\nމައުސޫމް ވިދާޅުވީ، މިވަގުތު ރާއްޖެއަށް އަންނަ ޓޫރިސްޓުން އެއްވަރެއްގައި އެބަ ހިފެހެއްޓޭ ކަމަށެވެ. އަދި މަސްރަހު އޮތް ގޮތުން ރަޝިޔާ-ޔޫކްރެއިން ހަނގުރާމަ ދިގުލައިގެން ނުދާ ކަމަށް ބެލެވޭ ކަމަށެވެ.\n"މިވަގުތު ޗައިނާ މާކެޓެއް ވެސް ނާދެއެއް ނޫންތޯ. އެހެން ނަމަވެސް އެހެން މާކެޓުތަކުން އަންނާތީ އަޅުގަނޑުމެންނަށް އެބަ ހިފެހެއްޓޭ. ޔޫކްރެއިން މާކެޓް ވަރަށް ބޮޑަށް ދިޔަ. އެހެން މާކެޓުތައް އަންނާތީ ހިފެހެއްޓޭ،" އޭނާ ވިދާޅުވި އެވެ.\nމައުސޫމް ވިދާޅުވީ، އަންނަ ޖުލައި މަހަކީ ޓޫރިޒަމްގެ މުޅި ތާރީހުގައި ވެސް އެންމެ ރަނގަޅު އޮކިއުޕެންސީ އަންނާނެ ޖުލައި މަސް ކަމަށެވެ. އޭނާ ވިދާޅުވީ، ޓޫރިސްޓުން ރާއްޖެއަށް އައުމުގެ ޝައުގުވެރިކަން ހުރިކަން ވަރަށް ރަނގަޅަށް އެނގޭ ކަމަށެވެ.\nމި ދުވަސްވަރު އެވްރެޖްކޮށް ދުވާލެއްގެ މައްޗަށް 4،600 ޓޫރިސްޓުން އާދެ އެވެ. ރާއްޖެއަށް މިއަހަރުގެ މިހާތަނަށް 730،000 ޓޫރިސްޓުން އައިސްފައިވާ އިރު އެންމެ ގިނަ ޓޫރިސްޓުން އައީ އިންޑިއާއިންނެވެ. އެގައުމުން 104،000 ޓޫރިސްޓުން އައިސްފައިވެ އެވެ. ދެވަނައަށް އިނގިރޭސިވިލާތުން 90،000 ޓޫރިސްޓުން އައި އިރު ތިން ވަނައަށް އެންމެ ގިނަ ޓޫރިސްތުން އައިސްފައިވަނީ ރަޝިޔާއިންނެވެ. އެގައުމުން މިއަހަރުގެ މިހާތަނަށް 70،000 ޓޫރިސްޓުން އައިސްފައިވެ އެވެ.\nސަރުކާރުގެ އަމާޒަކީ މިއަހަރު 1.6 މިލިއަން ޓޫރިސްޓުން ގެނައުމެވެ. މި ޓާގެޓް ހާސިލުވާނެ ކަމަށް ޓޫރިޒަމް މިނިސްޓްރީން ލަފާކުރެ އެވެ.\nޓޫރިސްޓުން ޓޫރިޒަމް ޓޫރިޒަމް މިނިސްޓްރީ ޑރ. އަބްދުﷲ މައުސޫމް (ޓޫރިޒަމް މިނިސްޓަރު)\nރޯނުއެދުރުން ދައްކާކަހަލަވާހަކަ މުޅިންވެސް މައުސޫމުދައްކަނީ، ރަޝިޔާ-ޔޫކުރޭން ހަނގުރާމަ ނިމެންއުޅޭކަންވެސް މީނައަށް އެނގޭ، ދުނިޔޭގެ އެއްވެސް މީހަކަށް އެނގޭކަމެއްނޫން، އިގްތިސާދީ ކާރިސާއެއްގެ ބޮޑު ބައި ހިނގައްޖެކަމަށް ނުބުނެވޭނެ މިދައްކަނީ ކޮވިޑު19 ގެ ދުވަސްވަރުގެ ވާހަކައެއްނޫން މިދައްކަނީ ހަނގުރާމައާހެދި ދަތިވާވާހަކަ، އެހެންވީމާ ދަތިވުން އަދި އޮތީކުރިޔަށް، މިކަހަލަ ދެއުޅިއެއްނުވާ ވާހަކަދައްކާތީ މީނާ ޕީއެޗްޑީހޯދީ ކިހިނެއްތޯ ސުވާލުއުފެދޭ\nރަޝިޔާ-ޔޫކުރޭން ހަނގުރާމަ ދިގުލައިގެން ނުދާނެކަމަށް މައުސޫމު ލަފާމިކުރަނީ ކޮންކަމަކަށް ބޭސްކޮށްފަތޯ؟ ހަނގުރާމައިގެ މަސްރަހަށާއި އެމެރިކާއާއި އެމެރިކާގެ ބައިވެރިންގެ ބަސްމަގަށްބަލާއިރު ފެންނަނީ ހަނގުރާމަ އަދި ރަނގަޅަށް ނުފެށިގެންއުޅޭތަން، އަދި ހަނގުރާމަ ނިމުމަކަށް އައުމުގެ އެއްވެސް ނިޝަނެއް ހަބަރުތަކަށްބަލާއިރު ފެންނާކަށްނެތް، އިގްތިސާދީ ކާރިސާއެއްގެ ބޮޑު ބައި ހިނގައްޖެ ކަމަށްބުނާއިރު އަދި މީއީ ފެށުން، ހަމަނުޖެހޭ ވާހަކަނުދައްކާ\nދުނިޔޭގެ އިގްތިސޯދު ހިނގަމުން ދާގޮތް މިބޭފުޅާއަކަށް އެއްގޮތަކަށްވެސް ނޭނގޭކަން ސާފުވެއްޖެ.\nވެރިންނަށާއި އެމީހުންގެ އާއިލާތަކަށް އެއްވެސް އިރެއްގައި ދައްޗެއްނުވޭނު. ދިވެހި ސަރުކާރުގެ އޮތީ އަރިކޮށއލައިފަ. ނިކަމެތިވަނީ އާއްމު ފަރުދުން.\nމަސްރަހު އޮތް ގޮތުން ރަޝިޔާ-ޔޫކްރެއިން ހަނގުރާމަ ދިގުލައިގެން ނުދާ ކަމަށް ބެލެވޭ ކަމަށް މައުސޫމް އެބުނާ ކޮންތާކުން ހޯދި މައުލޫމާތަކަށް ބިނާކޮއްފަބާ؟؟ ޟަނާ ކޮއްކޮމެން އަދި ވަރަށް ޒުވާން ބޭބެމެން މިހާރު މިގުނަނީ 60އަހަރު އަދުތޯ މާދަންތޯ ވެފައޭ ބުނާހެން މިތިބީ، ބޭބެމެންއަ ވަރަށް ގިނަ ވަޒީރުން ފެނިގެން ގޮސްފި، މައުސޫމްއާ ހިންގުމުގެ ދޯހަޅި ވަޒީރެއް އަދި ނުދެކެން، ތިޔައީ ހިންގާ މިނިސްޓްރީއެ ނޫން ހިނގާ މިނިސްޓްރީއެ..\nކިތަންމެ މޮޅުކޮށް ވާހަކަދެއްކިޔަސް ދުނިޔޭގެ ބާޒާރުގައި ތެޔޮ އަދި ތަކެތީގެ އަގު އުފުލެމުން އަދި ހިއްސާގެ ބާޒާރަށް އައިސްފައިވާ ބޮޑު ލޮޅުމާއިއެކު ފަތުރުވެރިކަން ވަރަށް ބޮޑަށް ދައްވާނެ.\nޕީއެޗްޑީ - ޕާމަނަންޓު ހެޑް ޑެމޭޖް\nހައް. އެއްކަހަލަ ރިލަވަންޓު ވާން އުޅޭ ރިސޯޓު މަހުޖަނުންގެ ތުންފުހި ސޮރު އަނގަހުޅުވައިފި. ކަލޭ ވާހަކަ ނުދައްކާ ދޭބަލަ ކުއްޔާ ޓެކްސް ނުދައްކާ އުޅޭ ރިސޯޓު މަހުޖަނުން އަތުން މީރާއަށް ދައްކަން އޮތް ފައިސާ ހޯދަން. ގާނޫނުގައި އެއޮންނަ ވަރަށް މުހުލަތު ދީފި. ދެން ރިސޯޓު ލައިސަންސް ބާތިލު ނުކުރެވި އޮތުމަކީ ސީދާ މައުސޫމްގެ ނުބައިކަން. މިކިޔަނީ އެތައް އަހަރަކު ނުދައްކާ އޮތް ބިލިއަން ބިލިއަން ޑޮލަރުގެ ވާހަކައޭ ކަލޯ. އެއީ ރައްޔިތުންގެ ފައިސާއޭ! ލަދުގަނޭތަ؟\nމީނާމީ ސީދާ ދަޅަދެއއްކުމުގެ އެއްވަނަ.